**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Νοεμβρίου 2019, ημέρα Πέμπτη και ώρα 16.25΄, συνεδρίασε στην Αίθουσα «Προέδρου Γιάννη Νικ. Αλευρά» (151), η Διαρκής Επιτροπή Μορφωτικών Υποθέσεων, υπό την Προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση της Σύμβασης του Συμβουλίου της Ευρώπης που υπογράφηκε στο Magglingen/Macolin την 18η Σεπτεμβρίου 2014, σχετικά με τη χειραγώγηση των αθλητικών αγώνων, επείγοντα μέτρα για την αντιμετώπιση της βίας στον αθλητισμό και άλλες διατάξεις».

Στη συνεδρίαση παρέστησαν η Υπουργός Πολιτισμού και Αθλητισμού, κυρία Λίνα Μενδώνη, ο Υφυπουργός Πολιτισμού και Αθλητισμού, κύριος Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Βλάσης Κωνσταντίνος, Γκιουλέκας Κωνσταντίνος, Δούνια Παναγιώτα (Νόνη), Καλλιάνος Ιωάννης, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Ψυχογυιός Γεώργιος, Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Γκιόκας Ιωάννης, Συντυχάκης Εμμανουήλ, Χήτας Κωνσταντίνος, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, ξεκινάει η συνεδρίαση της Διαρκούς Επιτροπής Μορφωτικών Υποθέσεων με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κύρωση της Σύμβασης του Συμβουλίου της Ευρώπης που υπογράφηκε στο Magglingen/Macolin την 18η Σεπτεμβρίου 2014, σχετικά με τη χειραγώγηση των αθλητικών αγώνων, επείγοντα μέτρα για την αντιμετώπιση της βίας στον αθλητισμό και άλλες διατάξεις».

Για τον προγραμματισμό των επόμενων συνεδριάσεων, η πρόταση του Προεδρείου είναι η εξής. Η 2η συνεδρίαση, με την ακρόαση φορέων, να γίνει τη Δευτέρα, 11 Νοεμβρίου 2019 και ώρα 13:00΄, η 3η συνεδρίαση, την ίδια ημέρα και ώρα, στις 15:00΄ και η β’ ανάγνωση, την Τετάρτη, 13 Νοεμβρίου 2019 και ώρα 12:00΄.

Συμφωνούμε;

**ΠΟΛΛΟΙ ΒΟΥΛΕΥΤΕΣ:** Συμφωνούμε, Συμφωνούμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Δεν υπάρχει αντίρρηση, απλώς θεωρώ ότι το χρονικό διάστημα από τις 13.00΄ το μεσημέρι μέχρι τις 15.00΄, για την ακρόαση των φορέων, επειδή απ' ό,τι ξέρω υπάρχει πολύ μεγάλο ενδιαφέρον, πρέπει να μας πείτε και για την ακρόαση των φορέων ποιοι είναι οι φορείς τελικά, που θα έρθουν. Νομίζω ότι θα μπορούσε να δοθεί λίγος χρόνος παραπάνω, δηλαδή όχι μόνο δύο ώρες.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να το κάνουμε στις 15.30΄. Θα κρατήσουμε αυστηρά το χρόνο και στους φορείς θα πούμε να προετοιμαστούν να τοποθετηθούν για ένα τρίλεπτο, που θα κρατήσουμε αυστηρά, γιατί υπάρχει προγραμματισμός να κλείσουμε τη συνεδρίαση.

Το λόγο έχει ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Πριν ξεκινήσουμε, θέλω απλώς να διαβάσω μια προσθήκη στον τίτλο του σχεδίου νόμου. Ο τίτλος ήταν «Κύρωση της Σύμβασης του Συμβουλίου της Ευρώπης που υπογράφτηκε στο Magglingen/Macolin την 18η Σεπτεμβρίου 2014 σχετικά με τη χειραγώγηση αθλητικών αγώνων, επείγοντα μέτρα για την αντιμετώπιση της βίας στον αθλητισμό και άλλες διατάξεις». Προσθέτουμε την πρόταση «μετατροπή της Ελληνικής Ολυμπιακής Επιτροπής σε Νομικό Πρόσωπο Ιδιωτικού Δικαίου», μετά τις λέξεις « στον αθλητισμό». Αυτό δεν υπήρχε. Επειδή προστέθηκε στην πορεία το Καταστατικό της Ολυμπιακής Επιτροπής, εφόσον τελείωσαν τις διαδικασίες και μας το κατέθεσαν, προτείνουμε να προστεθεί και αυτό στον τίτλο του νομοσχεδίου, για να είναι ακριβέστερο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ωραία, κύριε Υπουργέ.

Συνεπώς, ο τίτλος του νομοσχεδίου αλλάζει και γίνεται «Κύρωση της Σύμβασης του Συμβουλίου της Ευρώπης που υπογράφτηκε στο Magglingen/Macolin την 18η Σεπτεμβρίου του 2014 σχετικά με τη χειραγώγηση αθλητικών αγώνων, επείγοντα μέτρα για την αντιμετώπιση της βίας στον αθλητισμό, μετατροπή της Ελληνικής Ολυμπιακής Επιτροπής σε Νομικό Πρόσωπο Ιδιωτικού Δικαίου, Κύρωση του νέου Καταστατικού αυτής και άλλες διατάξεις».

Ο Υπουργός έχει δικαίωμα να αλλάξει κάτι όποτε θέλει, να προσθέσει ή να αφαιρέσει στον τίτλο του νομοσχεδίου, υπογεγραμμένο από τη Γενική Γραμματεία της Κυβέρνησης και να το καταθέσει στην Επιτροπή.

Θα συνεχίσουμε τη διαδικασία, τα πολιτικά Κόμματα έχουν να προτείνουν φορείς.

Το λόγο έχει ο κ. Καλλιάνος, για να μας πει τους φορείς, που προτείνει και να μας τους καταθέσει και εγγράφως.

**ΙΩΑΝΝΗΣ ΚΑΛΛΙΑΝΟΣ (Εισηγητής της Πλειοψηφίας):** Θα πρότεινα να έρθουν εκπρόσωποι από τον Αθλητικό Εισαγγελέα, από τη FIFA και την UEFA, από τον ΟΠΑΠ, από την Sports Radar, από την ΕΠΟ, από την Υποδιεύθυνση Αθλητικής Βίας, από την ΔΕΑΒ, από την ΕΣΑΚΕ, από την Superleague 1 και την Superleague 2, από τον Πανελλήνιο Σύνδεσμο Αμειβομένων Ποδοσφαιριστών, από την Επιτροπή Εποπτείας και Ελέγχου Παιγνίων, από τον Πανελλήνιο Σύνδεσμο Αθλητικού Τύπου, από τον Πανελλήνιο Σύνδεσμο Αμειβομένων Καλαθοσφαιριστών, από τον Πανελλήνιο Σύνδεσμο Αμειβομένων Πετοσφαιριστών, από την ΟΜΑΕ, από το Σύλλογο Οδηγών Αγώνων, από την Εθνική Ολυμπιακή Επιτροπή, από το Σύλλογο Ελλήνων Ολυμπιονικών, από την ΕΣΚΑΝ, από την Αρχή Προστασίας Προσωπικών Δεδομένων και από την Ομοσπονδία Εργαζομένων του Υπουργείου Πολιτισμού και Αθλητισμού.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ (Εισηγητής της Μειοψηφίας)**: Ευχαριστώ, κύριε Πρόεδρε.

Όσον αφορά τους φορείς προς πρόσκληση, προτείνουμε το Σύνδεσμο Ελληνικών και Γυμναστικών και Αθλητικών Σωματείων (ΣΕΓΑΣ), την Ελληνική Ομοσπονδία Καλαθοσφαίρισης, την Κολυμβητική Ομοσπονδία Ελλάδας, τον Ενιαίο Σύλλογο Υπαλλήλων του Υπουργείου Πολιτισμού Αττικής, Στερεάς και Νήσων, το Σύλλογο Γονέων και Κηδεμόνων του Παιδικού Σταθμού του Υπουργείου Πολιτισμού, το Δ.Σ. του Ταμείου Αλληλοβοήθειας Υπαλλήλων Υπουργείου Πολιτισμού, το Βοηθό Συνήγορο του Πολίτη για την Ίση Μεταχείριση των φύλων, την Πρόεδρο του Κέντρου Έρευνας και Δράσης για την Ειρήνη (ΚΕΔΕ), το Πανελλήνιο Αθλητικό Σωματείο Γυναικών «ΚΑΛΛΙΠΑΤΕΙΡΑ» και το Ευρωπαϊκό Λόμπι Γυναικών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κωνσταντόπουλος.

 **ΔΗΜΗΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, προτείνουμε τους εξής: Την Ελληνική Ολυμπιακή Επιτροπή, Ελληνική Παραολυμπιακή Επιτροπή, Εθνική Αθλητική Ομοσπονδία Ατόμων με Αναπηρία, ΕΑΟΜ ΑμΕΑ, το Σύλλογο Ελλήνων Ολυμπιονικών, την ΕΣΑΚΕ, την Ελληνική Ομοσπονδία Καλαθοσφαίρισης, την ΕΠΟ, Super League 1 και Super League 2, το ΣΕΓΑΣ, τον Πανελλήνιο Σύλλογο Αθλουμένων Καλαθοσφαιριστών, τον Πανελλήνιο Σύλλογο Αθλουμένων Καλαθοσφαιριστών, την Πανελλήνια Ομοσπονδία Εργαζομένων Υπουργείου Πολιτισμού (ΥΠΠΟ), το Σύλλογο Εργαζομένων Αθλητικής Ολυμπιακής Επιτροπής, τον Πανελλήνιο Σύλλογο Υπαλλήλων Αθλητικών Σωματείων, τη Διαρκή Επιτροπή για την Αντιμετώπιση της Βίας (ΔΕΑΒ), την Ομοσπονδία Μηχανοκίνητου Αθλητισμού, την Αθλητική Μοτοσυκλετιστική Ομοσπονδία Ελλάδος (ΑΜΟΤΟΕ), την Ελληνική Ομοσπονδία Τοξοβολίας, την Ομοσπονδία Θαλάσσιου Σκι, το Σωματείο Φίλων Καρτ, τον Πανελλήνιο Σύνδεσμο Κριτών Μηχανοκίνητου Αθλητισμού, την Ελληνική Φίλαθλο Ομοσπονδία Αντισφαίρισης, την Κολυμβητική Ομοσπονδία Ελλάδος, την Ελληνική Γυμναστική Ομοσπονδία, την Ελληνική Ομοσπονδία Ξιφασκίας, την Ελληνική Ομοσπονδία Ιππασίας, την Ελληνική Ιστιοπλοϊκή Ομοσπονδία, την Ελληνική Κωπηλατική Ομοσπονδία Φιλάθλων Ναυτικών Σωματείων, την Ελληνική Ομοσπονδία Επιτραπέζιας Αντισφαίρισης, την Ελληνική Ομοσπονδία Κανόε - Καγιάκ και την Αθλητική Λέσχη Χανίων.

 Νομίζω κάλυψα και τους υπόλοιπους συναδέλφους.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :** Ευχαριστούμε πολύ, κύριε συνάδελφε. Θα μας δώσετε τους προτεινόμενους φορείς και γραπτώς και θα κάνουμε αντιπαραβολή, γιατί κάποιοι είναι κοινοί και θα δούμε το σύνολό τους.

 Το λόγο έχει ο κ. Συντυχάκης.

 **ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.) :** Ευχαριστώ πολύ, κύριε Πρόεδρε.

Εμείς ως Κ.Κ.Ε., έχουμε μια γενική πρόταση, ότι πρέπει να κληθούν οι Ομοσπονδίες όλων των Ολυμπιακών Αθλημάτων, τις οποίες και αφορά το σχέδιο νόμου. Από κει κι έπειτα, πιο ειδικά, θεωρούμε ότι οπωσδήποτε πρέπει να είναι στην ακρόαση των φορέων, ο ΣΕΓΑΣ, η Ομοσπονδία Καλαθοσφαίρισης (ΕΟΚ), η Ομοσπονδία Κολύμβησης (ΚΟΕ), η Ομοσπονδίας του Τένις (ΕΦΟΑ), της Πετοσφαίρισης (ΕΟΠΕ), ΣΦΗΚΑ, η Άρση Βαρών, Χάντμπολ ΟΧΕ και ο Σύλλογος Εργαζομένων της Ελληνικής Ολυμπιακής Επιτροπής.

Σας ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :** Κι εγώ σας ευχαριστώ κ. Συντυχάκη.

Το λόγο έχει ο κ. Χήτας.

 **ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης) :** Θα ήταν θαύμα, εάν υπήρξε φορέας, που δεν αναφέρθηκε, οπότε, απλά για τα πρακτικά, να αναφέρω προτεινόμενους φορείς και από τη δική μας την πλευρά. Εννοείται η Ελληνική Ολυμπιακή Επιτροπή, η ΕΟΚ Καλαθοσφαίριση, η Ομοσπονδία Κολύμβησης, ο ΣΕΓΑΣ, οπωσδήποτε Super League και ΕΠΟ, η ΔΕΑΒ, η οποία αναφέρθηκε, η ΕΣΑΚΕ ο ΠΣΑΚ, δηλαδή καλαθοσφαιριστές, ο ΠΣΑΠ, ποδοσφαιριστές, εκπρόσωποι από τον Αθλητικό Τύπο. Θα πρότεινα επίσης τον Πρόεδρο της Ομοσπονδίας Πρακτόρων ΟΠΑΠ, που θα έχει πολύ μεγάλο ενδιαφέρον – νομίζω το ανέφερε κάποιος συνάδελφος για τα Πρακτορεία ΟΠΑΠ, τη football league όπως είπαμε και τώρα δεν ξέρω πώς ακριβώς πρέπει να κινηθούμε για τους διαιτητές. Νομίζω ότι πρέπει να έχουμε έναν εκπρόσωπο της ΟΔΠΕ, της Ομοσπονδίας Διαιτητών Ποδοσφαίρου Ελλάδος, γιατί νομίζω ότι πρέπει και οι διαιτητές να ακουστούν στην Επιτροπή αυτή, μιας και στο κομμάτι της βίας και των “στημένων” έχουν και αυτοί ένα ρόλο. Είναι κομμάτι της αλυσίδας εννοώ, δεν λέω ότι είναι υπεύθυνοι για κάτι, αλλά έχουν έναν ρόλο. Αυτά από εμένα, ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :**  Σας ευχαριστώ κι εγώ.

 Να αναφέρω ότι και το Κ.Κ.Ε. και ο ΣΥ.ΡΙΖ.Α., έχουν καταθέσει εγγράφως τους προτεινόμενους φορείς, πριν ξεκινήσει η συνεδρίαση και τους ευχαριστούμε πολύ.

Το λόγο έχει η κυρία Σακοράφα.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25) :** Ευχαριστώ πολύ, κύριε Πρόεδρε. Ακριβώς επειδή το θέμα αφορά θητείες προέδρων ομοσπονδιών, νομίζω- και δεν είναι αστείο, που ακούστηκαν όλες οι ομοσπονδίες - ότι όλες θα πρέπει να έρθουν για να καταθέσουν την άποψή τους. Δεν μπορώ να τις αναφέρω μία – μία, οφείλω όμως, να αναφέρω μία μονάχα, στην οποία ανήκω κι εγώ, ως αθλήτρια του ΣΕΓΑΣ, αλλά αυτό αφορά όλες τις ομοσπονδίες.

Θεωρώ επίσης ότι θα πρέπει να υπάρχει ένας εκπρόσωπος των Ελλήνων Ολυμπιονικών, θα πρέπει να υπάρχει εκπρόσωπος ή εκπρόσωποι από τον ΠΣΑΠ, θα πρέπει οπωσδήποτε να έρθει ή ο Πρόεδρος ή κάποιος από την Ολυμπιακή Επιτροπή, μιας και ο κ. Υπουργός έβαλε αυτό το θέμα. Θεωρώ ότι θα πρέπει να υπάρχει κάποιος από τη Διαρκή Επιτροπή Αντιμετώπισης της Βίας, για να συζητήσουμε κάποια θέματα κι ένας εκπρόσωπος από το ΚΕΘΕΑ, του τομέα απεξάρτησης από τα τυχερά παιχνίδια. Είναι πολύ σημαντικό αυτό.

Επειδή γίνεται μεγάλη κουβέντα για τον μηχανοκίνητο αθλητισμό, δεν θα συμφωνούσα να έρθει μόνο κάποιος από την πλευρά της Ομοσπονδίας, αλλά να έρθει και ένας αντιπρόσωπος εκ μέρους των αθλητών, γιατί προσωπικά αλλά και ως Κόμμα, θα θέλαμε πάρα πολύ να ακούσουμε και τις δύο πλευρές, γιατί υπάρχει μια πολύ μεγάλη διαμάχη, πάνω στο θέμα. Δεν ξέρω, αν ξέχασα κάποιον, αλλά εάν ξέχασα, θα έχει συμπληρωθεί από τους υπόλοιπους συναδέλφους.

**ΙΩΑΝΝΗΣ ΚΑΛΛΙΑΝΟΣ (Εισηγητής της Πλειοψηφίας):** Κυρία Σακοράφα, είπα προηγουμένως ότι έχουμε προτείνει στους φορείς το Σύλλογο Οδηγών Αγώνων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστώ πολύ, θα κάνουμε μια αντιπαραβολή στους φορείς, τους οποίους έχετε προτείνει. Θέλω να σας θυμίσω ότι υπάρχει ανώτατο όριο στους φορείς, τους οποίους μπορούμε να προσκαλέσουμε και να συμμετάσχουν στη συζήτηση. Μόλις ολοκληρωθεί από την υπηρεσία η αντιπαραβολή, θα επανέλθουμε.

Το λόγο έχει η κυρία Υπουργός.

**ΛΙΝΑ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ. Κύριε Πρόεδρε, κύριοι Βουλευτές, είναι προφανές ότι το βάρος του παρόντος νομοσχεδίου αφορά στον αθλητισμό, επομένως, ο κ. Αυγενάκης, ο αρμόδιος Υφυπουργός Πολιτισμού και Αθλητισμού, θα έχει όλη τη διαδικασία επάνω του. Η παρουσία εδώ αφορά μόνο τρεις διατάξεις, οι οποίες αφορούν τον πολιτισμό και όχι τον αθλητισμό, τα άρθρα 18, 19 και 20.

Επί του άρθρου 18. Ο ν.4585/2018 και συγκεκριμένα το άρθρο 17, τροποποίησε τις διατάξεις του ν. 3905/2010 και συγκεκριμένα του άρθρου 43, επανακαθορίζοντας τα συναρμόδια όργανα για την έκδοση του Γενικού Προτύπου Μνημονίου Συναντίληψης και Συνεργασίας και των ειδικών Μνημονίων Συναντίληψης και Συνεργασίας, που αφορούν στην παρακολούθηση και εκτέλεση αρχαιολογικών έργων και εργασιών, καθώς και των εργασιών, γενικά, προστασίας και ανάδειξης των αρχαιολογικών ευρημάτων, τα οποία αποκαλύπτονται, στο πλαίσιο χωροθέτησης και κατασκευής μεγάλων έργων, συγχρηματοδοτούμενων ή μη.

Έχει δημιουργηθεί μια ερμηνευτική αμφισβήτηση, σχετικά με τη διατήρηση της ισχύος της Κοινής Υπουργικής Απόφασης των Υπουργών Πολιτισμού, Αθλητισμού και Δημοσίων Έργων, που είχε εκδοθεί, δυνάμει της παραγράφου 1 του άρθρου 43 του ν.3905/2010, πριν την τροποποίησή της με το άρθρο 17 του ν.4585/2018.

Προκειμένου, λοιπόν, να διασφαλίζεται σταθερά προστασία και η ανάδειξη των αρχαιολογικών ευρημάτων, αλλά και να αποτρέπεται η οποιαδήποτε καθυστέρηση στην εκτέλεση των μεγάλων δημοσίων έργων, εξαιτίας των αρχαιολογικών ερευνών και εργασιών, με την προτεινόμενη νομοθετική διάταξη, αποσαφηνίζεται ότι η Κοινή Υπουργική Απόφαση, καθώς και τα δυνάμει αυτής εκδοθέντα ή εκδιδόμενα Ειδικά Μνημόνια Συναντίληψης και Συνεργασίας, εξακολουθούν να ισχύουν. Αυτό είναι, δεν είναι κάτι πιο σύνθετο.

 Προς επίρρωσιν αυτών που είπα, σας λέω ότι στο άρθρο 43 του ν.3905/2010 προστίθεται μια παράγραφος, η παράγραφος 5, με την οποία προβλέπεται ότι η κοινή Υπουργική Απόφαση, Μνημόνιο Συναντίληψης και Συνεργασίας του Υπουργείου Πολιτισμού και Τουρισμού, τότε και του Υπουργείου Υποδομών, Μεταφορών και Δικτύων για τα μεγάλα δημόσια έργα, εξακολουθεί να ισχύει, μέχρι την έκδοση της οριζόμενης, στο πρώτο εδάφιο της παραγράφου 1 Κοινής Υπουργικής Απόφασης του ίδιου νόμου και ακολούθως, προστίθεται παράγραφος 6, με την οποία ρυθμίζεται ότι τα Ειδικά Μνημόνια Συναντίληψης και Συνεργασίας, που έχουν εκδοθεί, εκδίδονται, σύμφωνα με την παράγραφο 3 και μέχρι την έκδοση της Κοινής Υπουργικής Απόφασης της παραγράφου 1, διατηρούν την ισχύ τους.

Είναι καθαρά διαδικαστικό το θέμα, για να μην αμφισβητούνται Μνημόνια, τα οποία ήδη έχουν συνυπογραφεί από τους αρμόδιους Γενικούς Διευθυντές του Υπουργείου Πολιτισμού και Αθλητισμού και του συναρμόδιου Υπουργείου, που εκτελεί το έργο.

Το άρθρο 19 είναι η διάταξη, με την οποία τίθεται σε εκκαθάριση η ένωση προσώπων, χωρίς νομική προσωπικότητα, με την επωνυμία «Ταμείο Αλληλοβοήθειας Υπαλλήλων του Υπουργείου Πολιτισμού και Αθλητισμού», το οποίο, κατά καιρούς, η Αντιπολίτευση ονομάζει «αμαρτωλό ταμείο» και έχει στείλει φακέλους στον Εισαγγελέα, για να τιμωρηθούν οι εμπλεκόμενοι υπάλληλοι του Υπουργείου Πολιτισμού, όμως, επί της ουσίας δεν έγινε τίποτα για την οικονομική εξυγίανση του Ταμείου, την αποτίμηση των περιουσιακών του στοιχείων και τη διευθέτηση των οικονομικών εκκρεμοτήτων.

Δεν υπήρξε καμία πραγματική νομοθετική πρωτοβουλία ούτε εκδόθηκε διοικητική πράξη από την οποία να αποδεικνύεται ότι μειώνεται το δημοσιονομικό κόστος του Ταμείου και διευθετούνται οι εκκρεμότητες.

Η εκκαθάριση του Ταμείου, στην οποία συμπράττει και το Υπουργείο Οικονομικών, αποσκοπεί στα εξής. Κατ’ αρχήν, προτείνεται να περατωθεί, χωρίς καθυστέρηση και μέσα σε ένα χρόνο, ώστε να διευθετηθούν οι εκκρεμείς υποθέσεις, να εξοφληθούν τα χρέη, να επέλθει η αναγκαία μείωση του δημοσιονομικού κόστους, να διεκδικηθούν τυχόν αξιώσεις και εν τέλει, να περιέλθει το τυχόν αδιάθετο υπόλοιπο του προϊόντος της εκκαθάρισης στο Ελληνικό Δημόσιο.

Το Ταμείο, σύμφωνα με την προτεινόμενη διάταξη, λύεται οριστικά, μετά την περάτωση της εκκαθάρισης. Αυτό σημαίνει, πρακτικά, ότι η εκκαθάριση θα διενεργηθεί, παράλληλα, με τη λειτουργία του Ταμείου, για να εξασφαλιστεί η απρόσκοπτη λειτουργία του παιδικού σταθμού, που είναι αρμοδιότητα, αυτή τη στιγμή, του Ταμείου Αλληλοβοήθειας και να μην δημιουργηθεί κάποια αιφνίδια αναστάτωση στους εργαζόμενους γονείς και στις οικογένειές τους. Η διάλυση της ένωσης προσώπων κρίνεται αναγκαία, μετά από τη μεταφορά του κυρίου αντικειμένου του σκοπού της, δηλαδή της λειτουργίας του παιδικού σταθμού και της χορήγησης επιδόματος υπαλλήλους του Υπουργείου για τη φιλοξενία, σε παιδικές κατασκηνώσεις, στο Υπουργείο Πολιτισμού. Οι αρμοδιότητες αυτές έχουν περιέλθει, από τον Οκτώβριο του 2014, μέσω του Οργανισμού του Υπουργείου Πολιτισμού, επανελήφθησαν στον νέο Οργανισμό, ο οποίος ισχύει από το 2018, επομένως, θεωρούμε ότι αυτή τη στιγμή το κύριο αντικείμενο μπορεί να υλοποιείται από το Υπουργείο Πολιτισμού και όχι από το Ταμείο Αλληλοβοηθείας.

Τέλος, με την ίδια διάταξη, δίνεται η δυνατότητα να προβλεφθεί η καταβολή σε μόνιμους και ιδιωτικού δικαίου υπαλλήλους του Υπουργείου Πολιτισμού και Αθλητισμού το ύψος του οποίου και οι διαδικασίες, όπως και τα ανάλογα δικαιολογητικά θα οριστούν, με κοινή υπουργική απόφαση των Υπουργών Πολιτισμού και Αθλητισμού και των Υπουργών Οικονομικών. Αυτά, σε πολύ γενικές γραμμές, είναι τα προβλεπόμενα στη διάταξη αυτή.

Τέλος, στο 20ό άρθρο προβλέπεται η εξομοίωση ειδικών συμβούλων και μετακλητών υπαλλήλων, στο πλαίσιο της αναβάθμισης του Ταμείου Αρχαιολογικών Πόρων και Απαλλοτριώσεων και της υποβοήθησης του έργου του Προέδρου του Διοικητικού Συμβουλίου, προβλέφθηκαν στην παράγραφο 1 του άρθρου 88 του νόμου 4623 του 2019 δύο θέσεις μετακλητών υπαλλήλων και δύο θέσεις ειδικών συμβούλων. Προτείνεται στη διάταξη να εξομοιωθούν με μετακλητούς υπαλλήλους οι υπάρχοντες, δηλαδή, ειδικοί σύμβουλοι, προκειμένου να εξομοιωθούν με τις διατάξεις του Επιτελικού Κράτους, δηλαδή του νόμου 4622/2019. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εγώ ευχαριστώ την κυρία Υπουργό.

Το λόγο έχει ο Υφυπουργός Αθλητισμού, κύριος Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, αγαπητοί Εισηγητές και Ειδικοί Αγορητές όλων των Κομμάτων, από την πρώτη στιγμή της διακυβέρνησής της χώρας, επαναλάβαμε τη δέσμευσή μας ότι δίνουμε ιδιαίτερη σημασία στον αθλητισμό και αυτό, όχι μόνο, γιατί ο αθλητισμός αποτελεί συστατικό στοιχείο του πολιτισμού της Ελλάδας, της γενέτειρας των Ολυμπιακών Αγώνων και του Ολυμπιακού Ιδεώδους, αλλά και γιατί θεωρούμε ότι είναι μία αναγκαία σωματική και πνευματική αποτοξίνωση. Θέλουμε έναν αθλητισμό για τους πολλούς και κυρίως, για τις επόμενες γενεές.

Ο αθλητισμός, πέρα από την τεράστια πολιτιστική του αξία, είναι και μία μεγάλη και ισχυρή οικονομική βιομηχανία, με πολλές σημαντικές πτυχές, αλλά και προοπτικές. Παράλληλα, υπάρχουν προβλήματα, που χρονίζουν, προβλήματα, όπως η βία, αλλά και οι προσυνεννοημένοι αγώνες. Προβλήματα, τα οποία, φυσικά, δεν τα συναντάμε μόνο στη χώρα μας, αλλά υπάρχουν και σε πολλές άλλες χώρες, σε μεγαλύτερο και σε μικρότερο βαθμό.

Κυρίες και κύριοι συνάδελφοι, τα προβλήματα αυτά χρονίζουν, γιατί είναι δύσκολο να αντιμετωπιστούν. Επίσης, όμως, διότι δεν υπήρξε, μέχρι τώρα, η πολιτική βούληση και το απαιτούμενο θάρρος, θα έλεγα, για να αντιμετωπιστούν αυτά τα θέματα. Εμείς τολμούμε και ελπίζουμε όλοι μαζί σε αυτή την Αίθουσα, αναλαμβάνουμε το πολιτικό κόστος, σηκώνουμε τα μανίκια, εργαζόμαστε σκληρά και αναζητούμε λύσεις στα χρόνια προβλήματα, που θα συζητήσουμε, σήμερα. Δεν τρέφουμε ψευδαισθήσεις ότι θα επιλύσουμε, άμεσα και μονομιάς, τα προβλήματα, που, για δεκαετίες, μαστίζουν τον αθλητισμό και πληγώνουν τα ολυμπιακά ιδεώδη του αθλητισμού, όμως, με το παρόν σχέδιο νόμου, κάνουμε το πρώτο βήμα.

Διαμορφώνουμε το θεσμικό πλαίσιο για την αντιμετώπιση των φαινομένων αυτών. Τολμούμε να ασχοληθούμε με προβλήματα, που απαιτούν, γενναίες λύσεις.

Αποτελεί πεποίθησή μας ότι στον αθλητισμό πρέπει να πιάσουμε το μίτο του ευ αγωνίζεσθαι από την αρχή, από αυτό, δηλαδή, που σημαίνει ο ίδιος ο αθλητισμός, από τις αξίες του αθλητισμού, ως πολύτιμο κοινωνικό, αλλά και πολιτιστικό αγαθό. Αυτή είναι η πυξίδα των πολιτικών μας.

Στόχος μας είναι να τονώσουμε το ενδιαφέρον της ελληνικής κοινωνίας για τον αθλητισμό και να διαμορφώσουμε μια αθλητική νοοτροπία στις νεαρές ηλικίες, η οποία θα αποδώσει καρπούς μεσοπρόθεσμα, οδηγώντας σε ένα πιο υγιεινό μοντέλο διαβίωσης και φυσικά, αν κατορθώσουμε να αποκτήσουμε ένα ποιοτικότερο αθλητισμό, δεν θα έχουμε μόνο καλύτερη υγεία, αλλά θα έχουμε κάνει το πρώτο βήμα να βελτιωθούμε ως κοινωνία. Στόχος μας είναι ο αθλητισμός να είναι γιορτή. Μια γιορτή, που επιβραβεύει την προσπάθεια, την ευγενή άμιλλα, τον αγώνα για βελτίωση, την αλληλεγγύη και την ομαδικότητα, τη χαρά του ταξιδιού και φυσικά, το έπαθλο της νίκης. Μια γιορτή, που μπορούν να συμμετέχουν όλοι, όπου οικογένειες με παιδιά μπορούν να πάνε στα γήπεδα να χειροκροτήσουν την ομάδα τους. Μια γιορτή, όπου δεν φτάνει φανατισμός και βία, αλλά που όλοι ενθαρρύνουν τους παίκτες, τους αθλητές, την ομάδα τους και όλοι στο τέλος του αγώνα αναγνωρίζουν τον καλύτερο. Όλα αυτά δεν είναι έκθεση ιδεών, μπορούν να γίνουν πράξη. Εμείς αυτό επιδιώκουμε, αυτό οραματιζόμαστε, γι' αυτό εργαζόμαστε.

 Σε αυτό το πλαίσιο, κινείται και το παρόν νομοσχέδιο. Η κυβερνητική μας πολιτική για τον αθλητισμό επιδιώκει να γίνει συνείδηση ότι αποτελεί βασικό κοινωνικό αγαθό και όχι πολυτέλεια. Θέλουμε να γίνει κτήμα όλων, να αποτελέσει μέρος της καθημερινότητας όλων των πολιτών, να γίνει τρόπος ζωής, να δώσουμε έμφαση στην ενίσχυση του ερασιτεχνικού αθλητισμού και του αθλητισμού στις μικρές ηλικίες. Από τις μικρές ηλικίες διαπλάθουμε χαρακτήρες και νοοτροπίες και έναν πιο υγιεινό τρόπο ζωής. Να έχουμε έναν αθλητισμό προσιτό και εύκολα προσβάσιμο σε όλους, ένα φιλόδοξο αλλά εφικτό σχέδιο. Ένα σχέδιο, που δεν απαιτεί τόσο πολύ επιπλέον οικονομικούς πόρους, αλλά σχεδιασμό και προγραμματισμό και κυρίως θάρρος.

Δεν πρέπει να συνδέουμε τον αθλητισμό με περιστατικά βίας και διαφθοράς. Ο αθλητισμός, πρώτα απ' όλα, χτίζει γέφυρες αλληλεγγύης, κατανόησης και συνεργασίας, που τόσο ανάγκη έχει η πατρίδα μας, σήμερα. Τα περιστατικά βίας και διαφθοράς αποτελούν την εξαίρεση και πρέπει αφενός να προλαμβάνονται, αφετέρου να τιμωρούνται αυστηρά. Προς αυτή την κατεύθυνση, κινείται το νομοσχέδιο, που σήμερα συζητάμε.

Κυρίες και κύριοι, το νομοσχέδιο αποτελείται από έξι μέρη. Το πρώτο Μέρος είναι αφιερωμένο στη Σύμβαση Macolin, που αφορά τη χειραγώγηση των αγώνων. Το δεύτερο Μέρος αφορά επείγουσες διατάξεις για την αντιμετώπιση της βίας. Το τρίτο Μέρος περιέχει διατάξεις, που ρυθμίζουν θέματα της Γενικής Γραμματείας Αθλητισμού και των Ομοσπονδιών. Το τέταρτο Μέρος αφορά στην εναρμόνιση των διατάξεων για την εποπτεία των αθλητικών ανωνύμων εταιρειών και την αξιοποίηση των ολυμπιακών ακινήτων. Επίσης, ρυθμίζει ζητήματα, που αφορούν τους Ολυμπιονίκες μας και δίνει τη δυνατότητα απόσπασης των Ολυμπιονικών, που είναι διορισμένοι στο δημόσιο τομέα, στη Γενική Γραμματεία Αθλητισμού και τους εποπτευόμενους φορείς της, λόγω συναφούς αντικειμένου. Στόχος μας είναι η καλύτερη αξιοποίησή τους, ως πρεσβευτές του Αθλητισμού και του Ολυμπιακού ιδεώδους. Το πέμπτο Μέρος αφορά την κύρωση του νέου καταστατικού της Ελληνικής Ολυμπιακής Επιτροπής. Τέλος, το έκτο Μέρος, που μας μίλησε η κυρία Υπουργός, ρυθμίζει ζητήματα του τομέα του Πολιτισμού.

Η Σύμβαση Macolin, η Σύμβαση για τη χειραγώγηση των αθλητικών αγώνων, είναι μια Σύμβαση του Συμβουλίου της Ευρώπης, που θέτει ένα πλαίσιο συνεργασίας, για την αποτροπή του φαινομένου της χειραγώγησης των αγώνων, που συνδέεται, ευθέως και με το «ΣΤΟΙΧΗΜΑ». Θυμίζω ότι υπεγράφη, την 18η Σεπτεμβρίου του 2014. Η Ελλάδα ήταν από τις πρώτες χώρες, που υπέγραψε τη Σύμβαση και είναι μια από τις πρώτες χώρες, που κυρώνει την Σύμβαση αυτή, καθώς η προστασία του αθλητισμού είναι η προστασία από δραστηριότητες, που νοθεύουν τις αθλητικές αρχές και τα αθλητικά ιδεώδη και αποτελεί ύψιστη προτεραιότητα για τη χώρα μας αυτό.

Η Σύμβαση, που συζητάμε, σήμερα, έχει διττό στόχο. Αφενός εισάγει ένα πλαίσιο για την πρόληψη, την εξιχνίαση και την τιμωρία της χειραγώγησης των αθλητικών αγώνων και αφετέρου επιδιώκει την ενίσχυση της ανταλλαγής πληροφοριών και της εσωτερικής και διεθνούς συνεργασίας, μεταξύ των αρμοδίων κρατικών αρχών και των αθλητικών οργανώσεων και διοργανωτών αθλητικών στοιχημάτων.

 Κυρίες και κύριοι, αγαπητοί συνάδελφοι, το πρόβλημα των προσημειωμένων αγώνων είναι υπαρκτό, δεν μπορούμε να το αγνοούμε ή να το βάζουμε κάτω από το χαλί. Από την άλλη, πρέπει να το δούμε στις πραγματικές του διαστάσεις και όχι να προβαίνουμε σε αυθαίρετες γενικεύσεις. Είμαστε αποφασισμένοι να το αντιμετωπίσουμε, δραστικά και άμεσα. Αξιοποιούμε την καλή γνώση, την εμπειρία, αλλά και τις σύγχρονες μεθόδους για την αντιμετώπιση του φαινομένου αυτού.

Το πρόβλημα, φυσικά, συναντάται σε διάφορα αθλήματα, αλλά το μεγαλύτερο πρόβλημα εμφανίζεται στο ποδόσφαιρο. Και εκεί εστιάζουμε την προσοχή μας, χωρίς να σημαίνει ότι δεν ασχολούμαστε, με όλες τις υπόλοιπες βαθμίδες, ακόμα και σε επίπεδο μαθητικού πρωταθλήματος.

Είμαστε σε συνεργασία με τη FIFA και την UEFA, έχουμε συζητήσει αναλυτικά για την αντιμετώπιση του προβλήματος αυτού και σε συναντήσεις με την ΕΠΟ και όλα τα προεδρεία των ΠΑΕ, έχουμε επεξεργαστεί ένα πλαίσιο και θα εξαντλήσουμε κάθε προσπάθεια, για να υπάρξει συνεννόηση και από κοινού προσπάθεια. Μάλιστα, ήδη, έχουμε προχωρήσει στη συγκρότηση συμβουλευτικής επιτροπής, με εκπροσώπους FIFA, UEFA, ΕΠΟ, Super League και άλλους φορείς του Δημοσίου, όπως το Υπουργείο Δικαιοσύνης, το Υπουργείο Προστασίας του Πολίτη, τη ΔΕΑΒ, πρώτον, για την αντιμετώπιση του προβλήματος των προσημειωμένων αγώνων και δεύτερον, του προβλήματος της βίας, στο οποίο θα αναφερθώ λίγο παρακάτω.

Ανάλογα εξετάζουμε την αντιμετώπιση του προβλήματος και στα άλλα ομαδικά επαγγελματικά αθλήματα.

Η προσυνεννόηση αγώνων, υπό την έννοια της χειραγώγησης, καλύπτει κάθε εκούσια και ανάρμοστη μεταβολική της πορείας του αποτελέσματος ενός αθλητικού αγώνα, με σκοπό να αποκτηθεί αθέμητο πλεονέκτημα για κάποιον.

Η διαρκώς αυξανόμενη τάση χειραγώγησης αθλητικών Αγώνων και η εκτενής κάλυψη από τα Μέσα Μαζικής Ενημέρωσης οδήγησαν, μεταξύ άλλων, στην εμπορευματοποίηση του αθλητισμού. Αυτοί ήταν παράγοντες, που, αναπόφευκτα, συνέδεσαν την επίτευξη συγκεκριμένων αθλητικών αποτελεσμάτων, με την επίτευξη οικονομικών κερδών. Ήδη, από την έναρξη της δεκαετίας του 2000, παρατηρήθηκε έντονα το φαινόμενο της χειραγώγησης αθλητικών αποτελεσμάτων.

Η αύξηση των περιπτώσεων χειραγώγησης περιλαμβάνει δύο ειδικότερα στοιχεία. Πρώτον, η εξάπλωση των διαφόρων ειδών του παρεχόμενου στοιχήματος έχει δημιουργήσει, ήδη, στοιχήματα, που είναι εύκολο να χειραγωγηθούν και χειραγωγήσεις, που είναι πιο δύσκολο να ανιχνευθούν.

Δεύτερον, αναπτύσσεται μια μεγάλη παράνομη αγορά, η οποία έχει προσεγγίσει οργανωμένες εγκληματικές ομάδες, οι οποίες επιδιώκουν να χειραγωγήσουν αθλητικούς αγώνες, επί των οποίων γίνεται ο στοιχιματισμός.

Η χειραγώγηση των αγώνων αποτελεί πρόκληση για το κράτος δικαίου, διότι συνδέεται με την απάτη, το οργανωμένο έγκλημα, αλλά και τη διαφθορά. Παράλληλα, απειλεί για το μέλλον του αθλητισμού, ως κοινωνικής, πολιτιστικής, οικονομικής και πολιτικής δραστηριότητας, που τίθεται, υπό αμφισβήτηση, κάθε φορά, που εγείρονται αμφιβολίες, για την ακεραιότητα και τις αρχές του. Θέτοντας σε κίνδυνο την αθλητική δεοντολογία και το απρόβλεπτο, που χαρακτηρίζει κάθε αθλητικό αγώνα. Τίθεται υπό αμφισβήτηση η ίδια η φύση του αθλητισμού.

Υπό αυτές, λοιπόν, τις συνθήκες κρίθηκε επιτακτική η ανάγκη για τη δημιουργία ενός διεθνούς εργαλείου, στο πλαίσιο του Συμβουλίου της Ευρώπης, το οποίο θα παράσχει τα μέσα στα συμβαλλόμενα Μέρη να καταπολεμήσουν το φαινόμενο της χειραγώγησης αθλητικών αγώνων.

Το πλεονέκτημα της Σύμβασης είναι ότι επιτρέπει να καθορίζονται κοινά συμφωνηθείσες προδιαγραφές και αρχές, ώστε να προλαμβάνεται, να εντοπίζεται και να τιμωρείται η χειραγώγηση αθλητικών αγώνων.

Η Ελληνική Κυβέρνηση, έχοντας επίγνωση του χαρακτήρα της απειλής, που προκαλείται από τη χειραγώγηση των αγορών, των πολλαπλών κοινωνικών επιπτώσεων και της συνακόλουθης βίας, στους αγωνιστικούς χώρους, δείχνει ιδιαίτερη αποφασιστικότητα και την πολιτική βούληση για μηδενική ανοχή, απέναντι σε θέματα χειραγώγησης των αγώνων και φυσικά προσημειωμένων αγώνων.

Κυρίες και κύριοι συνάδελφοι, η καταπολέμηση της βίας είναι ο στόχος του δευτέρου Μέρους αυτού του νομοσχεδίου. Η πρόληψη και η αντιμετώπιση της βίας στον αθλητισμό αποτελεί κορυφαία μας προτεραιότητα. Είμαστε αποφασισμένοι να παραδώσουμε τα γήπεδα, τους αγώνες και κάθε μέρα της εβδομάδας πίσω στις οικογένειες, στο φίλαθλο κοινό. Να κάνουμε τον αθλητισμό διασκέδαση για μικρούς και μεγάλους, ενισχύοντας το αίσθημα ασφάλειας και προστασίας.

Όπως σας προανέφερα, έχουμε προχωρήσει στη σύσταση συμβουλευτικής επιτροπής, η οποία θα διερευνήσει λύσεις για την αντιμετώπιση της βίας. Παράλληλα, όμως, με το παρόν νομοσχέδιο, εισάγουμε ρυθμίσεις, με τις οποίες, πρώτον, προβλέπεται η δυνατότητα διενέργειας δειγματοληπτικών ελέγχων στους κατόχους εισιτηρίων, εντός και εκτός των αθλητικών εγκαταστάσεων. Έτσι, καθίσταται ευχερέστερη η ταυτοποίηση και ο εντοπισμός των εμπλεκομένων σε πράξεις βίας, εντός και εκτός των αθλητικών εγκαταστάσεων.

Να σας ενημερώσω ότι είμαστε ένα βήμα, πριν την πλήρη ονομαστικοποίηση των εισιτηρίων. Αυτό, όμως, προϋποθέτει μία οικονομική επιβάρυνση των ΠΑΕ. Σεβόμενοι, όμως, τα δύσκολα οικονομικά των περισσοτέρων ΠΑΕ, κάναμε εδώ το πρώτο βήμα, αφήνοντας το επόμενο βήμα για την ονομαστικοποίηση των εισιτηρίων και την εγκατάσταση όλων των εξοπλισμών, σε δεύτερο στάδιο και σε απόλυτη συνεννόηση με τις αντίστοιχες ΠΑΕ.

Δεύτερον, επανεισάγεται στην έννομη τάξη μας, προσαρμοσμένη στα νέα δεδομένα για την προστασία δεδομένων προσωπικού χαρακτήρα, η διάταξη, που δίνει τη δυνατότητα συλλογής, επεξεργασίας και αξιοποίησης, στο πλαίσιο της ποινικής διαδικασίας του υλικού και των δεδομένων, που καταγράφονται, με οποιοδήποτε τεχνικό μέσο, που χειρίζεται στέλεχος της Ελληνικής Αστυνομίας, ώστε κάθε ποινικώς ενδιαφέρουσα πράξη, που τελείται, εντός και εκτός των αθλητικών εγκαταστάσεων, να διακριβώνεται, να ελέγχεται και εν τέλει, να τιμωρείται, με την προσήκουσα ποινή.

Επισημαίνεται ότι με τον ίδιο τρόπο αξιοποιείται ιδιωτικό οπτικοακουστικό υλικό και τηλεοπτικό υλικό, το οποίο δημοσιεύεται στο διαδίκτυο ή σε τηλεοπτικά δίκτυα, ως αποδεικτικό μέσο τέλεσης αξιόποινης πράξης.

Τρίτον, επεκτείνονται τα τοπικά και χρονικά όρια εφαρμογής των ποινικών διατάξεων, για την εφαρμογή και σε πράξεις αθλητικής βίας, που έχουν αμιγώς ομαδικά κίνητρα και τελούνται, σε χρόνο και τόπο, μη συνδεόμενους με κάποια αθλητική εκδήλωση, για παράδειγμα, βίαια γεγονότα, που λαμβάνουν χώρα, εντός και εκτός λεσχών φιλάθλων, συγκεντρώσεις και πορείες οπαδών, μακριά από αθλητικές εγκαταστάσεις και σε ημέρες, που δεν έχει προγραμματιστεί η διεξαγωγή κάποιου αγώνα. Τα λεγόμενα «ραντεβού οπαδών», σε ανοιχτούς χώρους, που καταλήγουν σε μεταξύ τους συμπλοκές και έχουμε και αρκετούς νεκρούς.

Στο σημείο αυτό, θέλω να αναφερθώ και στην ουσιαστική εφαρμογή των ήδη ισχυουσών διατάξεων του αθλητικού νόμου, περί πειθαρχικών κυρώσεων, προστίμων και περιοριστικών όρων, περί λεσχών, οργανωμένων οπαδών και η δημιουργία μητρώου φιλάθλων των ομάδων, σε συνδυασμό με την ταχεία εκδίκαση των συγκεκριμένων ποινικών υποθέσεων. Είναι αξιοσημείωτο ότι μέχρι σήμερα έχουμε μόλις δέκα νομίμως υφιστάμενες λέσχες φιλάθλων. Αντιλαμβανόμαστε ότι η πλειονότητα των λεσχών, που λειτουργούν, δεν είναι νόμιμες. Ήδη, ζητήσαμε από τις ΠΑΕ να προχωρήσουν, εντός ενός μήνα, σε ενέργειες νομιμοποίησης όλων των λεσχών, πλην των δέκα, που λειτουργούν νόμιμα. Σε περίπτωση, που δεν ανταποκριθούν, μετά από αυτή την προθεσμία, είναι στην αρμοδιότητα της Ελληνικής Αστυνομίας και των οργάνων της Ελληνικής Δικαιοσύνης για περαιτέρω ενέργειες.

Το τρίτο Μέρος του νομοσχεδίου ρυθμίζει γενικότερα ζητήματα αρμοδιότητας της Γενικής Γραμματείας Αθλητισμού, που έπρεπε να είχαν αντιμετωπιστεί, άμεσα. Πολύ συνοπτικά, σας αναφέρω: Διευκολύνεται η οργανωτική στελέχωση των αγώνων στα αθλήματα της σκοποβολής, του ζατρικίου, του αγωνιστικού μπριτζ, του αεροαθλητισμού, της τοξοβολίας, του θαλάσσιου σκι και του μηχανοκίνητου αθλητισμού. Πολύ σύντομα, στον τομέα του μηχανοκίνητου αθλητισμού, θα έχουμε ευχάριστα νέα για τη χώρα μας και αναφέρομαι στο «Ράλι Ακρόπολις» που και αυτό χάθηκε, λόγω της ανικανότητας της προηγούμενης Κυβέρνησης.

Δεύτερον, η έγκριση της νομιμότητας των κανονισμών των αθλητικών ομοσπονδιών αλλάζει, αφού προβλέπονται συγκεκριμένες προθεσμίες για τη συμμόρφωση των Ομοσπονδιών, με τις υποδείξεις του αρμόδιου για τον αθλητισμό Υπουργού.

Τρίτον, αναστέλλεται η ισχύς των ρυθμίσεων για τις αρχαιρεσίες των αθλητικών φορέων, όπως προβλέπονται από το νόμο 4603/2019, προκειμένου να υπάρξει διαβούλευση, στο πλαίσιο του νέου αθλητικού νόμου, με τους αρμόδιους φορείς, που θα ξεκινήσει αμέσως μετά την ολοκλήρωση και ψήφιση του συγκεκριμένου νομοσχεδίου. Στόχος μας είναι να επιτευχθεί η επεξεργασία ενός αναθεωρημένου νομοθετικού πλαισίου, που θα ρυθμίζει τις αρχαιρεσίες των κατά περίπτωση αθλητικών φορέων. Η ανάγκη αυτή προέκυψε, για λόγους ασφάλειας δικαίου, αλλά και για την αποτελεσματικότερη εφαρμογή του νόμου και μετά τις γενικευμένες αντιδράσεις του αθλητικού σχήματος, που εισπράξαμε.

Σας ενημερώνω ότι μετά την ψήφιση του παρόντος, ξεκινάει η διαδικασία για την τροποποίηση του αθλητικού νόμου. Εκεί θα συζητήσουμε διεξοδικά το νέο πλαίσιο. Για να μην υποχρεώσουμε σε τροποποιήσεις καταστατικών τις Ομοσπονδίες και τα Σωματεία, ανά την επικράτεια, ανταποκριθήκαμε και ικανοποιούμε το συνολικό αίτημα των αθλητικών φορέων. Παράλληλα, αναστέλλεται η δυνατότητα, που έδινε η προηγούμενη διάταξη, για μηνιαία αμοιβή των Προέδρων Ομοσπονδιών, με απόφαση Γενικής Συνέλευσης των ίδιων των Ομοσπονδιών.

Τέταρτον, αναφορικά με τις θητείες των μελών των Διοικητικών Συμβουλίων των Αθλητικών Ομοσπονδιών, εφαρμόζουμε, ουσιαστικά, το πλαίσιο της Διεθνούς Ολυμπιακής Επιτροπής, που είχε και εγγράφως ζητηθεί στον προκάτοχό μου και που έχει εφαρμοστεί, ήδη, σε αρκετές χώρες - μέλη της ΔΟΕ. Με τις προτεινόμενες διατάξεις, εξακολουθεί να υπάρχει περιορισμός στις θητείες των μελών των Διοικητικών Συμβουλίων των Αθλητικών Ομοσπονδιών, όμως, διευρύνεται αρκετά το δικαίωμα συμμετοχής τους στις διοικήσεις των Ομοσπονδιών, καθώς προβλέπεται ότι το ίδιο πρόσωπο μπορεί να εκλεγεί τρεις φορές Πρόεδρος Αθλητικής Ομοσπονδίας και επιπλέον δύο φορές, σε οποιαδήποτε άλλη εκτελεστική θέση της Ομοσπονδίας.

Το παραπάνω όριο θητειών, ως προς τον πρόεδρο, επεκτείνεται για μια επιπλέον θητεία, εφόσον δεν έχει συμπληρωθεί το 70ό έτος της ηλικίας τους.

Κυρίες και κύριοι συνάδελφοι, ειδικά στο θέμα των θητειών, θα ήθελα πραγματικά τις απόψεις όλων των Κομμάτων και τις τοποθετήσεις των Εισηγητών. Επιθυμία μας είναι στο σημαντικό αυτό θέμα να πετύχουμε όσο το δυνατόν ευρύτερη συναίνεση. Καταλαβαίνουμε τις δυσκολίες. Αντιλαμβανόμαστε τις απορίες και τα ερωτηματικά, που πιθανόν δημιουργούνται. Είμαστε ανοικτοί να ακούσουμε προτάσεις και μια τελική διατύπωση, που θα συμφωνούμε, αν είναι δυνατόν, όλα τα Κόμματα. Να σημειωθεί ότι ήδη, στο ν. 4603 του 2019 έχει ψηφισθεί το θέμα της θητείας, του ορίου θητειών, δηλαδή, χωρίς, ωστόσο, να έχει υπάρξει η διοικητική ανανέωση, την οποία ζητάει η πλειονότητα των μελών της αθλητικής κοινότητας. Είμαι και είμαστε έτοιμοι να ακούσουμε τη ζωή σας, αλλά, φυσικά και τις προτάσεις σας, που θα συνοδεύουν την κριτική, φαντάζομαι.

Πέμπτον, λόγω της επιτακτικής και αδήριτης ανάγκης των γερασμένων ολυμπιακών συγκροτημάτων, δίνεται η δυνατότητα στους φορείς, που, είτε είναι ιδιοκτήτες, είτε τους έχει ανατεθεί η αξιοποίηση, χρήση, διαχείριση και εκμετάλλευση των εγκαταστάσεων, να συμβάλλονται, με διαφάνεια και δημόσιες διαδικασίες, υπό την υποψήφια ανώνυμη αθλητική εταιρεία, εφόσον πληροί τις απαιτούμενες νόμιμες προϋποθέσεις.

Και στέκομαι στην επόμενη διάταξη, που αφορά τους Ολυμπιονίκες μας. Η προτεινόμενη ρύθμιση αποτελεί ελάχιστο δείγμα της αναγνώρισης για τη σημαντική προσφορά των Ολυμπιονικών στον αθλητισμό, αλλά και τη διεθνή εικόνα της χώρας μας. Δίνεται η δυνατότητα, εφόσον, φυσικά, συμφωνούν οι ίδιοι, η απόσπαση των Ολυμπιονικών είτε στη Γενική Γραμματεία Αθλητισμού είτε σε εποπτευόμενους υπό αυτήν φορείς, λόγω της αυξημένης ανάγκης στελέχωσης της Γενικής Γραμματείας με ανθρώπους, με συναφές προς τον αθλητισμό αντικείμενο. Είναι αδιανόητο, αγαπητοί συνάδελφοι, το δυναμικό των εκατό και πλέον Ολυμπιονικών μας, που διαθέτει η χώρα μας, να μένει αναξιοποίητο και να μην τους δίνεται η δυνατότητα να προσφέρουν, ως πρεσβευτές του αθλητισμού, αλλά και του Ολυμπισμού. Τους θέλουμε κοντά μας. Τους θέλουμε δίπλα μας. Τους θέλουμε στα σχολεία, στα πανεπιστήμια. Τους θέλουμε στις αθλητικές υποδομές. Τους θέλουμε συνεργάτες. Σε αυτό, δηλαδή, που ξέρουν, πολύ καλά, να κάνουν.

Στο πέμπτο Μέρος του νομοσχεδίου, κυρώνεται και αποκτά ισχύ νόμου, το νέο Καταστατικό της Ελληνικής Ολυμπιακής Επιτροπής, το οποίο τροποποιεί τις διατάξεις του προγενέστερου καταστατικού, που εγκρίθηκε, με το Προεδρικό Διάταγμα 103/2000. Το νέο Καταστατικό, που φέρνουμε, σήμερα, έχει εγκριθεί, με ομόφωνη απόφαση της Ολομέλειας της Ολυμπιακής Επιτροπής, στις 3/10 του 2019 και από τη ΔΟΕ, στις 13/6 του 2018. Η Ελληνική Ολυμπιακή Επιτροπή ιδρύθηκε, στις 24 Νοεμβρίου του 1894, με σκοπό τη διοργάνωση των πρώτων σύγχρονων Ολυμπιακών Αγώνων, το 1896, που έγιναν, στην Αθήνα. Από τότε, η Ελλάδα συμμετέχει, ανελλιπώς, σε όλους τους Ολυμπιακούς Αγώνες. Το ισχύον Καταστατικό της Ολυμπιακής Επιτροπής αποδείχτηκε, στην παρούσα συγκυρία, ότι δεν ανταποκρίνεται πλέον στις ανάγκες λειτουργίας της και στην ανάγκη προσαρμογής της σε ένα διαρκώς εξελισσόμενο νομικό, κοινωνικό και αθλητικό πλαίσιο. Το γεγονός αυτό διαπιστώθηκε από τους εθνικούς αθλητικούς οργανισμούς, αλλά, κυρίως, από τη ΔΟΕ και από άλλους διεθνείς αθλητικούς οργανισμούς. Η Ε.Ο.Ε., μάλιστα, ήταν ανάμεσα στις ελάχιστες εθνικές ολυμπιακές επιτροπές, των οποίων το Καταστατικό κρίθηκε αναχρονιστικό και από τις οποίες η Δ.Ο.Ε. ζήτησε, εγγράφως, να το αλλάξουν με τον κίνδυνο, εάν αυτή η αλλαγή δεν πραγματοποιηθεί, να μείνει εκτός της ολυμπιακής οικογένειας.

Με το παρόν σχέδιο νόμου, κυρώνεται το νέο Καταστατικό της Ελληνικής Ολυμπιακής Επιτροπής, η οποία, από Νομικό Πρόσωπο Δημοσίου Δικαίου μετατρέπεται σε Νομικό Πρόσωπο Ιδιωτικού Δικαίου. Το νέο Καταστατικό της Ε.Ο.Ε. θα της επιτρέψει να είναι πιο ευέλικτη και να μπορεί να στρέψει το απόλυτο ενδιαφέρον της στη στήριξη και προώθηση του ελληνικού αθλητισμού. Τα ζητήματα των εργαζομένων στην Ε.Ο.Ε. έχουν ήδη συζητηθεί, με τον πρόεδρο και τη διοίκηση της Ε.Ο.Ε.. Έχω κάνει, ήδη, συνάντηση με το Σύλλογο των Υπαλλήλων και αναμένουμε υπόμνημα τους. Το βέβαιο είναι ότι θα μεριμνήσουμε για το σεβασμό των εργασιακών τους δικαιωμάτων και γι' αυτό να είναι βέβαιοι.

Και βέβαια, δεν θα σταθώ στο τελευταίο Μέρος του νομοσχεδίου, καθότι η κυρία Μενδώνη, η Υπουργός μας, αναφέρθηκε, αναλυτικότατα, στο ξεκίνημα της συζήτησης αυτής.

Με αυτό ,εγώ ολοκληρώνω την εισήγησή μου και είμαι βέβαιος ότι θα ακολουθήσει μια πολύ ενδιαφέρουσα και γόνιμη, θέλω να ελπίζω, συζήτηση και σήμερα, αλλά και στις επόμενες συνεδριάσεις, που έχουν προγραμματιστεί. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Υφυπουργό. Το λόγο έχει ο Εισηγητής της Πλειοψηφίας, κ. Καλλιάνος.

**ΙΩΑΝΝΗΣ ΚΑΛΛΙΑΝΟΣ (Εισηγητής της Πλειοψηφίας)**: Κυρία και κύριε Υπουργοί, κυρίες και κύριοι συνάδελφοι, το σχέδιο νόμου, με τίτλο, «Κύρωση της Σύμβασης του Συμβουλίου της Ευρώπης που υπογράφηκε στο Magglingen/Macolin την 18η Σεπτεμβρίου 2014, σχετικά με τη χειραγώγηση των αθλητικών αγώνων, επείγοντα μέτρα για την αντιμετώπιση της βίας στον αθλητισμό και άλλες διατάξεις», εισάγει αρκετές καινοτομίες και στοχεύει, μεταξύ άλλων, στο να θεραπεύσει διαχρονικά προβλήματα, που αφορούν στον αθλητισμό, όπως η ασφάλεια στα γήπεδα, οι χειραγωγημένοι αγώνες και η αντιμετώπιση της βίας.

Αποτελείται από έξι Μέρη, όπως είπε και προηγουμένως και ο κύριος Υπουργός, ο κύριος Αυγενάκης. Το πρώτο Μέρος αφορά στην Κύρωση της Σύμβασης του Συμβουλίου Macolin της Ευρώπης, η οποία υπεγράφη, το 2014, με την Ελλάδα να είναι από τις πρώτες χώρες, που την υπέγραψε, αλλά, έκτοτε, δυστυχώς, δεν έγινε κάποια ενέργεια, για να την υιοθετήσει και να την ενσωματώσει, κυρώνοντάς την. Μέχρι στιγμής, η συγκεκριμένη Σύμβαση έχει κυρωθεί από την Πορτογαλία, την Ιταλία, την Ελβετία, τη Νορβηγία, τη Μολδαβία και την Ουκρανία και τέθηκε σε ισχύ από την 1/9/2019. Με την εν λόγω Σύμβαση, ορίζονται κοινά συμφωνηθείσες προδιαγραφές και αρχές. Τίθεται, επομένως, ένα σαφές πλαίσιο συνεργασίας για την αποτροπή του φαινομένου της χειραγώγησης των αγώνων, που συνδέεται, ευθέως και με το «ΣΤΟΙΧΗΜΑ».

Πιο συγκεκριμένα, έχει στόχο την πρόληψη την εξιχνίαση και τιμωρία της χειραγώγησης των αθλητικών αγώνων, καθώς και την ενίσχυση της ανταλλαγής πληροφοριών και της εσωτερικής και διεθνούς συνεργασίας, μεταξύ των αρμοδίων κρατικών αρχών και των αθλητικών οργανώσεων και διοργανωτών αθλητικών στοιχημάτων. Η χειραγώγηση των αγώνων, κυρίες και κύριοι συνάδελφοι, αποτελεί πρόκληση για το κράτος δικαίου, διότι συνδέεται με την απάτη, το οργανωμένο έγκλημα και τη διαφθορά. Αποτελεί επίσης απειλή για το μέλλον του αθλητισμού, ως κοινωνικής, πολιτιστικής και οικονομικής δραστηριότητας, που τίθεται, υπό αμφισβήτηση, κάθε φορά, που εγείρονται αμφιβολίες, για την ακεραιότητα και τις αρχές του.

Εν τέλει, κάθε ενέργεια, που θέτει σε κίνδυνο την αθλητική δεοντολογία και το απρόβλεπτο, που χαρακτηρίζει κάθε αθλητικό αγώνα, αμφισβητεί την ίδια τη φύση του αθλητισμού. Η σπουδαιότητα της συγκεκριμένης πρωτοβουλίας, λοιπόν, είναι αναντίρρητη, καθώς το φαινόμενο της χειραγώγησης αθλητικών αγώνων έχει, εκτός των άλλων, και πολλαπλές κοινωνικές επιπτώσεις, συμπεριλαμβανομένης αυτής της βίας στους αγωνιστικούς χώρους.

Η Ελλάδα είναι μία από τις πρώτες χώρες, που κυρώνουν τη Σύμβαση, καθώς η προστασία του αθλητισμού και η προστασία από δραστηριότητες, που νοθεύουν τις αθλητικές αρχές, αλλά και τα αθλητικά ιδεώδη, αποτελεί ύψιστη προτεραιότητα. Η ελληνική κυβέρνηση έχει σκοπό να επιδείξει μηδενική ανοχή, απέναντι σε θέματα χειραγώγησης, αλλά και στημένων αγώνων. Η πάταξη συνολικότερα της διαφθοράς είναι πρωταρχικός μας στόχος και, αν θέλετε, αποτελεί και επιτακτική μας ανάγκη. Δεν συμβιβαζόμαστε με τη διαφθορά ούτε με το γεγονός ότι στο διεθνή δείκτη αντίληψης για τη διαφθορά, για το 2018, η χώρα μας κατατάχθηκε, στην 67η θέση, παγκοσμίως, ανάμεσα σε 180 χώρες. Ο αθλητισμός, από αρχαιοτάτων χρόνων, είναι ένας παράγοντας πολιτισμού, που εμπεριέχει στο DNA του, την ευγενή άμιλλα, το ευ αγωνίζεσθαι, τον άδολο συναγωνισμό, την αναγνώριση της αξίας του άλλου και στέκει μακριά από σκοτεινές επιδιώξεις, από άκρατο ανταγωνισμό, από δόλιες μεθοδεύσεις υποκλοπής της νίκης, αλλά και από εκφοβισμούς. Και ενώ αυτά διδάσκονται στα παιδιά, από την πρώτη δημοτικού, στα σχολεία τους, στην πρώτη γνωριμία τους, με το σχολείο, στη συνέχεια, η καθημερινότητα κυλά, διαφορετικά. Οι ειδήσεις για φαινόμενα βίας, ακόμα και σε αγώνες τμημάτων υποδομής, ακόμα και σε ηλικίες, στην αρχή της εφηβείας, για χρηματισμούς, στημένα παιχνίδια, βία στις κερκίδες ή στους δρόμους, ντόπινγκ και τόσα άλλα, μαυρίζουν την εικόνα γκριζάρουν το τοπίο και θολώνουν την προοπτική για κάτι καλύτερο.

Αυτή η σπουδαία χώρα, στην οποία έχουμε την τιμή να ζούμε, σήμερα, σε αυτή τη χρονική συγκυρία της πορείας της τυχαίνει να έχει μικρή έκταση και πληθυσμό. Στα 193 κράτη-μέλη του ΟΗΕ, είμαστε οι 98η χώρα, σε επέκταση και η 84η το 2018, σε πληθυσμό. Η φωνή μας, όμως, στα πεδία της Ιστορίας και του Πολιτισμού ακούγεται πολύ δυνατά και πολύ καθαρά. Εδώ είναι ο τόπος, που γεννήθηκε η Δημοκρατία και εδώ, βεβαίως, είναι και ο τόπος, που γεννήθηκε ο αθλητισμός.

Οι αξίες της ευγενούς άμιλλας και του ευ αγωνίζεσθαι αποτελούν προσφορά του πολιτισμού μας στην ανθρωπότητα. Επομένως, έπρεπε αυτή η Σύμβαση να έχει κυρωθεί, πολύ νωρίτερα.

Το δεύτερο Μέρος του συγκεκριμένου σχεδίου νόμου αφιερώνεται στη νομοθέτηση δραστικών και άμεσων μέτρων, που στοχεύουν στην καταπολέμηση της βίας. Εκτιμώ ότι όλοι και όλες συμφωνούμε ότι κάθε μορφή βίας, σε εθνικές διοργανώσεις, πριν, κατά και μετά τη διεξαγωγή τους, είναι καταδικαστέα. Τα προβλήματα, που δημιουργούνται, είναι πολλαπλά και με πολλούς να επηρεάζονται από αυτά. Είναι απαράδεκτο σε αγώνες παίδων ή νεανίδων να εξελίσσονται πολεμικές αναμετρήσεις σε κερκίδες ή ακόμη και μακριά από το γήπεδο. Είναι μακριά και πέρα από αγνό φίλαθλο οι συνάξεις με ραντεβού, οι επιθέσεις σε γραφεία, οι απειλές. Απομακρύνονται έτσι η οικογένεια, τα παιδιά, οι νέοι και τους φυλακίζουν, σε κάθε άθλημα, σε τείχη μισαλλοδοξίας και τυφλού φανατισμού.

Με τις διατάξεις του σχεδίου νόμου, θεσπίζεται σειρά μέτρων, όπως η διενέργεια δειγματοληπτικών ελέγχων, σε κατόχους εισιτηρίων, εντός και εκτός εγκαταστάσεων, η δυνατότητα συλλογής, επεξεργασίας και αξιοποίησης, στο πλαίσιο ποινικής διαδικασίας υλικού και δεδομένων, που καταγράφονται, με οποιοδήποτε τεχνικό μέσο και άλλα πολύ σημαντικά στοιχεία. Επεκτείνονται τα τοπικά και χρονικά όρια εφαρμογής των ποινικών διατάξεων του άρθρου 41στ΄ του ν.2725/1999, για την εφαρμογή και σε πράξεις αθλητικής βίας, που έχουν, αμιγώς, οπαδικά κίνητρα και τελούνται, σε χρόνο και τόπο, μη συνδεόμενους με κάποια αθλητική εκδήλωση.

Διευκολύνεται, με το συγκεκριμένο σχέδιο νόμου, η ενεργοποίηση των ήδη ισχυουσών διατάξεων του αθλητικού νόμου, περί πειθαρχικών κυρώσεων, προστίμων και περιοριστικών όρων, περί λεσχών, οργανωμένων οπαδών και η δημιουργία μητρώου φιλάθλων των ομάδων, σε συνδυασμό με την ταχεία εκδίκαση των συγκεκριμένων ποινικών υποθέσεων.

Στο τρίτο Μέρος, διευκολύνεται η οργανωτική στελέχωση των αγώνων μηχανοκίνητου αθλητισμού, όπως για παράδειγμα το «Ράλι Ακρόπολις», που η αλήθεια μπορεί να είναι πικρή, αλλά είναι καλό να λέγεται, χάθηκε από ανικανότητα της προηγούμενης Κυβέρνησης και με πολύ με σημαντικές διατάξεις επέρχεται εύρυθμη λειτουργία της πάλι στις αθλητικές ομοσπονδίες.

Στο τέταρτο Μέρος του συγκεκριμένου σχεδίου νόμου, εκδηλώνεται από την Κυβέρνηση της Ν.Δ., εμπράκτως, η πρόνοια για πραγματική και ουσιαστική αξιοποίηση των Ολυμπιονικών μας, που τίμησαν τη χώρα, ώστε να μεταλαμπαδεύσουν τις γνώσεις, τις εμπειρίες και την αγάπη τους τόσο για το άθλημα, που υπηρέτησαν, όσο και συνολικά για τον αθλητισμό. Παράλληλα, προσαρμόζονται διατάξεις του ν.27251999, που αφορούν τις αθλητικές ανώνυμες εταιρείες.

Το πέμπτο Μέρος αφιερώνεται στην κύρωση του νέου Καταστατικού της Ελληνικής Ολυμπιακής Επιτροπής, ενώ το έκτο και τελευταίο Μέρος αφορά λοιπές διατάξεις αρμοδιότητας του Υπουργείου.

Συμπερασματικά, το παρόν σχέδιο νόμου αναδεικνύει για ακόμη μια φορά τα εξής. Πρώτον, ότι με λίγα λόγια και πολλά έργα, δεύτερον, χωρίς τυμπανοκρουσίες, αλλά και χωρίς χάσιμο χρόνου και, τρίτον, σεβόμενοι τις προεκλογικές μας δεσμεύσεις, υλοποιούμε, μεθοδικά, το πρόγραμμά μας, με μόνο κριτήριο το όφελος των συμπολιτών μας και της χώρας. Με τα παραπάνω, τίθεται προς συζήτηση στα μέλη της Επιτροπής το υποβαλλόμενο προς ψήφιση σχέδιο νόμου. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κύριος Μπουρνούς.

**ΙΩΑΝΝΗΣ ΜΠΟΥΡΝΟΥΣ (Εισηγητής της Μειοψηφίας)**: Κάνοντας μια γενική εισαγωγή, επειδή η συζήτηση δεν ξεκινά εκ του μηδενός και επειδή ο Υφυπουργός αναφέρθηκε στο ενδιαφέρον για το μαζικό αθλητισμό, το οποίο θα είναι κάτι, που θα συζητήσουμε παρακάτω, μπαίνω στον πειρασμό να μπω και εγώ σε αυτήν την κουβέντα και να θυμίσω στους συναδέλφους και σε αυτούς, που μας παρακολουθούν, συζητώντας περί ενδιαφέροντος για μαζικό αθλητισμό, ότι την προηγούμενη τετραετία η Κυβέρνησή μας – γιατί δεν πρέπει κάποια πράγματα να ξεχνιούνται – προχώρησε στην υλοποίηση 230 έργων στον αθλητισμό, συνολικού προϋπολογισμού 55 εκατομμυρίων ευρώ, σε όλη την επικράτεια, χωρίς κομματικό πρόσημο και μπορείτε να απευθυνθείτε στους φορείς Τοπικής Αυτοδιοίκησης για να δείτε πόσο πολύ ισχύει.

Θυμίζω επίσης ότι στο πρόγραμμα «Φιλόδημος 2», με το σχεδιασμό της Γενικής Γραμματείας Αθλητισμού και την υλοποίηση από το Υπουργείο Εσωτερικών, υπήρξαν συμβάσεις για έργα προϋπολογισμού, άνω των 250 εκατομμυρίων ευρώ. Έχουν διατεθεί, ήδη, 186 εκατ. ευρώ και έχουν δοθεί 240 βεβαιώσεις από τη Γενική Γραμματεία Αθλητισμού, που είναι και η απαραίτητη προϋπόθεση, για να ενταχθούν τα έργα αυτά στο «Φιλόδημο».

Πάλι, συζητώντας περί ενδιαφέροντος για το μαζικό αθλητισμό, να θυμίσω ότι ήταν η Κυβέρνηση μας, που εισήγαγε την κολύμβηση, στην τρίτη τάξη του Δημοτικού, πανελλαδικά, ως αντικείμενο, την ώρα του μαθήματος Φυσικής Αγωγής και αυτό είχε ως αποτέλεσμα, γιατί εδώ πρέπει να μιλάμε, με μετρήσιμους στόχους, για να κάνουμε απολογισμούς, ότι σε τρία χρόνια, συμμετείχαν στο πρόγραμμα 135.000 μαθητές και μαθήτριες και απασχολήθηκαν 235 πτυχιούχοι Φυσικής Αγωγής και όλο αυτό το πολύ σημαντικό σχέδιο, που υλοποιήσαμε, είχε κόστος μόλις 370.000 € ανά έτος. Αυτά για την ιστορία της κουβέντας και στην ουσία θα μπούμε, όταν θα έρθει το αθλητικό νομοσχέδιο.

Σήμερα, είμαστε εδώ, για ένα διαφορετικό νομοσχέδιο. Σήμερα, μπαίνει στην Επιτροπή μας ένα σχέδιο νόμου, που περιλαμβάνει, μεταξύ άλλων και την Κύρωση της Σύμβασης του Συμβουλίου της Ευρώπης και αφορά σε ένα εξαιρετικής σοβαρότητας πρόβλημα, που τραυματίζει τον αθλητισμό, παγκοσμίως, που είναι η χειραγώγηση, το λεγόμενο «στήσιμο αθλητικών αγώνων» και ο παράνομος Στοιχηματισμός. Σε μια χώρα, όπου υπάρχουν καταδίκες για παράνομο Στοιχηματισμό και στήσιμο αγώνων, δίκες εν εξελίξει και υπό δικαστική διερεύνηση, επιλέξατε να υποβαθμίζετε τη σημασία της Σύμβασης, ενσωματώνοντας την σε κάτι, που σας αρέσει να αποκαλείτε «αθλητικό νομοσχέδιο». Επιμένω να λέω ότι είναι απλά διατάξεις, που, κατά κύριο λόγο, αναστέλλουν συνηθισμένα πράγματα και άρα, υπάρχει ακόμα αναμονή γι΄ αυτό που θα λέγαμε «αθλητικό νομοσχέδιο».

Θα μπορούσατε, κάλλιστα, να φέρετε, ξεχωριστά, μια διεθνή σύμβαση προς Κύρωση, ούτως ώστε και εμείς, που είμαστε υπέρ της Σύμβασης, να μπορέσουμε να την ψηφίσουμε, ξεχωριστά και να της δώσουμε την πρέπουσα σημασία και όχι η συζήτηση να χαθεί, εν μέσω ενός νομοσχεδίου, με πάρα πολλές άλλες διαφορετικές και ετερόκλητες διατάξεις. Είναι πάγια η τακτική σας, δυστυχώς, πανομοιότυπη σε όλα τα νομοσχέδια να φέρνετε μια Οδηγία ή Ευρωπαϊκή Σύμβαση και γύρω από αυτήν να επενδύετε όλες τις αντιδραστικές διατάξεις, που φοβάμαι ότι μας γυρνάνε στις σκοτεινές εποχές υπεραστυνόμευσης, καταστολής, αλλά και τακτοποίησης « των ημετέρων».

Βασικός μας στόχος είναι να ξηλωθούν πάραυτα οι δημοκρατικές κατακτήσεις του αθλητικού νόμου 4603/19 και να εξαφανίζεται, άπαξ διά παντός, η όποια δυνατότητα υπήρχε για υγιείς δυνάμεις του αθλητισμού. Διαφωνείτε, με την απλή αναλογική και μια σειρά δημοκρατικών διαδικασιών, όπως το ποσοστό σταυροδοσίας και την ύπαρξη πολλών ψηφοδελτίων, για την ανάδειξη όσο το δυνατόν πιο αντιπροσωπευτικών οργάνων διοίκησης. Διαφωνείτε και με την ποσόστωση φύλου και συγκεκριμένα, με την ενασχόλησή και τοποθέτηση γυναικών στη διοίκηση και δεν είναι καθόλου φιλελεύθερο να λέτε ότι δεν υπάρχουν γυναίκες. Γυναίκες υπάρχουν, αλλά τις αγνοείτε, όπως τις αγνόησε το ελληνικό κράτος, τόσες δεκαετίες. Είναι, τουλάχιστον, ντροπή, την ώρα, που η Ελλάδα είναι ουραγός στην Ευρώπη, στα ποσοστά παρουσίασης, στα διοικητικά συμβούλια, να καταργείτε τη διάταξη, περί ποσόστωσης των γυναικών, που είχαμε φέρει εμείς.

Διαφωνούσατε με την παρουσία δικηγόρων, ως εγγυητών της διαδικασίας των αρχαιρεσιών, σε συλλόγους, ενώσεις, ομοσπονδίες. Εσχάτως, ευτυχώς συμφωνήσατε τελικά. Συμφωνείτε με την υπερεξουσία της πλειοψηφίας στα διοικητικά συμβούλια, τη φίμωση κάθε αντίθετης άποψης και την παντελή έλλειψη αντιπολίτευσης. Παραδοσιακά, άλλωστε, έχετε, ως παράταξη, ένα προβληματάκι, με την ελεύθερη έκφραση μειοψηφιών και μειονοτήτων.

Συμφωνείτε με την έλλειψη ελέγχου διαφάνειας και ορθής διακυβέρνησης, που η ύπαρξη αντιπροσωπευτικής μειοψηφίας μπορεί να εγγυηθεί, ως προς τον έλεγχο, που μπορεί να ασκεί στην Πλειοψηφία. Δεν μιλάμε, λοιπόν, για ένα αθλητικό νομοσχέδιο, αλλά για ένα ξήλωμα, «αναστολή» το ονομάζετε εσείς, διατάξεων του ν.4603/19, του αθλητικού νόμου του ΣΥΡΙΖΑ, με το πρόσχημα της ασφάλειας δικαίου, την οποία εντελώς άστοχα επικαλείστε, όταν, την ίδια στιγμή, παρεμβαίνετε, στις εκλογές του 2020 στις ομοσπονδίες, με τρόπο χειρουργικό και φωτογραφικό, εξυπηρετώντας φίλους.

Θέλετε να αντιμετωπίσετε, λέτε, τη βία στα γήπεδα. Και ποιος δεν θέλει; Να θυμίσω και εδώ τι συνέβη, τα τελευταία τέσσερα χρόνια της προηγούμενης κυβερνητικής θητείας. Είχαμε την εφαρμογή του ηλεκτρονικού εισιτηρίου, θεσπίσαμε τη δυνατότητα επιπλέον διοικητικών μέτρων και προστίμων στις ομάδες των οποίων οι οπαδοί προκαλούν επεισόδια, ενώ και για ήδη υπόδικους για επεισόδια δώσαμε τη δυνατότητα στις δικαστικές αρχές να επιβάλλουν στους κατηγορούμενους παρουσία, στο αστυνομικό τμήμα, κάθε φορά, που αγωνίζεται η ομάδα τους, μέχρι την τελική εκδίκαση της υπόθεσης. Αυτά τα αναφέρω, ενδεικτικά.

Αφού, λοιπόν, όλοι θέλουμε να αντιμετωπίσουμε τη βία, ο τρόπος, που επιδιώκετε εσείς να το κάνετε, δυστυχώς, θυμίζει το «Πανοπτικό» του Τζέρεμι Μπένθαμ. Κάμερες παντού και από οποιονδήποτε και ένας πολίτης, που θα καταγράφεται, διαρκώς και θα διώκεται ,κατά το δοκούν. Την ώρα, που γίνεται λόγος για τη χρήση παρανόμως κτηθέντων αποδεικτικών μέσων στη δικαιοσύνη, έρχεστε και τη νομιμοποιείτε, αφελώς, θέλουμε να πιστεύουμε, με μια διάταξη, σε αθλητικό νόμο, την οποία και αμφισβητούμε έντονα, ως προς τη νομιμότητά της.

Δεν χρειάζονται περισσότερες κάμερες και οπτικοακουστικό υλικό. Το νομικό πλαίσιο, σχετικά με την ηλεκτρονική εποπτεία, τη βιντεοσκόπηση, τη χρησιμοποίηση του ψηφιακού υλικού, στο πλαίσιο της ποινικής διαδικασίας, υπάρχει. Αυτό, που χρειάζεται, αν θέλουμε να μιλήσουμε ειλικρινά, δεν είναι περισσότερη αστυνόμευση, αλλά πολιτική και επιχειρησιακή βούληση να γίνει εφαρμογή του υπάρχοντος νομικού πλαισίου. Αποτελεσματική αντιμετώπιση της βίας δεν σημαίνει υπερεξουσίες και διατάξεις, που ενέχουν τον κίνδυνο μιας υπερδιασταλτικής ερμηνείας και εφαρμογής, σε οτιδήποτε μπορεί να χαρακτηριστεί, ως έχον αθλητικό υπόβαθρο.

Αυτό που θα επιτευχθεί, τελικά, θα είναι η γιγάντωση της κρατικής καταστολής και όχι η καταπολέμηση της αθλητικής βίας και θα σας πω ένα χαρακτηριστικό παράδειγμα. Στις αντιπολεμικές διαδηλώσεις του 2003, κατά του πολέμου στο Ιράκ, συμμετείχαν, με τα κασκόλ τους, σύνδεσμοι φιλάθλων ομάδων. Το ίδιο έχει συμβεί, σε πάρα πολλές αντιρατσιστικές και αντιφασιστικές διαδηλώσεις, στις οποίες δεν συντελέστηκε, κατ' ανάγκην, κάποιο επεισόδιο.

Εσείς , αύριο, με τη δικαιολογία ότι μπορεί ένας σύνδεσμος οπαδών να κατέβει σε μια τέτοια πορεία, γιατί υπάρχουν σύνδεσμοι, που δεν ακολουθούν το δόγμα του «No Politica» και να κατεβούν με το κασκόλ της ομάδας τους, υπερδιασταλτικά, μπορεί εκεί να υπάρξει από ιδιώτη βιντεοσκόπηση. Αυτό μας λέτε, με το νομοσχέδιο. Εκεί προκύπτει μείζον ζήτημα και ελπίζω να το καταλαβαίνετε.

Περαιτέρω, προχωράτε στην πλήρη εμπορευματοποίηση του αθλητισμού, μετατρέποντας την Ελληνική Ολυμπιακή Επιτροπή σε μη κερδοσκοπικό Νομικό Πρόσωπο Ιδιωτικού Δικαίου. Διατηρούμε σοβαρές επιφυλάξεις για το Καταστατικό που φέρνετε προς ψήφιση, εφόσον σε αυτό περιέχονται τόσες διατάξεις, φωτογραφικές, που αφορούν στα μέλη, στα κωλύματα και στην «a la carte» σύγκρουση συμφερόντων, όσο και οι διατάξεις, που χρήζουν περαιτέρω διευκρινίσεων.

Θέλουμε να πιστεύουμε ότι δεν σκοπεύετε να χρησιμοποιήσετε την Ελληνική Ολυμπιακή Επιτροπή, ως εργαλείο αθρόων προσλήψεων, έξω από κάθε νόμο και κανονισμό, γιατί να θυμίσω για το ενιαίο σύστημα κινητικότητας, που προκηρύσσει την κάλυψη θέσεων, μέσω μετατάξεων, ότι δεν εντάσσετε τους υπαλλήλους της Ελληνικής Ολυμπιακής Επιτροπής σ' αυτό το σύστημα. Η διάταξη παρεκκλίνει από το ενιαίο σύστημα κινητικότητας, χωρίς να γίνεται επίκληση, λόγω εξαιρετικών αναγκών και επειγουσών υπηρεσιακών συνθηκών, με ασαφή πρόβλεψη, για έκδοση Υπουργικής Απόφασης ή Κοινής Υπουργικής Απόφασης και μετατρέποντας την Ε.Ο.Ε. από Ν.Π.Δ.Δ. σε Ν.Π.Ι.Δ.. Εφόσον χρηματοδοτείται από τον τακτικό Προϋπολογισμό, πιστεύουμε ότι θα πρέπει να ενταχθεί στους φορείς της Γενικής Κυβέρνησης και οι μετατάξεις να πραγματοποιηθούν, μέσω του ενιαίου συστήματος κινητικότητας.

Συνεπείς στην πολιτική του Επιτελικού Κράτους και ως επίδειξη δύναμης, όπως κάνατε και με το ΚΕΘΕΑ, μέσα στο λεγόμενο «αθλητικό νομοσχέδιο», επιχειρείτε να θέσετε το Ταμείο Αλληλοβοήθειας των Υπαλλήλων του Υπουργείου Πολιτισμού και Αθλητισμού σε εκκαθάριση, με συνοπτικές διαδικασίες. Ένα Ταμείο, για το οποίο, με βάση το πόρισμα των Ελεγκτών του Γενικού Λογιστηρίου του Κράτους, η Εισαγγελέας Διαφθοράς άσκησε ποινική δίωξη για έξι κακουργήματα σε δεκαεφτά μέλη, που, κατά το παρελθόν, άσκησαν διοίκηση στο Ταμείο. Εμείς θα ζητήσουμε άμεσα και ζητάμε την απόσυρση της συγκεκριμένης διάταξης, διότι, τον Φεβρουάριο του 2019, η Κυβέρνηση του ΣΥΡΙΖΑ έφερε νόμο, με τον οποίο τακτοποίησε τα εκκρεμή ζητήματα του Ταμείου. Άρα, δεν μπορούμε να καταλάβουμε τη λογική της συγκεκριμένης διάταξης, παρά μόνο να μας κάνει εύλογα να αναρωτηθούμε, περί διαθέσεως συγκάλυψης ενός ακόμα σκανδάλου, που ο δημοσιογράφος χαρακτηρίστηκε, ως το «ΚΕΕΛΠΝΟ του Πολιτισμού».

 Καταγγέλλουμε, λοιπόν, τη συγκεκριμένη συγκάλυψη. Το Ταμείο διέπεται, πλέον, με κανόνες διαφάνειας και τονίζουμε πως η κυρία Υπουργός αποφάσισε να κλείσει το Ταμείο Αλληλοβοήθειας, κατόπιν συνάντησής της, με τη διοίκηση της Συνδικαλιστικής Ομοσπονδίας Εργαζομένων του Υπουργείου Πολιτισμού, που η πλειοψηφία τους είναι κατηγορούμενοι για το σκάνδαλο του Υπουργείου Πολιτισμού.

Κλείνοντας, δεν θα ήθελα να αναφερθώ σε κάτι τόσο ταπεινό, γιατί δεν θα ήθελα να υπάρχει, σε αυτό το νομοσχέδιο, το τελευταίο άρθρο και η δημιουργία 4 θέσεων, μεταξύ των υπαλλήλων, αορίστων προσόντων, στο Γραφείο Προέδρου του Ταμείου Αρχαιολογικών Πόρων και Απαλλοτριώσεων, απλά επιβεβαιώνει, για άλλη μια φορά, το αφήγημα σας, περί αριστείας. Ενώ, ήδη, από τον Αύγουστο, έχετε θεσμοθετήσει 2 θέσεις μετακλητών Διοικητικών Υπαλλήλων και 2 θέσεις Ειδικών Συμβούλων στο Γραφείο Πρόεδρο του Ταμείου Αρχαιολογικών Πόρων και Απαλλοτριώσεων, μέσα σε τρεις μήνες, επανέρχεστε, ελαστικοποιώντας τα τυπικά προσόντα των συνεργατών του Προέδρου και μετατρέπετε τις δύο θέσεις Ειδικών Συμβούλων σε θέσεις μετακλητών υπαλλήλων. Για το διορισμό των μετακλητών υπαλλήλων δεν ορίζονται τυπικά προσόντα. Συνεπώς, μπορεί να είναι οποιουδήποτε κλάδου, όπως μηχανικοί, διοικητικοί, κλητήρες, γραμματείς, να είναι πανεπιστημιακής εκπαίδευσης, μπορεί, όμως, να είναι και υποχρεωτικής εκπαίδευσης. Η Κυβέρνηση, λοιπόν, αυξάνει συνεχώς τον αριθμό των μετακλητών, κάτι για το οποίο, κατά τα άλλα, κατηγορούσατε εμάς και το αντίστοιχο μισθολογικό κόστος, μειώνοντας συστηματικά τα τυπικά προσόντα και ακυρώνοντας, στην πράξη, τις δικές της «κορόνες» περί Αριστείας. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Θέλω να σας ενημερώσω, ότι οι φορείς που έχουν προταθεί είναι πάρα πολλοί. Θα προσπαθήσουμε να βρούμε τους κοινούς και θα συζητήσουμε λίγο αργότερα γι΄ αυτό.

Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ.):** Ευχαριστώ, κύριε Πρόεδρε.

Κυρίες και κύριοι συνάδελφοι, ως προς το σχέδιο νόμου, το Μέρος Α΄ περιλαμβάνει την Κύρωση της Σύμβασης Macolin για την καταπολέμηση της χειραγώγησης των αθλητικών αγώνων. Τίθεται ένα πλαίσιο συνεργασίας για την αποτροπή φαινομένου της χειραγώγησης των αγώνων, που αφορά τις στοιχηματικές εταιρείες.

Συγκεκριμένα, η Σύμβαση περιλαμβάνει διατάξεις για τη χρηματοδότηση των αθλητικών οργανισμών προς την καταπολέμηση του παράνομου αθλητικού στοιχήματος, τις ποινικές και διοικητικές κυρώσεις για τους παραβάτες, τη συνεργασία δημόσιων αρχών για την ανταλλαγή πληροφοριών και τη διεθνή συνεργασία, για δικαστικές διαδικασίες.

Πρόκειται, θα έλεγα, για μια διεθνή Σύμβαση μεγάλης, μα, πολύ μεγάλης σημασίας, που με τη κύρωσή της από την Ελλάδα και τη διαμόρφωση όλων των κατάλληλων εφαρμοστικών διατάξεων, μπορεί να καταπολεμηθεί στον πυρήνα της η χειραγώγηση των αγώνων. Μπορεί να καταπολεμηθεί, δηλαδή, το παράνομο Στοίχημα και ο παράνομος Στοιχηματισμός, που μόνο κακό, φυσικά, κάνει στον αθλητισμό. Κανένας, κύριοι Υπουργοί, δεν είναι αντίθετος με τις αρχές, που πρεσβεύει η Σύμβαση.

Αγαπητοί συνάδελφοι, έρχομαι στο Μέρος Β’ του νομοσχεδίου, που περιλαμβάνει διατάξεις, που ρυθμίζουν ζητήματα, σχετικά με την καταπολέμηση της αθλητικής βίας: Δειγματοληπτικοί έλεγχοι, εντός και εκτός αθλητικών εγκαταστάσεων, για την εφαρμογή της ρύθμισης, περί προμήθειας ονομαστικών εισιτηρίων, ταυτοποίηση και εντοπισμός των εμπλεκομένων σε πράξεις βίας, ποινικές κυρώσεις και άλλες ρυθμίσεις. Θα έλεγα, συμφωνούμε καθόλα και λέμε «ναι», λοιπόν, στην καταπολέμηση της βίας, στους χώρους του αθλητισμού.

Συνεχίζω με το Μέρος Γ΄ του νομοσχεδίου, που αφορά τα αθλήματα, όπως το θαλάσσιο σκι, τοξοβολία, σκοποβολή και τον μηχανοκίνητο αθλητισμό. Εισάγετε, κύριε Υπουργέ, και μάλιστα θα έλεγα εισάγετε εξαίρεση από το κώλυμα, που υπάρχει, στο να ταυτίζονται οι διαιτητές με τους κριτές, με τα μέλη του Δ.Σ. ή των Διοικητικών Συμβουλίων της Εξαιρετικής Επιτροπής για τους αντιπροσώπους των αντίστοιχων σωματείων.

Σύμφωνα με την Αιτιολογική Έκθεση, όπως διάβασα, βάση για την εξαίρεση αυτή αποτελεί ο περιορισμένος αριθμός των προσώπων, που είναι διαθέσιμοι για τη διοργάνωση των αγώνων. Λόγω, ακριβώς, των κωλυμάτων αυτών, έρχεστε με το άρθρο 46 και λέτε ότι θα επιτρέπεται σε διαιτητές του μηχανοκίνητου αθλητισμού να μετέχουν, ταυτοχρόνως, σε Διοικητικά Συμβούλια Πρωτοβάθμιων Σωματείων, καθώς, φυσικά, και στην Ομοσπονδία τους.

Κάτι τέτοιο, όμως, όπως ισχυρίζονται οι ίδιοι οι αθλητές και θα έλεγα στελέχη, με μακρά παρουσία, στο χώρο του μηχανοκίνητου αθλητισμού, αλλά και μέλη των Διοικητικών Συμβουλίων, αντιβαίνει στη βασική αρχή του Χάρτη του ολυμπιακού ιδεώδους και ακυρώνει την αρχή της αμεροληψίας.

Με ποια, λοιπόν, λογική εδώ, κύριε Υπουργέ, ο ελεγκτής θα είναι και ελεγχόμενος και με ποια λογική οι διαιτητές θα έχουν σχέση με τους αθλητές και τις διοικήσεις ανταγωνιστικών, θα έλεγα, σωματείων;

Αναμένουμε εδώ φυσικά και την ακρόαση των φορέων και τους φορείς, για να αποκτήσουμε καλύτερη γνώμη και να διευκρινιστεί, γιατί υπάρχει αυτή η ιδιαιτερότητα και να δούμε, αν πραγματικά υπάρχουν κίνδυνοι, που λέμε εμείς όχι.

 Ως προς τις διατάξεις για τις θητείες των μελών των Δ.Σ., των αθλητικών ομοσπονδιών, στις οποίες μπαίνει και ένας ηλικιακός περιορισμός, αγαπητοί συνάδελφοι, πρέπει να ξεκαθαρίσουμε ένα πράγμα, εάν μας ενδιαφέρει, πραγματικά, η ανανέωση ή όχι ή αν θεωρούμε την ανανέωση θετική, όσον αφορά τους άλλους, αλλά, όταν αφορά εμάς, τους εαυτούς μας, δεν είναι καλή.

Άρα, πρέπει ό,τι λέμε να το εννοούμε και ό,τι εννοούμε να το κάνουμε πράξη και με αυτό συνεπάγεται και η θέσπιση των θητειών και φυσικά, κύριε Υπουργέ, η λειτουργία των θητειών, χωρίς, βέβαια, να επιβάλλεται εδώ – θα έλεγα – ηλικιακός ρατσισμός. Παρότι, βέβαια, εδώ να τονιστεί ότι η διάταξη για το όριο των 70 ετών δεν αποστερεί το δικαίωμα στους αθλητικούς παράγοντες να μετέχουν στις αρχαιρεσίες και να εκλέγονται στα Διοικητικά Συμβούλια των Ομοσπονδιών τους, χωρίς φυσικά ηλικιακό όριο.

Αγαπητοί συνάδελφοι, με σεβασμό στο κύρος, στην ιστορία, στην προσωπικότητα όλων των Προέδρων των Ομοσπονδιών, θα τους πω το εξής, ότι πρέπει να καταλάβουν οι ίδιοι - και να τονιστεί αυτό - ότι οι ίδιοι πρέπει να κάνουν την ανανέωση.

Αυτό δεν πρέπει να είναι ζητούμενο για εμάς, πρέπει να είναι ζητούμενο για τους ίδιους, αλλά και για όλους μας. Αυτό απαιτεί η κοινωνία και οι πολίτες και να βάλουν και οι ίδιοι κανόνες, όπως εθνικά βάζουν συνάδελφοί τους Ευρωπαίοι.

Άρα, τι ζητάμε; Να κάνουν οι ίδιοι πράξη την ανανέωση. Άλλωστε, μην ξεχνάτε και κάτι άλλο, ότι όπως λένε στο χωριό μου «τα στερνά τιμούν τα πρώτα». Επομένως, δεν χρειάζεται να τους δείξουμε εμείς το δρόμο. Ας κάνουν, λοιπόν, πράξη την ανανέωση οι ίδιοι.

Κύριε Υπουργέ, είναι ώρα να θεσπιστεί και να εναρμονιστεί η Ελληνική Ολυμπιακή Επιτροπή με τη Διεθνή Ολυμπιακή Επιτροπή. Πρέπει, επιτέλους, ο καταστατικός χάρτης της Διεθνούς Ολυμπιακής Επιτροπής (Δ.Ο.Ε.) να αποτελεί ταυτόσημη πράξη για την Ελληνική Ολυμπιακή Επιτροπή. Το ίδιο, βέβαια, και οι Ελληνικές Ομοσπονδίες, με τις αντίστοιχες Διεθνείς Ομοσπονδίες. Μιας και είπαμε για τις θητείες και για τη λειτουργία τους, βέβαια λέμε «ναι, χωρίς ηλικιακό ρατσισμό» και λέμε «ναι», κύριε Υπουργέ, σε άμεση εφαρμογή, όχι στο διηνεκές και άμεση εφαρμογή, κατά τα διεθνή πρότυπα. Όπως είπα πριν, η κοινωνία θέλει ανανέωση, αυτό απαιτούν και οι πολίτες. Άλλωστε, αγαπητοί συνάδελφοι, η ανανέωση είναι διττής σημασίας γεγονός. Το παλιό, χωρίς το καινούργιο, πεθαίνει, το καινούργιο, χωρίς το παλιό, είναι πολιτικά άγουρο. Τι χρειάζεται; Ώσμωση, αλλά αυτό πρέπει να το βλέπουμε όλοι, γιατί διαφορετικά μιλάμε για τους άλλους, όχι για εμάς. Το κράτος εδώ έρχεται να πει ότι πρέπει να βάλει κανόνες και λογικά θα βάλει κανόνες το κράτος και στις Ομοσπονδίες και παντού, διότι είναι αυτό, που επιχορηγεί. Επομένως, μπορεί να βάλει κανόνες, άλλωστε, ο εμπλουτισμός των κανονισμών των Ομοσπονδιών πρέπει να είναι διαρκής και αδιάρρηκτος, ώστε να προσαρμόζεται στην εξέλιξη των αθλητικών δρώμενων. Βέβαια, εδώ περιμένω να ακούσω και τους φορείς και τους Προέδρους, γιατί έχει σημασία να τους ακούσουμε όλους. Κυρίες και κύριοι συνάδελφοι, ως προς τον έλεγχο της νομιμότητας των κανονισμών των Ομοσπονδιών, κύριε Υπουργέ, αυξάνετε το χρόνο, που έχετε στη διάθεσή σας, για έλεγχο νομιμότητας και έγκριση των κανονισμών των Ομοσπονδιών, από ένα, σε δύο μήνες.

 Αυτό που χρειάζεται, κύριε Υπουργέ, είναι ο έλεγχος να ολοκληρώνεται, το ταχύτερο δυνατό. Δεν μπορεί σφραγίδες και σωματεία να παίζουν ρόλο. Πρέπει να βάλουμε τελεία, να ξεκαθαρίσουμε. Πρέπει επιτέλους να βάλουμε τάξη στην αταξία. Και φυσικά, κύριε Υπουργέ, δεν πρέπει να δούμε και άλλες καθυστερήσεις. Να σημειώσω επίσης, ότι στην Αιτιολογική Έκθεση γίνεται αναφορά, σε διάστημα 3 μηνών. Θα πρέπει αυτό να το δείτε.

 Έρχομαι στο τέταρτο Μέρος του νομοσχεδίου. Εισάγετε ρύθμιση για τους αθλητές, που έχουν διακριθεί στους Ολυμπιακούς, Παραολυμπιακούς και Ολυμπιακούς Αγώνες Κωφών και υπηρετούν στις Ένοπλες Δυνάμεις, στα Σώματα Ασφαλείας κ.λπ., ώστε να μπορούν να αποσπαστούν στη Γενική Γραμματεία Αθλητισμού και σε φορείς, που προάγουν τον αθλητισμό. Είμαστε θετικοί, ως προς αυτό.

 Επίσης, αναστέλλετε διάφορες διατάξεις, που είχαν προστεθεί στον αθλητικό νόμο 4603/2019, όπως την υποχρεωτικότητα και τη συμμετοχή και των δύο φύλων στο Δ.Σ. των ομοσπονδιών και των άλλων αθλητικών ενώσεων, διατάξεις για τον τρόπο διενέργειας των αρχαιρεσιών, στα σωματεία και τις αθλητικές ενώσεις, ως προς την αξιοποίηση των ολυμπιακών ακινήτων. Με τη διάταξη, που φέρνετε, κύριε Υπουργέ, δίνετε τη δυνατότητα σε αθλητικές ανώνυμες εταιρείες να μπορούν να μισθώσουν τα ακίνητα αυτά, με μόνη προϋπόθεση, βέβαια, την υποβολή από αυτές επιχειρηματικού σχεδίου, που να προβλέπει τη συντήρηση και την επισκευή τους, χωρίς τη διενέργεια διαγωνισμού.

Πράγματι, αυτό που έχει σημασία είναι, γιατί τα ολυμπιακά ακίνητα αποτελούν περιουσία του ελληνικού λαού, αποτελούν περιουσία του δημοσίου, το πώς θα αξιοποιηθούν. Γιατί, κακά τα ψέματα, δεν μπορούν να μείνουν άλλο αραχνιασμένα και δεν μπορούν να μείνουν άλλο στην τύχη τους. Η διάταξη, ωστόσο, κύριε Υπουργέ, δεν θέτει κανένα περιορισμό, ως προς την επιλογή του μισθωτή. Εδώ, λοιπόν, ερωτώ, μπορεί το Υπουργείο να αποκλείσει να υπάρξουν περισσότεροι του ενός ενδιαφερομένου; Και φυσικά μιλώ για το ολυμπιακό ακίνητο. Θα πρέπει, επίσης, να τεθούν συγκεκριμένοι κανόνες και προϋποθέσεις για τις μισθώσεις, ώστε να διασφαλίζουν το συμφέρον του ελληνικού δημοσίου. Άρα, τι ζητάμε; Αξιολόγηση και διαφάνεια παντού.

 Τέλος, αγαπητοί συνάδελφοι, έρχομαι στο πέμπτο Μέρος του νομοσχεδίου. Αφορά την κύρωση του νέου Καταστατικού της Ελληνικής Ολυμπιακής Επιτροπής, η οποία από Ν.Π.Δ.Δ. μετατρέπεται σε Ν.Π.Ι.Δ.. Θα έλεγα, κύριοι Υπουργοί, το μείζον είναι να διαφυλαχθεί η ιστορία, το έργο, η περιουσία και οι άνθρωποι της Ελληνικής Ολυμπιακής Επιτροπής, ενός δημόσιου οργανισμού, με 125 χρόνια ιστορίας. Σήμερα, υπάρχουν δυσκολίες, καθυστερήσεις - το καταλαβαίνουμε - και στη διαχείριση των οικονομικών της Ε.Ο.Ε. και συνακόλουθα, στις πληρωμές. Και αυτό, γιατί οι χρηματοδοτήσεις της Επιτροπής, κρατικές και μη, μπαίνουν σε ένα και μόνο λογαριασμό. Με τη σωστή νομοθέτηση, θα μπορούσαν να αρθούν τα προβλήματα αυτά, ώστε η Επιτροπή να λειτουργεί καλύτερα.

Η Ελληνική Ολυμπιακή Επιτροπή δεν μπορεί να είναι απλά μια ανώνυμη εταιρεία. Είναι ο πολιτισμός μας, είναι η ιστορία μας, είναι η κληρονομιά μας. Ωστόσο, επειδή έχει μεγάλη ακίνητη περιουσία, θα πρέπει εδώ να διασφαλιστεί και να αξιοποιηθεί, με τον καλύτερο δυνατό τρόπο. Είναι, όμως και το θέμα των εργαζομένων και εδώ πρέπει να δείξουμε όλοι την προσοχή μας και την ευαισθησία μας.

Στην Ελληνική Ολυμπιακή Επιτροπή εργάζονται 13 δημόσιοι υπάλληλοι και 41 εργαζόμενοι, με συμβάσεις ιδιωτικού δικαίου αορίστου χρόνου. Οι άνθρωποι αυτοί δεν ξέρουν τι τους επιφυλάσσει η επόμενη μέρα. Άκουσα ότι είχατε μια συζήτηση. Θετικό ! Οι ρυθμίσεις, που περιέχει το νομοσχέδιο, ως προς το προσωπικό, είναι γενικές. Θα πρέπει να διασφαλιστεί η ρητή διάταξη ότι δεν θα απωλέσουν τα εργασιακά, ασφαλιστικά και συνταξιοδοτικά τους δικαιώματα. Τώρα, φυσικά, είναι αργά. Άρα; Σοβαρό, λοιπόν, το ζήτημα, που ανακύπτει και χρειάζεται ρύθμιση.

 Τέλος, ως προς το Ταμείο Αλληλοβοήθειας των Υπαλλήλων του Υπουργείου Πολιτισμού και Αθλητισμού. Το Ταμείο τίθεται σε λύση και εκκαθάριση και αναμένουμε το πόρισμα του εκκαθαριστή. Να παραδοθεί στα χέρια της Υπουργού και να υπάρξει πλήρης ενημέρωση των εργαζομένων του Υπουργείου και όλων των άλλων εμπλεκομένων. Διαφάνεια παντού, αυτό είναι το μήνυμα της κοινωνίας. Εμείς επιφυλασσόμαστε, επί της αρχής, ότι θα τοποθετηθούμε, αφότου ακούσουμε και τους φορείς, στην Ολομέλεια. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Με αφορμή την Κύρωση της Σύμβασης του Συμβουλίου της Ευρώπης, σχετικά με τη χειραγώγηση των αθλητικών αγώνων και τα μέτρα, για την αντιμετώπιση της βίας στον αθλητισμό, μας δίνεται η ευκαιρία να δούμε λίγο τη μεγάλη εικόνα του εμπορευματοποιημένου αθλητισμού, την επιχειρηματική δράση, στο χώρο, που παράγει και αναπαράγει τη σήψη, με τη χειραγώγηση των αγώνων, τη βία και την ασυδοσία.

 Όλες οι μέχρι σήμερα νομοθετικές ρυθμίσεις, η παρούσα της Ν.Δ., σε συνέχεια προηγούμενων του ΣΥΡΙΖΑ και ακόμη παλαιότερα της Ν.Δ. και του ΠΑ.ΣΟ.Κ. δεν μπόρεσαν να τα αντιμετωπίσουν – εννοώ ούτε η παρούσα θα τα αντιμετωπίσει και θα πω παρακάτω – διότι ούτε ήθελαν να ακυρώσουν την επιχειρηματική δράση στον αθλητισμό, κατά συνέπεια δεν μπορούσαν. Απέφευγαν, πάντα, τη σύνδεσή του με το οικοδόμημα του εμπορευματοποιημένου αθλητισμού, που οδηγεί στο κυνήγι του κέρδους και αποτελεί την αιτία για τη γέννηση, την αναπαραγωγή τέτοιων φαινομένων και τη σαπίλα του παρασκηνίου. Αντίθετα, το κύριο μέλημα ήταν πάντα η προσαρμογή του νομοθετικού περιβάλλοντος, στις κατευθύνσεις της Ε.Ε., του κεφαλαίου, για την ενίσχυση της εμπορευματοποίησης.

Φυσικά, τις όποιες θετικές διατάξεις της Σύμβασης, το Κ.Κ.Ε. δεν έχει πρόβλημα να τις υιοθετήσει. Θα μας δοθεί η ευκαιρία στην κατ' άρθρον συζήτηση, στις επόμενες συνεδριάσεις και ειδικά στην Ολομέλεια, να τοποθετηθούμε, διεξοδικά.

Η όποια αναφορά στην Αιτιολογική Έκθεση, ότι στη διαρκώς αυξανόμενη τάση χειραγώγησης αθλητικών αγώνων οδήγησαν, μεταξύ άλλων, η εμπορευματοποίηση του αθλητισμού - σωστό μεν - έρχεται, όμως, να διασκεδάσει τις εντυπώσεις, αφού κρίσιμες διατάξεις δεν ξεφεύγουν από το υπάρχον θεσμικό και νομοθετικό πλαίσιο, που έχει θωρακίσει την επιχειρηματική δράση στο χώρο, αντιθέτως, θα λέγαμε τις ενισχύει και εισάγει καινούργιες και πιο ευνοϊκές. Πρώτον, η απευθείας ανάθεση στις αθλητικές ανώνυμες εταιρείες της αξιοποίησης, χρήσης και διαχείρισης των ολυμπιακών εγκαταστάσεων, με διάφορα προσχήματα, απαλλάσσοντας το κράτος από την όποια ευθύνη χρηματοδότησης, συντήρησης, λειτουργίας, μετακυλίοντας το κόστος στους χρήστες.

Δεύτερον, τη μετατροπή του νομικού καθεστώτος της Ελληνικής Ολυμπιακής Επιτροπής από νομικό πρόσωπο δημοσίου δικαίου σε ιδιωτικού δικαίου. Αυτό σημαίνει ότι η Ε.Ο.Ε., μετά από 125 χρόνια λειτουργίας, ιδιωτικοποιείται. Με τον τρόπο αυτόν, ανοίγει ο δρόμος, ούτως ώστε τα περιουσιακά στοιχεία της Ε.Ο.Ε, οι εγκαταστάσεις συνολικά, κινητή και ακίνητη περιουσία, να πέσουν στα νύχια των επίδοξων επιχειρηματικών συμφερόντων.

Τις συνέπειες αυτής της αρνητικής εξέλιξης θα τις υποστούν, έτσι και αλλιώς, ο λαός και η νεολαία, θα τις υποστούν και οι 52 εργαζόμενοι, 13 μόνιμοι και 49 ΙΔΑΧ, μετά από 30 και πλέον χρόνια δουλειάς, με συνέπεια, εργατικότητα και πολύτιμη εμπειρία. Οι εργαζόμενοι εκφράζουν την ανησυχία τους, αφού θα υποχρεωθούν οι μόνιμοι να αποχωρήσουν άμεσα από θέσεις ευθύνης. Δεν προβλέπεται καμία διασφάλιση του εργασιακού μέλλοντος, με δεδομένο ότι η Ελληνική Ολυμπιακή Επιτροπή βρίσκεται εκτός των φορέων της Γενικής Κυβέρνησης. Αντίστοιχα, οι 49 εργαζόμενοι ΙΔΑΧ, δηλαδή, αορίστου χρόνου, θα υποχρεωθούν να υπογράψουν νέες συμβάσεις, χωρίς επίσης να διασφαλίζεται η παραμονή τους και μπορεί να οδηγηθούν σε απόλυση.

Αναφέρεστε σε ομόφωνη απόφαση της Ε.Ο.Ε για την αλλαγή του καταστατικού. Μεταξύ ποιων; «Χωρίς τον ξενοδόχο», δηλαδή, χωρίς τους ίδιους τους εργαζόμενους, οι οποίοι παρά τις προσπάθειες προς το Υπουργείο και τη Διοίκηση της Ε.Ο.Ε για συνάντηση, η οποία κατέστη εφικτή, μετά την ομόφωνη απόφαση του Διοικητικού Συμβουλίου της Ε.Ο.Ε για την έγκριση του Καταστατικού, προφανώς σε συνεννόηση με το Υπουργείο.

Κατά τη γνώμη μας, αυτό είναι εμπαιγμός και εν κρυπτώ προειλημμένες αποφάσεις. Οι εργαζόμενοι, προφανώς, είναι σε αναβρασμό, δεν πρόκειται να μείνουν με σταυρωμένα τα χέρια και θα απαντήσουν με τους αγώνες τους.

Το Κ.Κ.Ε. λέει ότι πρέπει να παρθεί πίσω αυτή η διάταξη, να παραμείνει η Ε.Ο.Ε ως νομικό πρόσωπο δημοσίου δικαίου, να παραμείνουν τα περιουσιακά στοιχεία στο σύνολό τους, να αξιοποιηθούν, να εκσυγχρονιστούν, προς όφελος του λαού και της νεολαίας, να διασφαλιστούν τα εργασιακά, μισθολογικά και συνταξιοδοτικά δικαιώματα, να στελεχωθεί η Ολυμπιακή Επιτροπή, ως νομικό πρόσωπο δημοσίου δικαίου, με επιπλέον προσωπικό, για την κάλυψη του συνόλου των ολοένα και αυξανόμενων αναγκών.

Τρίτον, προσαρμόζετε τις νέες διατάξεις του νόμου 4548/2018 του ΣΥΡΙΖΑ, περί ανωνύμων εταιρειών, με βάση τις οποίες καταργήθηκε η εποπτεία των ανωνύμων εταιρειών από το Υπουργείο Ανάπτυξης, συμπεριλαμβανομένων και των Αθλητικών Ανωνύμων Εταιρειών και απλώς, μεταφέρετε τον έλεγχο νομιμότητας τους στις υπηρεσίες ΓΕΜΗ των επιμελητηρίων της χώρας. Το Κ.Κ.Ε. διαφωνεί. Όλες οι κυβερνήσεις και εσείς τώρα, αρνείστε την υιοθέτηση των ώριμων προτάσεων του Κ.Κ.Ε. για μεταφορά των αθλητικών ανωνύμων εταιρειών, αποκλειστικά, στο Υπουργείο Ανάπτυξης. Είναι εταιρείες. Εκεί πρέπει να γίνεται ο έλεγχος τους, ως ανώνυμες εταιρείες, εκεί πρέπει να ελέγχονται, εκεί πρέπει να αποδίδουν όλα τα χρέη στο δημόσιο και να μην υπάρχει ειδικό καθεστώς αδειοδότησης. Η υιοθέτηση της πρότασης του Κ.Κ.Ε. αποτελεί, κατά τη γνώμη μας, προϋπόθεση για να ασχοληθούμε πραγματικά, κάποια στιγμή, με τον αθλητισμό.

Κατά συνέπεια, το σχέδιο νόμου υπηρετεί τις επιχειρηματικές επιδιώξεις και βλέψεις, θωρακίζει τη δράση τους, δίνει την περιουσία του λαού στα επιχειρηματικά συμφέροντα και, ταυτόχρονα, οριοθετεί το πεδίο αυτής της επιχειρηματικής δραστηριότητας, θέτει, δηλαδή, κάποιους κανόνες στο χώρο του εμπορευματοποιημένου αθλητισμού, με τα παιχνίδια τα χειραγωγούμενα, απλώς και μόνο, για να μην χαθεί η μπάλα του ανταγωνισμού, μεταξύ των μεγαλοεπιχειρηματιών, αλλά με σαφή στόχο να διευκολυνθεί και σε αυτόν τον τομέα η καπιταλιστική κερδοφορία.

Κυρίες και κύριοι, το ερώτημα για το Κ.Κ.Ε. είναι, αν αυτή η Σύμβαση λύνει το πρόβλημα επί της ουσίας ή απλώς προστίθεται, μέσα σε όλα τα άλλα νομοθετήματα και διατάξεις, που, πάντα, αποδείχθηκε ότι αποτελούσαν φύλλο συκής. Γιατί το ζήτημα δεν είναι να προστατέψεις το νόμιμο από το παράνομο στοίχημα. Το ζήτημα για μας είναι γενικά ο τζόγος. Πάντως, η μέχρι τώρα εμπειρία από παρόμοια μέτρα στις χώρες της Ευρωπαϊκής Ένωσης, δείχνει ότι το παράνομο στοίχημα καλά κρατεί, είναι κάτι σαν το ντόπινγκ, που βρίσκεται πάντα δύο βήματα μπροστά από το αντιντόπινγκ. Το οξύμωρο, βέβαια, είναι ότι την ίδια ώρα, που νομοθετείται αυτή η Σύμβαση, η Κυβέρνηση ήδη έχει νομοθετήσει την αδειοδότηση εταιρειών διαδικτυακού τζόγου και συγκεκριμένα, για το διαδικτυακό στοίχημα και για τα λοιπά διαδικτυακά παίγνια. Στη χώρα μας, επεκτείνεται η στοιχηματική αγορά, επιπλέον και στον ερασιτεχνικό αθλητισμό. Τα κεφάλια του εποικοδομήματος του επαγγελματικού αθλητισμού προσπαθούν να φτιάξουν, κατ’ εικόνα και ομοίωση, τον ερασιτεχνικό αθλητισμό, δηλαδή, υποτάσσοντας κάθε δραστηριότητα στο κυνήγι του κέρδους. Θα διαφθείρει υγιείς παράγοντες και αθλητές, θα κληροδοτήσει διάφορα, ανομία και φυσικά, το ερασιτεχνικό ποδόσφαιρο θα γίνει ένα θέατρο, με πρωταγωνιστές τους παράγοντες, που θα κινούνται στο παρασκήνιο.

Τα βασικά σημεία του νομοσχεδίου αφορούν τη συλλογή και περαιτέρω επεξεργασία δεδομένων προσωπικού χαρακτήρα, τη χρήση οπτικών μέσων για την ταυτοποίηση δραστών, την ενεργοποίηση του νόμου, περί νόμιμης λειτουργίας λεσχών οργανωμένων φιλάθλων, την ενίσχυση των ελέγχων των εισιτηρίων και την αναγραφή του ονοματεπώνυμου στο εισιτήριο και την αναβάθμιση του ρόλου της Υποδιεύθυνσης Αθλητικής Βίας. Χωρίς να είμαστε αντίθετοι σε ορισμένα από τα μέτρα ελέγχου, όπως για παράδειγμα, ο έλεγχος των εισιτηρίων και αυτό το είχαμε πει και με την προηγούμενη Κυβέρνηση, όταν έφερε παρόμοιες διατάξεις ο κύριος Κοντονής στη Βουλή, μας προβληματίζει ότι παρέχεται η δυνατότητα να χρησιμοποιούνται, ως νόμιμα αποδεικτικά μέσα, δεδομένα προσωπικού χαρακτήρα φυσικών προσώπων, εντός και εκτός της αθλητικής εγκατάστασης.

Το γήπεδο και στο παρελθόν χρησιμοποιήθηκε, ως εργαστήριο, για να μπολιαστούν μέτρα, που αξιοποιήθηκαν, μέτρα ενάντια στο λαϊκό κίνημα. Η επιχειρηματική δράση στον αθλητισμό, για να μπορέσει να πετύχει τους στόχους της, χρειάζεται και τους στρατούς, για να τους επιβάλουν. Αυτή είναι η αιτία. Αν δεν χτυπήσεις το φαινόμενο στη ρίζα του, απλώς θα το αναπαράγεις. Δεν παράγει ο αθλητισμός βία από μόνος του, είναι κοινωνικά τα αίτια. Τα κατασταλτικά μέτρα, πάντα από ένα σημείο και μετά, αναζωπυρώνουν την ένταση και τη βία, μεταφέροντας την και εκτός γηπέδου, όπως, άλλωστε, συμβαίνει στη Μεγάλη Βρετανία και σε άλλες χώρες.

 Μέτρα σε ανάλογη κατεύθυνση είχαν παρθεί και στο παρελθόν. Κάθε άλλο, παρά απέτρεψαν τα φαινόμενα βίας, εντός και εκτός αγωνιστικών χώρων, τις συγκρούσεις μεταξύ αντιπάλων οργανωμένων οπαδών, ακόμη και σε τόπους και χρόνους, χωρίς αγωνιστική δράση, τις επιθέσεις και συνολικά, το γνωστό επικίνδυνο σκηνικό, σε πολλές περιπτώσεις, με τραγικά αποτελέσματα.

 Τέτοια μέτρα, κατά την άποψή μας, που εισάγει το νομοσχέδιο, πολλές φορές αξιοποιούνται, ως πειραματικός σωλήνας, για ευρύτερα κατασταλτικά μέτρα, με τη χρήση και επεξεργασία των προσωπικών δεδομένων.

Σε κάθε περίπτωση, από τη στιγμή, που το κριτήριο είναι το κέρδος, αυτό από μόνο του αναζωπυρώνει, κάθε τόσο, τη διαφθορά, τη βία, τον τζόγο και το στοιχηματισμό, παράνομο και νόμιμο, καθιστώντας τον έλεγχο ατελέσφορο ή ανενεργό.

Κανένα από τα νομοσχέδια, που ήρθαν στη Βουλή, μέχρι σήμερα δεν ασχολήθηκε με την ανάπτυξη του αθλητισμού στο σχολείο, στη γειτονιά, στο πώς θα αναπτυχθεί το κάθε άθλημα, πώς θα ενισχυθεί η συμμετοχική και η πρόσβαση του πληθυσμού και ιδιαίτερα της νεολαίας, για το τι δομές και τι προϋποθέσεις χρειάζονται, για να διευκολυνθεί η οικογένεια και τα παιδιά της, προκειμένου να έχουν πρόσβαση στη συστηματική άσκηση, ως τρόπο ζωής, πλέον. Από τη μια, έλεγχος και μέτρα, για τη χειραγώγηση αγώνων, την καταπολέμηση της αδιαφάνειας και την αντιμετώπιση της βίας και από την άλλη, στράγγισμα της χρηματοδότησης. Πολλά σωματεία, αν δεν σταματήσουν τη λειτουργία τους, στην καλύτερη περίπτωση, συγχωνεύονται και συνεχίζουν την αναζήτηση χρημάτων, για να βγει η χρονιά, μέσα από το σπόνσορες και χορηγούς.

Σε σχέση με τις θητείες, το Κ.Κ.Ε. πάντα ήταν υπέρ της ανανέωσης προσώπων. Θεωρούμε, όμως, ότι δεν λύνεται έτσι η διοικητική αποτελεσματικότητα, ούτε πατάσσονται τα φαινόμενα διαφθοράς. Κανένας δεν γεννήθηκε αιώνιος πρόεδρος. Την ανανέωση δεν την επιβάλεις από τα πάνω, την καλλιεργείς, τη δημιουργείς. Καλλιεργείς τις προϋποθέσεις συμμετοχής. Χρηματοδότησε τα σωματεία, φτιάξε υποδομές, ανέβασε τις μορφές συμμετοχικότητας. Έχουμε μήπως κάτι τέτοιο στο σχέδιο νόμου ή σε όλα τα προηγούμενα; Εδώ όποιος αποφασίζει να συμμετέχει ενεργά, «πάει για μαλλί και βγαίνει κουρεμένος» ! Εφορίες, Α.Φ.Μ., φορολογικές ενημερότητες. Ξαναλέμε, έλεγχος πρέπει και μπορεί να γίνεται και σήμερα, αρκεί να ασκείται.

Τα είχαμε πει και στον κ. Κοντονή και στον κ. Βασιλειάδη και τα ξαναλέμε. Όσες διαφωνίες και αντιθέσεις έχουμε με διοικήσεις ομοσπονδιών - που εμείς έχουμε, ειδικά εμείς έχουμε - είναι εκλεγμένοι από τα σωματεία, που τους εκλέγουν, ψηφίζονται. Φέρνετε, ως παράδειγμα, τη Δ.Ο.Ε.. Μα, η Δ.Ο.Ε. καθιέρωσε η ίδια θητείες στον εαυτό της και είναι λογικό, δεν ήρθε με επιβολή κάποιου νόμου ! Για να δούμε, οι διεθνείς ομοσπονδίες αθλημάτων τι λένε γι' αυτό το ζήτημα, είναι ή δεν είναι παρέμβαση στις διαδικασίες τους; Είναι άλλο πράγμα να εναρμονιστεί μια ελληνική ομοσπονδία, με τον αντίστοιχο διεθνή φορέα, δηλαδή, ο ΣΕΓΑΣ με την IAFF ή η ΕΟK με τη FIBA κ.λπ. και άλλο αυτό, που πάτε εσείς να κάνετε. Εμείς δεν θα είχαμε αντίρρηση να εναρμονιστεί κάθε ομοσπονδία, με το διεθνή της φορέα. Στην πράξη, έτσι όπως το φέρνετε, φωτογραφίζετε ανθρώπους, που, ο καθένας μας μπορεί να διαφωνεί μαζί τους, αλλά δεν ξέρω, αν τους πρέπει τέτοιου είδους μεταχείριση. Αν θέλεις την ανανέωση, επαναλαμβάνω, μπορείς να την καλλιεργήσεις.

Να σας πω, όμως και το εξής πάλι για το θέμα των θητειών. Γιατί, για παράδειγμα, δεν επιβάλλετε όριο θητείας στους Βουλευτές; Στη συζήτηση, άλλωστε, που έγινε, τώρα, πρόσφατα, για την Αναθεώρηση του Συντάγματος, Βουλευτές της Ν.Δ. βγήκαν στα κεραμίδια για την καθιέρωση θητειών στους Βουλευτές. Βγήκαν στα κεραμίδια, αντιπαραθετικά, για το ζήτημα των θητειών, ότι είναι αντίθετοι, δηλαδή, στις θητείες των βουλευτών, εν αντιθέσει, με το συγκεκριμένο νομοσχέδιο, που πάει να επιβάλει τις θητείες.

 Σχετικά με το μηχανοκίνητο αθλητισμό, μας προβλημάτισε πολύ, ότι για τη συγκεκριμένη ρύθμιση μας έχουν έρθει πάνω 100 καταγγελίες και επιστολές, επίσημα, με ονοματεπώνυμο και μάλιστα, από οδηγούς αθλητές, με κύρος και διακρίσεις στο χώρο. Δεν ξέρω, αν γνωρίζετε και εσείς τις αντιδράσεις, αλλά θα πρέπει να τις λάβετε, κατά την άποψη μας, πολύ στα σοβαρά.

 Καταλήγοντας, να πω το εξής: Ότι η Κυβέρνηση, από τη μία πλευρά, καταγγέλλει αυτά τα άθλια φαινόμενα, που επικρατούν στο χώρο του αθλητισμού, αλλά δεν αμφισβητεί το μοντέλο του αθλητισμού, δηλαδή, των επιχειρηματιών. Αντίθετα, θεωρεί μονόδρομο ότι πρέπει να πορευθούμε, με όλους αυτούς και το επόμενο διάστημα. Και πάνω σε αυτό το ζήτημα, θα έλεγα ότι υπάρχει μία ταύτιση του ΣΥΡΙΖΑ και της Ν.Δ., καθώς και άλλων Κομμάτων γύρω από αυτό.

Κατά τη γνώμη μας, θα συνεχίσουν να υπάρχουν και τα «στημένα» και ο τζόγος και ο παράνομος σχηματισμός και κυρίως, θα καλλιεργείται η συνείδηση, με τις αξίες αυτού του σάπιου συστήματος, δηλαδή, όλα για την επίδοση, όλα για την πρωτιά, όλα για το κέρδος.

 Κύριε Υπουργέ, εμείς ζητάμε και πιο ριζικά μέτρα.

Ζητάμε την κατάργηση της συμμετοχής ελληνικών ομάδων σε πάσης φύσεως στοίχημα, όχι μόνο στα παιχνίδια του ΟΠΑΠ, σε κάθε νόμιμο παιχνίδι στοιχήματος είτε του εσωτερικού είτε του εξωτερικού. Αυτό θα ήταν ένα ριζικό μέτρο. Άσχετα, εάν αυτό μπορούν να βρουν τρόπους να το ξεπεράσουν τα διάφορα κυκλώματα.

 Το δεύτερο ζήτημα αφορά τα «στημένα», στα οποία αναφέρθηκα πολύ συγκεκριμένα. Κατά τη γνώμη μας, ο ανταγωνισμός και το κέρδος θα τα αναπαράγουν, δεν πρόκειται να αντιμετωπιστούν και, ξέρετε, στο κυνήγι του κέρδους, το θύμα δεν είναι ο λεφτάς, ο επιχειρηματίας, αυτός δεν θα χάσει ποτέ, τα θύματα είναι οι εργαζόμενοι, οι προπονητές, οι παίκτες και οι χιλιάδες φίλαθλοι, που αγαπούν τη φανέλα.

 Το τρίτο μέτρο, που θα μπορούσε να θεσπιστεί, είναι οι ανώνυμες αθλητικές εταιρείες να είναι αποκλειστικά στο Υπουργείο Ανάπτυξης. Εκεί να γίνεται ο έλεγχος για τα οικονομικά τους, για τα περιουσιακά τους, για τη βιωσιμότητά τους και για όλα τα υπόλοιπα ζητήματα. Βεβαίως, θα έχει και λόγο το Υπουργείο Αθλητισμού, για τα αγωνιστικά ζητήματα, αλλά όλα τα υπόλοιπα, εφόσον μιλάμε για επιχειρήσεις, να είναι αρμοδιότητα του Υπουργείου Ανάπτυξης.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Σπανάκης Βασίλειος, Βλάσης Κωνσταντίνος, Γκιουλέκας Κωνσταντίνος, Δούνια Παναγιώτα (Νόνη), Καλλιάνος Ιωάννης, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Φόρτωμας Φίλιππος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Ψυχογυιός Γεώργιος, Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Πουλάς Ανδρέας, Δελής Ιωάννης, Γκιόκας Ιωάννης, Συντυχάκης Εμμανουήλ, Χήτας Κωνσταντίνος, Μπούμπας Κωνσταντίνος, Γρηγοριάδης Κλέων και Σακοράφα Σοφία.

 **ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει ο κ. Χήτας.

 **ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Κυρία Μενδώνη, κύριε Αυγενάκη, κύριοι Υπουργοί, θα μου επιτρέψετε, ως άνθρωπος του αθλητισμού, να εκφράσω τη θλίψη μου, για το χαμό του Περικλή Βασιλάκη, του διεθνούς διαιτητή, μια από τις πιο σημαντικές ελληνικές σφυρίχτρες. Ως άνθρωπος του αθλητισμού, δεν θα μπορούσα να μην αναφερθώ και να δώσω τα ειλικρινή μου συλλυπητήρια στους οικείους του είτε αν συμφωνούσα με τον Περικλή Βασιλάκη σε αυτά που έλεγε είτε όχι – αυτά εντασσόταν όλα στο κομμάτι του ποδοσφαίρου. Πρέπει να αναγνωρίσουμε ότι ήταν μια μεγάλη μορφή της ελληνικής διαιτησίας και νομίζω ότι αυτοί, που είναι πιο κοντά, σήμερα, δημοσιογραφικά, όπως οι συνεργάτες σας, κύριε Αυγενάκη, αντιλαμβάνονται ακριβώς τι εννοώ.

Κύριε Υπουργέ, η σχέση μου με αθλητισμό είναι πραγματικά σχέση ζωής. Είμαι 26 χρόνια δημοσιογράφος. Επί 26 χρόνια, λοιπόν, έχω υπηρετήσει, με συνέπεια το αθλητικό ρεπορτάζ. Όλα αυτά τα χρόνια, οι έρευνες μου με έχουν οδηγήσει τόσο σε ωραίες διηγήσεις, με θέμα τον ελληνικό αθλητισμό, όσο και σε αποκαλύψεις για τα κακώς κείμενα, που, δυστυχώς, συνοδεύουν τον ελληνικό αθλητισμό. Το ποδόσφαιρο, το μπάσκετ και, γενικά, όλα τα αθλήματα, θα έπρεπε να γίνουν μια ψυχαγωγία, μια ευχαρίστηση. Ο αθλητισμός θα πρέπει να προάγει τον πολιτισμό, στη χώρα μας.

Δυστυχώς, τα πρωταθλήματα μας, ειδικά όσο κατεβαίνουμε κατηγορίες, γίνονται όλο και πιο βρώμικα.

Σήμερα, θα πούμε αλήθειες, δε μπορούμε να είμαστε υποκριτές. Δε μπορούμε εμείς εδώ να κάνουμε θεωρητικές προσεγγίσεις, για τους στημένους αγώνες, ενώ, χρόνια και χρόνια, κάποιοι παράγοντες ομάδων έχουν πάρει πολιτικό συγχωροχάρτι και κάνουν το δικό τους παιχνίδι, εντός και εκτός γηπέδων. Όλοι τα γνωρίζουμε, όλοι ξέρουμε τι συμβαίνει και τι έγινε; Τιμωρήθηκε καμία ομάδα, με υποβιβασμό; Στην Ιταλία, ξέρετε τι έγινε; Η Γιουβέντους των 35 τίτλων έπεσε κατηγορία, με το σκάνδαλο με τα στημένα.

Θα θυμάστε, κύριε Υπουργέ, την υπόθεση Χόιτσερ. Ήταν ένας Γερμανός διαιτητής, που έστηνε αγώνες, για το στοίχημα και, φυσικά, καταδικάστηκε. Η Γερμανική Ποδοσφαιρική Ομοσπονδία τον τιμώρησε με ισόβιο αποκλεισμό και του επέβαλε ποινή φυλάκισης 29 μηνών, χωρίς αναστολή. Θυμάστε, μήπως σε αυτή την υπόθεση, αν υπήρχε και ελληνική εμπλοκή; Όμως, υπάρχουν πολίτες, που το αγαπάμε και το θέλουμε το ποδόσφαιρο καθαρό και τον αθλητισμό. Ο Χόιτσερ, τότε, στη μαρτυρία του είχε εμπλέξει και την Ελλάδα. Είπε ότι είχε συνεργάτες, στη Θεσσαλονίκη, από όπου προέρχομαι, τότε, το 2005. Από τότε μέχρι και τώρα, εμείς ασχολούμαστε με αυτά.

Στη δικογραφία υπήρχαν ταξιδιωτικά έγγραφα, κουπόνια, δελτία, που αποδείκνυαν τα συχνά ταξίδια των συνεργατών του Χόιτσερ, στη Θεσσαλονίκη, εισπράξεις κερδών από τα πρακτορεία ΟΠΑΠ και τους αγώνες, στους οποίους στοιχημάτιζαν. Όμως, για ένα σκάνδαλο, που αφορούσε ολόκληρη την Ευρώπη, η Ελλάδα ήταν η μοναδική χώρα, όπου δεν έγιναν συλλήψεις, δεν έγιναν προσαγωγές.

Οι παθογένειες στον ελληνικό αθλητισμό δεν έχουν να κάνουν μόνο με το σύγχρονο εφιάλτη, αυτό που λέμε manipulation ή match fixing. Δυστυχώς, στην Ελλάδα δεν έχουμε καταφέρει να αντιμετωπίσουμε, επαρκώς, ούτε την αθλητική βία, ούτε να εποπτεύουμε, όπως πρέπει, τις αθλητικές Ανώνυμες Εταιρείες, που κάποιοι από τους ιδιοκτήτες τους νομίζουν ότι είναι υπεράνω του νόμου, ούτε έχουμε πετύχει να βάλουμε μιας σειρά στις Ομοσπονδίες και στο ρόλο, που θα έπρεπε να έχουν διαμορφώσει, στο αθλητικό γίγνεσθαι. Δεν θα ανοίξω τώρα το κεφάλαιο για τη βία, αλλά σε λίγο θα ακούσετε αλήθειες και γι' αυτό.

Φτιάξατε ένα νέο αθλητικό νόμο και ευελπιστείτε να δώσει απαντήσεις σε αυτά και άλλα πολλά θέματα. Η αλήθεια είναι ότι έχουμε να πούμε πάρα πολλά και για να μιλήσω στη γλώσσα του νομοσχεδίου, εάν σήμερα συμπεριελάμβανε, με κάποιο μαγικό τρόπο, το «Στοίχημα» την ερώτηση «Θα μπορέσει ο Αυγενάκης να αντιμετωπίσει τη βία και τον παράνομο στοιχηματισμό;» η απάντηση που θα έδινε «όχι, δεν θα μπορέσει να το κάνει» 1,02, ενώ «ναι, θα μπορέσει να το κάνει» 50 απόδοση. Μακάρι να δικαιωθείτε, είστε ο 35ος Υφυπουργός Αθλητισμού, που αντιμετωπίζω, ως αθλητικός δημοσιογράφος και τώρα, ως Βουλευτής. Έλεγαν όλοι τα ίδια μπρος στο θηρίο, εμπρός στο τέρας, με το οποίο, δεν μπόρεσε κανένας να τα βάλει. Μακάρι, εσείς να κάνετε την έκπληξη, να μας πληρώσετε και 50 απόδοση!

Η Σύμβαση Macolin είναι μια συμφωνία των κρατών - μελών του Ευρωπαϊκού Συμβουλίου, που έχει υπογραφεί, από το 2014 και η Βουλή έρχεται, μετά από δεκαπέντε χρόνια, να το κάνει νόμο του κράτους. Για τους Έλληνες πολίτες, που μας παρακολουθούν αυτήν την ώρα, να πω συνοπτικά ότι η Σύμβαση αυτή αποτελεί ένα διεθνές εργαλείο, που θα παράσχει τα μέσα στα συμβαλλόμενα μέρη να καταπολεμήσουν το φαινόμενο της χειραγώγησης αθλητικών αγώνων, δηλαδή, τα «στημένα». Το πλεονέκτημα της εν λόγω Σύμβασης είναι ότι δημιουργείται μια σύγχρονη διακρατική πλατφόρμα, με στόχο τον εντοπισμό των στημένων αγώνων. Το βασικό της μειονέκτημα είναι ότι είναι πενταετίας, δηλαδή, θέλω να σας πω ότι μέσα στην πενταετία αυτή, το κύκλωμα χειραγώγησης αγώνων έχει γίνει πολύ πιο περίπλοκο. Δυστυχώς, τα σαΐνια εξελίσσονται και τα πλοκάμια αυτά έχουν μεγαλώσει επικίνδυνα.

Εσείς, λοιπόν, έρχεστε σήμερα και φτιάχνετε, με την βοήθεια της ΦΙΦΑ, να τα ακούει και ο κόσμος, μια Επιτροπή, η οποία ονομάζεται Steering Committee, για να βρούμε τα στημένα. Δώσατε στην δημοσιότητα και τη σύνθεση της Επιτροπής. Συμμετέχει ο Μαρκ Τίμερ, συμμετέχει εκπρόσωπος της ΟΥΕΦΑ για τους στημένους αγώνες, διάφοροι αξιωματούχοι. Δεν θα μείνω σε αυτά, γιατί περνάει ο χρόνος και θέλω να σας πω αρκετά πράγματα.

Η ΦΙΦΑ και η ΟΥΕΦΑ, όσον αφορά τα στημένα, κ. Αυγενάκη, το γνωρίζετε πάρα πολύ καλά, αλλά και ο κόσμος, που μας παρακολουθεί, ενημερώνεται απευθείας από την περίφημη πλέον «ΣΠΟΡΤ ΣΤΑΝΤΑΡ». Την ξέρετε την «ΣΠΟΡΤ ΣΤΑΝΤΑΡ». Είναι η Εταιρεία, η οποία συνεργάζεται με την παγκόσμια ομοσπονδία και την ευρωπαϊκή ομοσπονδία. Τι κάνει, λοιπόν; Εκεί οι επικεφαλής δεν είναι τυχαίοι. Είναι ο Ραλφ Μούτσκε, που έχει το γενικό πρόσταγμα, είναι πρώην διευθυντής της Ιντερπόλ, ο κύριος είναι υψηλόβαθμο στέλεχος της γερμανικής αστυνομίας. Δηλαδή, ο άνθρωπος είναι Champion League, δεν είναι τώρα τοπική κατηγορία. Επιπλέον, ένα Sportradar ελέγχει, ανά πάσα στιγμή, πόσα χρήματα παίζονται, κατά τη διάρκεια του αγώνα και ενημερώνει τις αρχές για τα παιχνίδια, που θεωρούνται ύποπτα για χειραγώγηση. Και το κάνει, χρησιμοποιώντας την τελευταία λέξη της τεχνολογίας. Δηλαδή, βλέπει πόσα ποντάρονται, ανά πάσα στιγμή, κρούει τον κώδωνα του κινδύνου και ενημερώνει. Και φυσικά, έχει ασχοληθεί και με ύποπτα ελληνικά παιχνίδια. Γιατί και εδώ, όπως είπαμε, έχουμε μάστερ, στην Ελλάδα. Μας τα έχει υποδείξει, αλλά εμείς, μάλλον, σφυράμε κλέφτικα και όχι αδιάφορα.

Η Σύμβαση, λοιπόν, Macolin αποτελείται από εννέα Κεφάλαια, τα οποία περιλαμβάνουν, συνολικά, 41 άρθρα και θα ήθελα να σταθώ σε ορισμένα από αυτά.

Το άρθρο 4, λοιπόν, αφορά στο συντονισμό των Συμβαλλομένων Μερών, σχετικά με τις πολιτικές και τις δράσεις, που αναλαμβάνουν οι κρατικές υπηρεσίες, για την καταπολέμηση της χειραγώγησης αγώνων. Αυτό σημαίνει ότι θα πρέπει τι; Να συνεργαστούμε με άλλες χώρες. Το θέμα, όμως είναι, ποιοι νόμοι θα ισχύουν; Κύριε Αυγενάκη, θέλω μία απάντηση σε αυτό. Θα ισχύουν οι δικοί μας οι νόμοι; Θα ισχύουν οι δικοί τους οι νόμοι; Υπάρχει περίπτωση η Σύμβαση Macolin να συγκρούεται με τον υπάρχοντα αθλητικό νόμο και, σε κάποιες περιπτώσεις, να εξουδετερώνεται από τις υπάρχουσες νομικές διατάξεις τις δικές μας;

Το άρθρο 6 αφορά στην εκπαίδευση, κατάρτιση και έρευνα, με στόχο την ισχυροποίηση των προσπαθειών, για την καταπολέμηση της χειραγώγησης αγώνων. Η διάταξη καλύπτει τόσο τους αθλητικούς οργανισμούς και τους οργανωτές αγώνων, όσο και έτερες ομάδες, όπως οι νέοι αθλητές, οι κριτές, αλλά και το γενικό κοινό. Πολύ φιλόδοξο ακούγεται να καταφέρουμε να κάνουμε, στην Ελλάδα, τέτοιου είδους φροντιστήριο, με παράγοντες, διαιτητές και φιλάθλους, στο ίδιο τραπέζι. Αν τα καταφέρετε και σε αυτό, εδώ θα σας βγάλω το καπέλο, κ. Αυγενάκη, όπως επίσης και εάν καταφέρετε να κάτσουν στο ίδιο τραπέζι οι μεγαλομέτοχοι των ΠΑΕ. Αύριο το μεσημέρι, δηλαδή, θα καθίσουν μαζί Μαρινάκης, Σαββίδης, Μελισσανίδης; Εγώ γνωρίζω για τις διαθέσεις σας, απλά, εάν οι ίδιοι δεν συνεργαστούν, δεν μπορούμε, δυστυχώς, να λύσουμε προβλήματα. Εάν δεν κάτσουν, λοιπόν, ο κ. Μαρινάκης, ο κ. Σαββίδης, ο κ. Μελισσανίδης και ο κ. Αλαφούζος, στο ίδιο τραπέζι, δεν πρόκειται να λύσουμε, ποτέ, κανένα πρόβλημα. Αν θέλουμε να λέμε αλήθειες. Εάν θέλετε να παπαγαλίζουμε αυτά, που μας γράφουν οι δικηγόροι, θα παπαγαλίζουμε αυτά, που μας γράφουν οι δικηγόροι και θα φέρνουμε στη χώρα μας μια ακόμα Επιτροπή.

Εδώ, κάθε βδομάδα, κ. Αυγενάκη, γίνεται πόλεμος δηλώσεων, μεταξύ παραγόντων και δυστυχώς, το έχει επισημάνει και ο Πρόεδρος μας αυτό, ο κ. Βελόπουλος, με σχετική ερώτηση, και δεν γίνεται τίποτα απολύτως. Πείτε μου εσείς, σε ποια άλλη χώρα, θα έμπαινε αντιπρόεδρος ΠΑΕ, σε αποδυτήρια μέσα, το φέρνω ως παράδειγμα, γιατί είναι το πιο πρόσφατο παράδειγμα, να βρίζει θεούς και να απειλεί δαίμονες και δημοσιογράφους και την ίδια ώρα, σε ένα αγώνα Βέντερ Βρέμης δεν θα έμπαινε η αστυνομία της Γερμανίας να τον συλλάβει, εκείνη την ώρα; Εδώ, δεν ανοίγει ρουθούνι. Ο καθένας κάνει ό,τι θέλει. Είναι υπεράνω των νόμων. Είναι οι λεγόμενοι «νταβατζήδες» του ποδοσφαίρου.

Το άρθρο 15 επιδιώκει να διασφαλίσει ότι η χειραγώγηση αγώνων θα οδηγήσει στην επιβολή ποινικών κυρώσεων, όταν ενέχει εξαναγκασμό, διαφθορά ή απάτη και τα λοιπά. Δεχόμαστε, ως αρχή, κ. Αυγενάκη, ότι οι προθέσεις όλων είναι να ξεριζώσουμε το καρκίνωμα, που λέγεται βία. Ποιος δεν συμφωνεί με αυτό; Πραγματικά και μόνο, που μιλάμε, ακόμα, για το πώς σχεδιάζουμε, για να καταπολεμήσουμε τη βία, αυτό προσβάλλει όλους μας και τη χώρα μας. Συμπεριφέρεστε υποκριτικά, όχι εσείς, σαν Αυγενάκης.

Φέρατε ένα νόμο, απλά και μόνο, γιατί σέρνεστε, πίσω από τις εξελίξεις. Ξέρω ότι βιαστήκατε να φέρετε αυτό το νόμο, κύριε Αυγενάκη, και να κάνετε πράξη το Macolin, μετά τα επεισόδια στο Ρέντη, στο Youth, μετά τα επεισόδια Ολυμπιακός-Bayern, στο Καραϊσκάκη. Αυστηροποιείτε το πλαίσιο ποινών. Θέλω να ρωτήσω, αν πιστεύετε, για την αντιμετώπιση της βίας ότι πρέπει να θεσμοθετήσουμε και πάλι, να κάνουμε νόμους. Δεν πρέπει να τους επιβάλλουμε, κάποια στιγμή; Ο κ. Χρυσοχοΐδης είχε ένα μεγαλόπνοο σχέδιο, για την πάταξη της βίας, στα Εξάρχεια, για την ΑΣΟΕΕ και, σήμερα, έβγαλε η ΑΣΟΕΕ ανακοίνωση ότι το Πανεπιστήμιο εξελίσσεται σε ορμητήριο αναρχικών ! Άλλο σχεδιάζω και άλλο υλοποιώ. Νόμοι υπάρχουν. Δεν φταίνε οι νόμοι. Όλα αυτά φταίνε. Επίσης, σε αυτό το χορό της βίας και των νεκρών από την υπόθεση Μπιόν, από το 1986 μέχρι και σήμερα, που μιλάμε, δεν έχει γίνει τίποτα.

Είναι μια κίτρινη κάρτα προς εσάς, για τη δική σας παρουσία, που τώρα πολεμάτε τη βία, όταν προ πενταετίας, υπερασπιζόσασταν τον Ηρόδοτο, όπου εκεί εκλέγεστε, για να μειωθεί η ποινή του, στα επεισόδια Ηρόδοτος – Εθνικός, όπου είχαμε νεκρό και υπερασπιστήκατε, με ερώτηση δική σας, επί Κυβερνήσεως Σαμαρά, να μειωθεί η ποινή του Ηροδότου, ομάδας της Κρήτης, όπου είχαμε νεκρό. Αυτό θέλω να σας πω, ότι πρέπει να μένουμε στην ουσία.

Όσον αφορά το επίμαχο σημείο του νομοσχεδίου, που αφορά την ηλικία, δεν επιτρέπεται το ίδιο πρόσωπο να εκλέγεται Πρόεδρος Αθλητικής Ομοσπονδίας, περισσότερο από 3 φορές και τα 70 έτη, βάζετε όριο ηλικίας. Εδώ είναι καθαρά φωτογραφικές οι ρυθμίσεις. Αναφέρεστε σε συγκεκριμένα άτομα, στο Βασιλακόπουλο, στην Κολυμβητική Ομοσπονδία. Είναι ξεκάθαρο αυτό και έχετε μια κόντρα με τον κύριο Βασιλακόπουλο, δεν τον γνωρίζω, προσωπικά, ούτε τον υπερασπίζομαι, αλλά αυτό, που κάνετε, είναι φωτογραφικό. Αυτοί οι άνθρωποι θα το κυνηγήσουν το θέμα, θα πάνε στο Συμβούλιο της Επικρατείας, για να δικαιωθούν και πιθανότατα, να δικαιωθούν. Δεν μπορείτε να απαγορεύσετε σε ένα άτομο, το οποίο εκλέγεται νόμιμα, από τα 490 Σωματεία, τον ψηφίζουν οι 390, να του απαγορεύσετε να εκλεγεί ! Επίσης ο δικός σας Αντιπρόεδρος, ο κ. Πικραμένος, είναι 73 ετών. Τι σχέση έχει, τώρα, η ηλικία; Μα, δεν υπάρχει θέμα σε αυτό. Προχωρήστε.

Τέλος, θέλω να μου πείτε, κύριε Υπουργέ, κάνοντας μια καλή αρχή, αν θα πάτε, την Κυριακή, στο παιχνίδι του Παναθηναϊκού με την ΑΕΚ και αν επιτέλους, θα μπορέσουμε να δούμε φιλάθλους και από τις δύο ομάδες. Αν θα δώσετε εσείς το παράδειγμα, σε ένα παιχνίδι ντέρμπι της Α΄ Εθνικής, ότι είμαστε κατά της βίας, γιατί επίσης, με ρεαλιστική προσέγγιση, θέλω να σας πω ότι πολλές ομάδες διαμαρτύρονται ότι, γενικώς, αρχίζετε και έχετε μια «κόκκινη» απόχρωση, ως προς τον Ολυμπιακό. Αυτό ήθελα να πω και θα τα πούμε, στις επόμενες συνεδριάσεις, πάντα με καλή διάθεση, γιατί είναι ένα θέμα, το οποίο με πονάει. Είμαι στο χώρο, 26 χρόνια και οι συνεργάτες σας το ξέρουν και πραγματικά, με πονάει.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Αν έχω χρόνο την Κυριακή, θα πάω στο γήπεδο για να δω ΟΦΗ-ΠΑΟΚ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Υπουργέ, νομίζω ότι βρίσκεστε σε ένα Υπουργείο, που θα έλεγα ότι κάθεστε, πάνω σε μια βόμβα. Από την άλλη, είναι ένα Υπουργείο, το οποίο μπορεί να σας προσφέρει δυνατότητες να παράξετε ένα εξαιρετικό έργο, γιατί είναι ένα Υπουργείο, το οποίο, κυρίως, απευθύνεται στη νεολαία και σε ανθρώπους, οι οποίοι αθλούνται και όπως πολύ σωστά είπατε, προηγουμένως, ο αθλητισμός είναι μια δραστηριότητα εξαιρετική, με πάρα πολλά οφέλη, αλλά, που θα μου επιτρέψετε να πω, συνεχίζοντας από τον συνάδελφο, λόγω της εμπειρίας μου, μετά από τόσα χρόνια, που βρίσκομαι, μέσα στο στίβο, αλλά και όχι μόνο, γιατί υπηρέτησα αυτό το χώρο και από τη θέση της καθηγήτριας σε σχολείο. Δεν μπορώ να δω καλύτερη περίοδο, παρά το γεγονός ότι οργανώσαμε Ολυμπιακούς Αγώνες, από την περίοδο 1982-1994, περίπου.

Εκείνη την περίοδο, πραγματικά, υπήρχε μια εθνική στρατηγική, πάνω στο κομμάτι του αθλητισμού, η οποία έβγαλε τις γυναίκες από το σπίτι, αύξησε τις ώρες στα σχολεία της άθλησης, έκανε τα προγράμματα μαζικού αθλητισμού και για μένα ήταν πάρα πολύ σπουδαία και ήταν μια εποχή, που, πραγματικά, χρηματοδοτούσε τον αθλητισμό.

Δυστυχώς, σήμερα – και το λέω αυτό, μετά τους Ολυμπιακούς Αγώνες – με όλες αυτές τις ολυμπιακές εγκαταστάσεις κατεστραμμένες, υποχρηματοδοτείται ο αθλητισμός. Βεβαίως, έχουμε τεράστιες επιτυχίες από τους αθλητές, αλλά πάλι θα σας μιλήσω, από προσωπική εμπειρία. Εάν δεν συμβάλλουν οι οικογένειές τους, οι ομοσπονδίες, δυστυχώς, αδυνατούν να χρηματοδοτήσουν αυτού του είδους τις δραστηριότητες. Θα περίμενα, λοιπόν, η πρώτη σας παρέμβαση να είναι πάνω σε αυτά τα θέματα, αλλά, εν πάση περιπτώσει, ας πάμε στο νομοσχέδιο, που φέρνετε, σήμερα, γιατί πραγματικά το θεωρείτε και είναι, εν μέρει, πολύ σοβαρό.

Το νομοσχέδιο, λοιπόν, σήμερα διαιρείται σε δύο μέρη. Στο πρώτο μέρος, που αποτελείται από ένα άρθρο, εισάγεται για κύρωση η Σύμβαση του Συμβουλίου της Ευρώπης, που υπογράφηκε, στο Macolin, στις 18 Σεπτεμβρίου 2014, σχετικά με τη χειραγώγηση των αθλητικών αγώνων. Στο δεύτερο μέρος, με το άρθρο 19, αντιμετωπίζονται επείγοντα μέτρα για την αντιμετώπιση της βίας στον αθλητισμό και άλλες διατάξεις. Με μεγάλη αγωνία περιμένω πότε η Κυβέρνηση θα φέρει ένα σχέδιο νόμου, που δεν θα περιλαμβάνει επείγοντα μέτρα και ελπίζω πως κάποτε θα έχουμε νομοσχέδια εστιασμένα στο ζήτημα, που ρυθμίζεται, χωρίς άλλες διατάξεις.

Ως πρώην αθλήτρια, θα ήθελα να δω, έστω μία φορά, ένα αθλητικό νομοσχέδιο, που να εστιάζει στον αθλητισμό και όχι στους παράγοντες και στον παραγοντισμό, ένα νομοσχέδιο, που να στοχεύει και στο μαζικό λαϊκό αθλητισμό και τον πρωταθλητισμό και όχι σε εξυπηρετήσεις ή σε στοχοποιήσεις αθλητικών παραγόντων, δικαιολογημένες ή και αδικαιολόγητες. Η σημερινή Κυβέρνηση, κ. Υπουργέ, δεν αποτελεί εξαίρεση και γιατί να αποτελέσει, άλλωστε; Η έφοδος, για να εγκατασταθεί ένας μηχανισμός ελέγχου του κράτους και κάθε κυβερνητικής, αλλά και διοικητικής διαδικασίας εδώ, εγκαθιστά ένα ασφυκτικό κυβερνητικό έλεγχο στον αθλητισμό. Αυτό φαίνεται, με το ηλικιακό όριο, που θεσπίζετε, στο 8ο άρθρο του νομοσχεδίου. Γνωρίζω τον αθλητισμό, δεν υπεκφεύγω στον πολιτικό μου λόγο και σας λέω ευθέως ότι στοχεύετε, σε συγκεκριμένα πρόσωπα. Με το ηλικιακό όριο των 70 ετών, επιχειρείτε, φωτογραφικά, να αντικαταστήσετε τον κ. Διαθεσόπουλο και τον Βασιλακόπουλο.

Θα μου επιτρέψετε, εδώ, μια παρένθεση. Αν χρωστάω την πορεία μου στον αθλητισμό και έφτασα, κάποια στιγμή, να κάνω ένα παγκόσμιο ρεκόρ, το χρωστάω σε έναν άνθρωπο, στον αείμνηστο Ηλία Μισαηλίδη, ο οποίος κόντευε τα 90 χρόνια – ήταν Πρόεδρος του ΣΕΓΑΣ – και ο οποίος με βοήθησε και με στήριξε να φτάσω και να γίνω αυτή, που έγινα, στον αθλητισμό. Είμαι σίγουρη, λοιπόν, ότι αν ήταν και κάποιος άλλος παράγοντας ο στόχος σας, το όριο θα μπορούσε να ήταν είτε 57 ή 67 χρόνια, δεν έχει καμία σημασία. Εν πάση περιπτώσει, θα πρέπει να μετρήσετε καλά ποιους θέλετε να εξαναγκάσετε σε αποχώρηση, ώστε να μην ψηφίζουμε, προσεχώς, όρια ηλικίας, σε άλλες διατάξεις, σε άσχετα νομοσχέδια. Θα έπρεπε να υπάρχει κάποιο όριο, σχετικά με την ενασχόληση με τα διοικητικά του αθλητισμού; Πιθανόν, αλλά όχι αναγκαστικά, ούτε με ξαφνικές εντελώς αντισυνταγματικές νομοθετικές ρυθμίσεις, που έχουν αποκλειστικό στόχο την αναγκαστική αποχώρηση συγκεκριμένων παραγόντων από το χώρο.

Πολύ προβληματικές είναι και οι διατάξεις, που προβλέπουν αναδρομική ισχύ στον περιορισμό των θητειών, για τους προέδρους των ομοσπονδιών σε τρεις και των εκτελεστικών μελών των ομοσπονδιών σε δύο, στις οποίες προσμετρώνται και οι θητείες, οι οποίες, ήδη, έχουν υπηρετηθεί. Εκτός του ότι αντιβαίνουν το κατοχυρωμένο διεθνώς και από την Ολυμπιακή Χάρτα της Δ.Ο.Ε. αυτοδιοίκητο των ομοσπονδιών, είναι και αντισυνταγματικές, αφού θίγεται και η ελεύθερη βούληση του εκλεκτορικού σώματος, ενώ, επίσης, περιορίζεται αναδρομικά το δικαίωμα του πολίτη να εκλέγεται, σε δημόσιες αιρετές διοικητικές θέσεις, αντίθετα από όσα προνοούν οι διατάξεις των άρθρων 5, παράγραφος 1, 12, 55, παράγραφος 1 και 78, παράγραφος 2, του Συντάγματος.

Στο έβδομο άρθρο, με το πρόσχημα της ολυμπιακής προετοιμασίας, εισάγεται αναστολή των διατάξεων του ν.4063/2019, μέχρι 31η Δεκεμβρίου 2020. Κύριε Υπουργέ, ας είμαστε ειλικρινείς. Αντί να ταλαιπωρείτε τους συνεργάτες σας να γράφουν αιτιολογικές εκθέσεις, επιχειρηματολογώντας, επί φανταστικών θεμάτων, ας είμαστε ειλικρινείς.

Πείτε μας πώς η πολιτική σας βούληση είναι να καταργήσετε τις διατάξεις, που επιχειρείτε να αναστείλετε. Δεν θέλετε ποσόστωση των γυναικών στα όργανα των ομοσπονδιών; Πείτε το, ευθέως. Δεν θέλετε την απλή αναλογική στην εκλογή των διοικήσεων; Πείτε το και αυτό, μην μας λέτε, όμως, ότι η αναστολή γίνεται, με πρόσχημα την ολυμπιακή προετοιμασία.

Στο άρθρο 62 του νόμου 4603/19, που ισχύει, από τις 13 Μάρτιου του 2019, προβλεπόταν περιθώριο ενός έτους, για να γίνει η γενική συνέλευση, με απλή απαρτία και απλή πλειοψηφία, που θα εναρμόνιζε το καταστατικό των ομοσπονδιών, αλλά, μετά την πάροδο του έτους, προβλεπόταν διάστημα τεσσάρων μηνών, όπου το καταστατικό θα άλλαζε, με απλή απόφαση του Δ.Σ. της ομοσπονδίας. Ξέρετε σε εμένα, που έχω ασχοληθεί με τον αθλητισμό, είναι σαν να μου λέτε, «Κυρία Σακοράφα, εδώ σας κοροϊδεύουν», γιατί όταν η προσαρμογή αφορά σε τρεις ή τέσσερις συγκεκριμένες διατάξεις, που προβλέπονται, εξαντλητικά από το νόμο. Το Δ.Σ. της κάθε ομοσπονδίας, σε συνεργασία με το νομικό της σύμβουλο, πόσο θα απασχοληθεί; Μπορεί να το τελειώσει, είμαι σίγουρη ότι το πιστεύετε κι εσείς αυτό, μέσα σε δύο ώρες, σε μια συνεδρίαση. Δεν είναι και ο τεράστιος φόρτος, που θα δημιουργήσει στην ομοσπονδία περισπασμούς από το διοικητικό της έργο, που αφορά την υποστήριξη της ολυμπιακής προετοιμασίας. Πείτε ευθέως τι σχεδιάζετε και επιτρέψτε μου να πω «μην μας κοροϊδεύετε».

Στο δεύτερο άρθρο, η ευθύνη για την κατοχή ονομαστικού εισιτηρίου, πέφτει αποκλειστικά στον ιδιώτη, δηλαδή, η αθλητική Α.Ε. που είναι ένα τεράστιο οικονομικό μέγεθος, δεν πρέπει να έχει έναν υπάλληλο, έναν φύλακα security έστω, που να κάνει έλεγχο, στην είσοδο του γηπέδου, για να ελέγχει, αν μπαίνουν κάτοχοι ονομαστικού εισιτηρίου. Ακούστε, η ευθύνη του ελέγχου, άρα και το πρόστιμο πρέπει να βαρύνουν την αθλητική Α.Ε. και όχι τον φίλαθλο, που μπορεί να πάρει το εισιτήριο ενός φίλου του και να πάει να δει την αγαπημένη του ομάδα.

Στο τρίτο άρθρο, θα σας πω ότι πραγματικά μένω άναυδη. Ξέρετε υπάρχει και ένα ελάχιστο ιδιωτικότητας και στην κυκλοφορία και στην ύπαρξη μας στο δημόσιο χώρο. Εδώ, για πρόβλεψη των αθλητικών αδικημάτων, θα γεμίσετε τους αθλητικούς χώρους με κάμερες; Αύριο, θα βάλουμε κάμερες στο Μετρό, για να αντιμετωπίσουμε τους πορτοφολάδες και μεθαύριο θα βάλουμε κάμερες στα πάρκα, για να μην λερώνουν τα σκυλιά τους χώρους; Νομίζω ότι αυτό φτάνει στα όρια, δεν θα ήθελα να το αναφέρω.

Είμαστε κάθετα αντίθετοι, με την προτεινόμενη διάταξη, που απηχεί στο δόγμα «νόμος και τάξη» και στην αναίτια ένταση της καταστολής. Είναι απαράδεκτη η δυνατότητα συνεχούς βιντεοσκόπησης, σε δημόσιους χώρους, είκοσι τέσσερις ώρες το εικοσιτετράωρο.

Για την πρόληψη του εγκλήματος, όπου και όταν υπάρχουν υπόνοιες ή πληροφορίες ότι επίκειται να τελεστούν κακουργηματικές πράξεις, οι αστυνομικές αρχές έχουν την ευχέρεια να ζητούν από τον αρμόδιο εισαγγελέα ή από το αρμόδιο Συμβούλιο Πλημμελειοδικών άδεια για τη μαγνητοσκόπηση, ως μέρος της αστυνομικής τους έρευνας, και τότε, να γίνεται και ανακοίνωση για τη βιντεοσκόπηση. Το αίτημα, προκειμένου να ικανοποιηθεί, σαν βάσιμο, να τίθεται στη θεσμική δικαστική κρίση, που έχει και το εχέγγυο της προσωπικής και λειτουργικής ανεξαρτησίας.

Το δόγμα «νόμος και τάξη» συνεχίζεται στο τέταρτο άρθρο, όπου στην παράγραφο 2, στην προσπάθεια να αντιμετωπίζονται εγκλήματα, που τελούνται, σε μη αθλητικούς χώρους, οι έννοιες αυτές διευρύνονται απεριόριστα, κάτι που μπορεί να δημιουργήσει τεράστιες αυθαιρεσίες και αυτός ο κίνδυνος γίνεται μεγαλύτερος, αφού σε αυτά τα εγκλήματα δεν εφαρμόζονται οι ευεργετικές διατάξεις αναγνώρισης ελαφρυντικών αναστολής εκτέλεσης των ποινών.

Η κατάσταση, στην οποία βρίσκονται οι ολυμπιακές εγκαταστάσεις, δεν μας απασχολεί καθόλου, με το άρθρο 1, όμως, απλώς προσπαθούμε να διευκολύνουμε την εκμετάλλευση της δημόσιας περιουσίας από τις αθλητικές ανώνυμες εταιρείες. Ναι, αλλά χωρίς διαγωνισμό, χωρίς εγγυήσεις, χωρίς ποινικές ρήτρες; Δεν πρέπει να πούμε κάτι στο νόμο; Πείτε μας για ποιες αθλητικές ανώνυμες εταιρείες πρόκειται; Πείτε μας ποιους θέλετε να εξυπηρετήσετε; Με μεγάλη άνεση, θα μπορούσα να σας ακούσω, πάνω σε αυτό, δεν θέλω να αισθάνομαι ανόητη.

Μην μας λέτε, όμως, ότι θα έρχεται η οποιαδήποτε αθλητική ανώνυμη εταιρία, που θα έχει τη δυνατότητα να μισθώνει ή να ζητά τη δωρεά παραχώρηση της περιουσίας του ελληνικού λαού, όπου θέλει και για όσο θέλει, για χρονικό διάστημα τεράστιο, τουλάχιστον δέκα ετών, με δικαίωμα ισόχρονης παράτασης, με μόνη εγγύηση την κατάθεση ενός business plan, που θα υποστηρίζει τη δυνατότητα της αθλητικής ανώνυμης εταιρίας, για την επισκευή, τη μετασκευή, τη λειτουργία και τη συντήρηση της αθλητικής εγκατάστασης.

Πολύ εύκολα μπορούμε, ο καθένας από εμάς, κύριε Υπουργέ, με αυτούς τους όρους, να βάλει τους συνεργάτες του να εκπονήσουν ένα σχέδιο εκμετάλλευσης της οποιασδήποτε αθλητικής εγκατάστασης ή για λογαριασμό οποιασδήποτε αθλητικής εταιρείας.

Και επειδή έχω μια εμπειρία. Μπορείτε σας παρακαλώ να ελέγξετε αν υλοποιήθηκαν τα αντισταθμιστικά, όταν κατεδαφίστηκε το ιστορικό γήπεδο του «Καραϊσκάκη», για την ανέγερση του γηπέδου του Ολυμπιακού από τον παραχωρησιούχο; Δεν γνωρίζω να έχει κατασκευαστεί το τεράστιο στάδιο, που θα εξυπηρετούσε τους αθλητές του στίβου, στα νότια προάστια. Απ' όσο ξέρω, όχι. Εδώ το ερώτημά μου μπορεί να είναι πρόωρο, αφού δεν έχουν περάσει ακόμα ούτε 15 χρόνια από τότε.

Το Καταστατικό της Ελληνικής Ολυμπιακής Επιτροπής δεν μπορεί να καταψηφιστεί, αφού δεν υπάρχει κάποιος λόγος, στο 13ο άρθρο, όπως και στα απολύτως συναφή άρθρα, 14,15, 16 και 17.

Στο άρθρο 18, όμως, παρατηρούμε ότι θα πρέπει να εκδοθούν οι απαραίτητες αποφάσεις, για να μην καταφεύγουμε στις νομοθετικές παρατάσεις των μνημονίων συναντίληψης.

Για τη συνθήκη, πρέπει να πούμε ότι η χειραγώγηση του αθλητικού φαινομένου, πιθανότατα, δεν θα αντιμετωπιζόταν ποτέ, αν δεν αφορούσε τα τεράστια κέρδη, που αποκομίζουν τα τυχοδιωκτικά κεφάλαια, που επενδύονται, στη στοιχηματική αγορά.

Η Σύμβαση, που ρυθμίζει τη χειραγώγηση του αθλητικού φαινομένου, εισάγει μια επίπλαστη αυστηροποίηση, ώστε να θεωρούν οι τζογαδόροι τους αγώνες αξιόπιστους και ασφαλείς για στοιχηματισμό.

Εάν, πράγματι, θέλουμε να καταπολεμήσουμε τη χειραγώγηση των αθλημάτων, πρέπει να περιορίσουμε τη στοιχηματική αγορά, το στοίχημα στα νόμιμα πρακτορεία, στις νόμιμες εθνικές και διεθνείς πλατφόρμες, στον Ιππόδρομο, αλλά και στα νόμιμα ηλεκτρονικά παιγνιομηχανήματα. Πρέπει να γίνεται μόνον, μέσω μιας ειδικής ενιαίας προπληρωμένης κάρτας, με ανώτατο ετήσιο όριο, ανάλογο με το εισόδημα και τις υποχρεώσεις του κάθε φορολογούμενου.

Δεν υφίσταται, εκ των πραγμάτων, λόγος χειραγώγησης των αθλητικών συναντήσεων, εάν εξυγιάνουμε αυτή την αγορά, με βάση τη φωνή της λογικής και τις κοινωνικές, οικονομικές και οικογενειακές ανάγκες, που ο εθισμός στον τζόγο απειλεί με διάλυση.

Η εξάρτηση από το στοιχηματισμό έχει σαν αποτέλεσμα να καταστρέφονται οικογένειες, το ξέρουμε πάρα πολύ καλά, να μένουν, χωρίς μέσα εκπαίδευσης νέοι και κάποιοι συμπολίτες μας να συσσωρεύουν χρέη, επιβαρύνοντας τις τραπεζικές τους κάρτες με χρέη, που έχουν τεράστια επιτόκια.

Η Βουλή και οι διεθνείς οργανισμοί αποστολή έχουν να προφυλάσσουν τα ασθενέστερα στρώματα της ελληνικής κοινωνίας, τα οποία, στην εποχή του μνημονίου και της κρίσης, έχουν στραφεί, μαζικά, στον τζόγο, με την ελπίδα ενός μικρού άμεσου κέρδους, που θα ανακουφίσει πρόσκαιρα την εξαθλίωσή τους και όχι να εγγυώνται την αγορά και τα κέρδη των «Βοοκ Makers».

Για το Ταμείο Αλληλοβοήθειας Υπαλλήλων του Yπουργείου Πολιτισμού, τα γνωρίζει, πολύ καλά, η κυρία Μενδώνη. Το Ταμείο έχει πολύ μεγάλη προϊστορία και έχει κοστίσει, πάνω από σαρανταπέντε εκατομμύρια (45.000.00) ευρώ στον Έλληνα φορολογούμενο. Είναι γνωστό το παρελθόν των δανειοδοτήσεων και των βοηθημάτων, που έδινε αυτό το Ταμείο και διερευνώνται δικαστικά. Δεν μας δίνετε καμία πληροφορία για την εξέλιξη της δικαστικής διερεύνησης της υπόθεσης. Τίθεται σε εκκαθάριση και οι δαπάνες εκκαθάρισης και τα λειτουργικά της έξοδα θα καλύπτονται από τον κρατικό προϋπολογισμό.

Σε ό,τι αφορά στον παιδικό σταθμό του Ταμείου, αυτό δεν μπορεί να γίνει κατανοητό. Δεν μπορεί, όμως, να σπαταληθεί, για τα έξοδα εκκαθάρισης και τις αμοιβές των Εκκαθαριστών, ο πόρος του ν. 736/1997, που αφορά σε ποσό έως 40% των εσόδων του Ταμείου Αρχαιολογικών Πόρων, που θα έπρεπε να διατεθεί για την πληρωμή δαπανών του τομέα πολιτιστικής κληρονομιάς του Υπουργείου Πολιτισμού και Τουρισμού και που αφορούν έργα και εργασίες, δραστηριότητες, προμήθειες και λειτουργικές ανάγκες, αλλά και για την ενίσχυση Εφόρων και Επιμελητών Αρχαιοτήτων, μετεκπαιδευομένων στο εξωτερικό ή και για αρχαιολογικές εργασίες και μελέτες, που αναλαμβάνουν τέως Έφοροι Αρχαιοτήτων, για λογαριασμό της Γενικής Διεύθυνσης Αρχαιοτήτων και Αναστηλώσεως, όταν η δαπάνη για την αρχαιολογική έρευνα, στην Ελλάδα της κρίσης, έχει υποχωρήσει τόσο σημαντικά. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Προχωρούμε τη συζήτηση, με τους Βουλευτές.Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ, κύριε Πρόεδρε. Αγαπητοί συνάδελφοι και αγαπητές συνάδελφοι της Ν.Δ., οφείλω να ομολογήσω, ότι τέσσερις μήνες, τώρα, της κυβερνητικής σας θητείας, είσαστε εξαιρετικά συνεπείς. Και είσαστε εξαιρετικά συνεπείς, όπως προκύπτει και από το παρόν νομοσχέδιο, διότι φέρνετε νομοθετήματα, τα οποία ξεκινάνε από κάποιες ανάγκες, από κάποιους πομπώδεις τίτλους και μετά, ακολουθούνται από οτιδήποτε μπορεί να προκύψει έχων καμία σχέση με τη συζήτηση και τον τίτλο.

Υποθέτω αυτό σαν θέμα, διότι ο επικεφαλής της επιτελικής διακυβέρνησης, ο κ. Γεραπετρίτης, είναι αυτός, ο οποίος, στο παρελθόν, είχε γνωμοδοτήσει με πολλή έμφαση, ότι πρέπει να σταματήσει η καταστρατήγηση της παραγράφου 5 του άρθρου 74 του Συντάγματος, κατά την οποία νομοσχέδιο ή πρόταση νόμου, με διατάξεις άσχετες με το κύριο αντικείμενο, δεν εισάγεται για συζήτηση. Πολύ φοβούμαι, ότι δεν πρόκειται να συνεχίσετε να τον ακούτε.

Έρχομαι, τώρα, σε μερικά ουσιαστικά θέματα, καταθέτοντας ίσως ο τρίτος στη σειρά - δεν ξέρω και οι άλλοι - έχων σχέση με τον αθλητισμό, διότι έχω διατελέσει πάνω από δέκα χρόνια επικεφαλής ιατρικών επιτροπών σε εθνικό, σε ευρωπαϊκό και σε παγκόσμιο επίπεδο, λόγω της ιδιότητάς μου, ως Καθηγητής Πανεπιστημίου, στις αθλητικές ομοσπονδίες γυμναστικής και έχω ζήσει από τα μέσα όλες αυτές τις διαδικασίες.

Για να μην αδικούμε τον δικό μας τον ελληνικό χώρο, προφανώς, υπάρχουν και τεράστιες εστίες, θα έλεγα, φαυλότητας και στο διεθνές περιβάλλον. Εκεί, όμως, θα έλεγα ότι είναι με το ένδυμα. Ντυμένες αυτές οι εστίες το ένδυμα της ετοιμότητας, το ένδυμα της ανάγκης, το ένδυμα του καθωσπρεπισμού και πολλές φορές, δεν γίνονται αντιληπτές, όπως γίνεται στη δική μας πραγματικότητα, που αντίστοιχα οι δικές μας Ομοσπονδίες έχουν κι αυτές τέτοιες εστίες.

Ας έρθω λίγο πιο συγκεκριμένα, να κάνω μόνο ένα μικρό σχόλιο για την αξιότιμη κυρία Υπουργό Πολιτισμού, η οποία έχει ταυτιστεί, με την παρουσία της στο Υπουργείο Πολιτισμού και δεν έχει δεχθεί ότι ήξερε τι γίνεται με το «αμαρτωλό» Ταμείο, κανείς δεν δέχεται αυτή την άποψη. Θα έλεγα ότι και η αναφορά της Υπουργού στο «αμαρτωλό» ταμείο άφησε κάποια ερωτηματικά. Θα ήθελα να ξέρω αν όντως το θεωρείτε, κυρία Υπουργέ «αμαρτωλό» αυτό το Ταμείο. Αυτή, όμως, είναι μια πολιτική θέση.

Εκείνο που είναι ουσίας είναι ότι γενικά το υπάρχον νομικό καθεστώς και οι πρωτοβουλίες, που ελήφθησαν, επί ΣΥΡΙΖΑ, ουσιαστικά - και άλλοι συνάδελφοι θα αναφερθούν - είχαν ολοκληρώσει πλέον την παρέμβαση για την εξομάλυνση αυτής της κατάστασης. Η παρουσία της κυρίας Υπουργού, πριν από μερικές μέρες, σε αγαστή συναδέλφωση με τους κατηγορούμενους, για τη λειτουργία των οικονομικών αυτού του Ταμείου, δεν μας γεννά εμπιστοσύνη και πλέον βασίμως θεωρούμε ότι η εκκαθάριση γίνεται σε εταιρείες που πτωχεύουν και δεν ξέρω πόσο μπορεί, απλά να γίνεται για άλλους λόγους.

Έρχομαι στα κατευθείαν αθλητικά, κύριε Υπουργέ. Διαφωνείτε με το γεγονός, ότι θέλετε να διατηρήσετε το νικητή των αρχαιρεσιών να καταλαμβάνει όλες τις θέσεις του Δ.Σ., κάτι που με το προηγούμενο νομοθετικό διάταγμα του ΣΥΡΙΖΑ είχε καταργηθεί και επέφερε, επιτέλους, μια στοιχειώδη δημοκρατική τάξη στο χώρο αυτό των Ομοσπονδιών; Διαφωνείτε, λοιπόν, ότι αυτή η αναστολή, όπως άκουσα και τη συνάδελφο, ουσιαστικά, διότι δεν ξέρω, αν είναι γνωστό σε όλους. Αρχαιρεσίες γίνονται, κάθε τέσσερα χρόνια, μετά από τους Ολυμπιακούς Αγώνες. Η αναστολή, λοιπόν, των αρχαιρεσιών, που θα γινόντουσαν, με το προηγούμενο καθεστώς απλής αναλογικής, το Δεκέμβριο του 2020, μεταθέτει -και εάν δεν αλλάξει και κάτι μέχρι τότε - την όποια εκλογή νέου Δ.Σ., με απλή αναλογική για το 2024. Άρα, όντως, θα πρέπει να μας θεωρείτε αφελείς.

Όσον αφορά το όριο ηλικίας δεν αμφιβάλλουμε ότι είναι σε μια καλή κατεύθυνση η πιθανολογούμενη διάθεση να υπάρχει μια εξομάλυνση, αλλά όντως αυτό μπορεί να έχει και προβλήματα συνταγματικότητας.

Έρχομαι τώρα στο άρθρο 13 στο καταστατικό της Ολυμπιακής Επιτροπής, είναι πάρα πολύ σοβαρό. Με το υπάρχον και το εισηγούμενο νομοσχέδιο, αυτή τη στιγμή, δημιουργούνται τριών ταχυτήτων Αθλητικές Ομοσπονδίες - μέλη της Ολυμπιακής Επιτροπής. Δημιουργούνται οι Αθλητικές Ομοσπονδίες, με την ειδική αθλητική αναγνώριση, που είναι οι κλασικές Ομοσπονδίες, που ξέρουμε, που έχουν όλα τα προσόντα για να είναι τέτοιες. Δημιουργούνται Αθλητικές Ομοσπονδίες, με ειδική αθλητική αναγνώριση, μη μέλη της Ολυμπιακής Επιτροπής (παγκράτιο, κρίκετ και άλλα μη ολυμπιακά αθλήματα). Δημιουργείται και τρίτη ταχύτητα, δηλαδή, Αθλητικές Ομοσπονδίες, που δεν πληρούν τις προϋποθέσεις και δεν έχουν αποκτήσει ειδική αθλητική αναγνώριση, αλλά θα είναι μέλη της Ολυμπιακής Επιτροπής.

Ερχόμαστε τώρα σε ένα παράδειγμα, για να δείτε τον κυκεώνα, που πάει να δημιουργηθεί. Στο Ειρηνοδικείο Πατρών, τρία Αθλητικά Σωματεία Νομικά Πρόσωπα καταθέτουν, με την επωνυμία «Ελληνική Ομοσπονδία Skateboard» και αμέσως μετά, πάνε και ζητάνε αναγνώριση από την Ολυμπιακή Επιτροπή, κάτι που γίνεται, με βάση αυτή τη στιγμή, τη δική σας πρόταση. Μετά από δύο - τρία χρόνια, εμφανίζονται άλλα τέσσερα Σωματεία, τα οποία διεκδικούν και αυτά να αναγνωριστούν, αλλά όμως, δεν δικαιούνται, διότι έχουν αναγνωρισθεί, σαν Ομοσπονδία, τα τρία προηγούμενα, διότι δεν έχουν κρατηθεί οι προϋποθέσεις ! Αναστρέψτε τα αυτά, γιατί θα δημιουργηθούν τεράστια προβλήματα.

Τέλος, πείτε μας, γιατί είπα ότι είστε συνεπείς στο τετράμηνο, που έρχεται, κάθε ένα άρθρο είναι και μια φωτογραφία. Νομίζω, ότι θα δείξουμε μεγαλύτερη κατανόηση, εάν μας πείτε, κάθε φορά, «εδώ είναι η φωτογραφία για εκείνον και, αγαπητοί συνάδελφοι, δείξτε μια κατανόηση, να το προχωρήσουμε».

Παράδειγμα, η έκτη παράγραφος του άρθρου 7, σύμφωνα με αυτήν, παραμένει μέλος της Ελληνικής Ολυμπιακής Επιτροπής κάθε Ομοσπονδία, που το άθλημά της έπαψε να είναι στο ολυμπιακό πρόγραμμα. Και εδώ είναι η «φωτογραφία» για το Καράτε, το οποίο εξεδιώχθη από τη Διεθνή Ολυμπιακή Επιτροπή. Πώς τον λένε τον Πρόεδρο, για να ξέρουμε, τουλάχιστον, για ποιόν άνθρωπο γίνεται η ρύθμιση;

Τελειώνοντας, και μια ενημέρωση. Η Ολυμπιακή Επιτροπή δεν επιβάλλει καταστατικές αρχές. Η Ολυμπιακή Επιτροπή κρίνει, κάθε φορά, αν κάποιες αρχές είναι συμβατές ή ασύμβατες με τις δικές της. Από κει και πέρα, είναι ελεύθερες οι Ομοσπονδίες να έχουν τις καταστατικές αρχές, τις οποίες θέλουν να δημιουργήσουν.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ, κύριε Πρόεδρε. Κύριοι Υπουργοί, αγαπητοί συνάδελφοι, ναι, είναι αλήθεια, η Ν.Δ. και οι Βουλευτές είναι εξαιρετικά συνεπείς, με την προεκλογική μας δέσμευση «νομιμότητα παντού, νομιμότητα για όλους», σε αντίθεση με τη δική σας θητεία, με το δικό σας βίο, που, πέντε χρόνια έχουν περάσει, από τότε, που υπογράψατε τη Σύμβαση Magglingen/Macolin, όπως λέει ο κ. Χήτας, χωρίς να την επικυρώσετε.

**ΚΩΝΣΤΑΝΤΙΝΟΣ ΜΑΡΚΟΥ**: Δεν μπορούσαμε με την Ε.Ε., γι΄ αυτό.

**ΓΕΩΡΓΙΟΣ ΚΩΤΣΟΣ**: Μια Σύμβαση, εάν μου επιτρέπετε, που αγγίζει δύο εξαιρετικά κρίσιμα ζητήματα για τον αθλητισμό, τη χειραγώγηση αγώνων και τη βία, που, αν με ρωτήσετε και εμένα, ως άνθρωπο του αθλητισμού - συνάδελφοι είμαστε - που υπηρέτησα τον αθλητισμό από το χώρο του καθηγητή, του δημοσιογράφου, του αθλητή, του προπονητή, του διαιτητή, του κριτή αγώνων, του εκπροσώπου σε Ομοσπονδίες, δεν μπορώ πραγματικά να ξεχωρίσω ποιο είναι το πιο επικίνδυνο ή το πιο σημαντικό πρόβλημα, η χειραγώγηση των αγώνων ή η βία στον αθλητισμό;

Αφού μιλάμε για χειραγώγηση αγώνων, μήπως ξέρετε πότε υπήρξε η πρώτη δωροδοκία, μιας και είναι εδώ η κυρία Μενδώνη;

 Απ’ ό,τι διάβασα, στην 98η Ολυμπιάδα, το 388, συμπατριώτης μου Θεσσαλός, ο Εύπωλος, πυγμάχος, δωροδόκησε άλλους τρεις αθλητές, τον Αρκάδα Αγήτορα, τον Κυζικηνό Πρύτανη και τον Φορμίωνα από την Αλικαρνασσό, ο οποίος ήταν πρώην Ολυμπιονίκης, για να πάρει την πρώτη θέση. Οι Ηλείοι, όμως τον έπιασαν και του επέβαλαν πρόστιμο. Και ξέρετε, από τα πρόστιμα αυτά, έφτιαχναν τα χάλκινα αγάλματα, που είναι στην κεντρική είσοδο της Ολυμπίας, τις Ζάνες. Ο πρώτος καταγεγραμμένος αθλητής, που δεν δωροδοκήθηκε, γιατί είναι κι αυτό σημαντικό να το έχουμε στο μυαλό μας, ήταν Λάκωνας και δεν δέχθηκε να πάρει δωροδοκία. Μάλιστα, κάποιος τον ρώτησε «Μα γιατί, τι θα κερδίσεις τώρα;». Και απάντησε «Την τιμή να πολεμώ δίπλα στο βασιλιά μου».

Πλέον αυτού του είδους η άποψη, της τιμής, της αξιοπρέπειας, εν πολλοίς, δεν υπάρχει στον αθλητισμό και ιδιαίτερα, μετά το 2000, έχει εκτοξευτεί το ζήτημα των παράνομων στοιχημάτων και τα χρηματικά ποσά, που παίζονται και διακυβεύονται, είναι τεράστια κι από αυτόν τον πειρασμό, σχεδόν δεν έχει ξεφύγει κανείς, ακόμη και σε χαμηλότερες κατηγορίες.

Είναι, λοιπόν, μεγάλο το τόλμημα, που κάνει ο Υπουργός, σήμερα, που προσπαθεί, αξιοποιώντας την ευρωπαϊκή και τη διεθνή εμπειρία, προκειμένου να αντιμετωπιστεί αυτό το ζήτημα. Ένα ζήτημα, που αποτελεί πρόκληση για το ευνομούμενο κράτος, το κράτος δικαίου, που εμείς πιστεύουμε και οραματιζόμαστε, διότι συνδέεται με την απάτη, με το οργανωμένο έγκλημα, με τη διαφθορά, απέναντι σε ένα κρίσιμο σημείο, που ξέρετε, εμείς που διδάσκουμε στα σχολεία, μιλάμε για το ιδεώδες του αθλητισμού, για να ξεφύγει το παιδί από τα κακέκτυπα της σημερινής κοινωνίας και που, σε κάποια στιγμή, το «βουτάμε», επί της ουσίας, μέσα σε αυτά τα κακέκτυπα.

Δεν θα έπρεπε η Νέα Δημοκρατία, το Κόμμα, που ευαγγελίζεται τη νομιμότητα, που ευαγγελίζεται τη διαφάνεια, που ευαγγελίζεται την αξιοπρέπεια, να ασχοληθεί με αυτό το ζήτημα; Και, βεβαίως, σε αυτό το σημείο, να αξιοποιήσει την ευρωπαϊκή εμπειρία. Αυτό έρχεται και κάνει ο κ. Αυγενάκης, στον οποίο εγώ ποντάρω. Παρότι είπε ο κ. Χήτας ότι είναι ένα προς πενήντα, δεν είμαι βέβαιος ότι θα λύσει το σύνολο του προβλήματος, αλλά κάνει ένα τολμηρό βήμα, κάνει το ξεκίνημα, αξιοποιώντας, όπως ειπώθηκε, λίγο πριν, την ευρωπαϊκή εμπειρία. Την ευρωπαϊκή εμπειρία, σε κρίσιμο ζήτημα, γιατί αυτό το θέμα των παράνομων στοιχημάτων και της χειραγώγησης των αγώνων είναι, σαν τη Λερναία Ύδρα, εξαπλώνεται, δημιουργεί νέα δεδομένα και πρέπει, μονίμως, να το παρακολουθούμε από κοντά, εάν θέλουμε, κάποια στιγμή, να καθαρίσουμε αυτό το χώρο, στο βαθμό, που μπορεί να καθαριστεί.

Και επειδή ο χρόνος είναι λίγος, θέλω να έρθω λίγο και στο ζήτημα της βίας. Άλλο κρίσιμο σημείο, άλλο τεράστιο σημείο για τον αθλητισμό. Συνυφασμένο; Μπορεί. Υπαρκτό; Βεβαίως. Ξέρετε η Ευρώπη ασχολήθηκε, για πρώτη φορά, με τη βία, το 1985, μετά το Χέιζελ. Το θυμάστε εκείνο το τρομερό παιχνίδι. Είχε 39 νεκρούς. Η πρώτη ευρωπαϊκή σύμβαση, λοιπόν, ήταν εκείνη που αντιμετώπιζε, μονομερώς, το ζήτημα, στο επίπεδο της αντιμετώπισης της βίας. Μάλιστα, το 1988, είχε γίνει και ένας αγώνας, στη Γερμανία, μεταξύ Γερμανίας – Αγγλίας, κατά τη διάρκεια του οποίου, έγιναν 300 συλλήψεις. Τώρα, το καινούργιο νομοσχέδιο αντιμετωπίζει, με θετική διάθεση, αξιοποιώντας την ευρωπαϊκή εμπειρία, αυτή την υπόθεση, στο επίπεδο της προώθησης της φιλοξενίας, της ασφάλειας των φιλάθλων, εντός και εκτός των γηπέδων, γιατί δεν έχουμε ζητήματα βίας, μόνο μέσα στα γήπεδα, έχουμε και εκτός γηπέδων.

Ειλικρινά, δεν μπορώ να καταλάβω, γιατί μονίμως πρέπει να χρησιμοποιούμε το μανδύα και το προπέτασμα των προσωπικών δεδομένων, για να μην αξιοποιούνται οπτικοακουστικά υλικά, όταν έχουν να κάνουν με τέτοιες πράξεις, εγκληματικές, πολλές φορές. Να έχει ο εισαγγελέας τη φωτογραφία εκείνου, που κρατά το μαχαίρι, πάνω στην κερκίδα και να θεωρείται προσωπικό δεδομένο, με αποτέλεσμα να μην μπορεί να το χρησιμοποιήσει; Δεν πρέπει να αξιοποιηθεί; Πώς θα προσελκύσουμε την οικογένεια στο γήπεδο; Αν θέλουμε, πραγματικά, ο αθλητισμός και κυρίως, το ποδόσφαιρο να είναι μια γιορτή, να είναι πραγματικά διασκέδαση και όχι μια κατάσταση, στην οποία μπαίνεις και δεν γνωρίζεις, εάν θα βγεις σώος έξω από αυτήν.

 Κύριε Υπουργέ, εγώ θα σας έλεγα να εξετάσετε το ζήτημα της θέσπισης του οικογενειακού εισιτηρίου, σε συνεργασία με τις ΠΑΕ. Του εισιτηρίου, που θα απευθύνεται σε οικογένειες. Να αφορά οικογένειες, να είναι θεσπισμένο, να είναι φθηνό, αλλά ταυτόχρονα και σε αξιοπρεπή χώρο, μέσα στο γήπεδο. Να προσελκύσουμε πραγματικά τον πολίτη, το νέο παιδί, την οικογένεια, να τον φέρουμε κοντά στο ποδόσφαιρο, κυρίως, που είναι το κρίσιμο σημείο.

Νομίζω ότι μπορούμε να το κάνουμε και μπορούμε να το πετύχουμε. Ξέρετε, η θετική διάσταση του νομοσχεδίου, σε αυτή τη διαδικασία είναι, γιατί επί της ουσίας θωρακίζει και προφυλάσσει το σοβαρό σωματείο, τη σοβαρή λέσχη φιλάθλων, αυτή τη λέσχη, που δεν θέλει να παρεισφρέουν μέσα της διάφορα άλλα ξένα στοιχεία, που αξιοποιούν την ταραχή του ποδοσφαίρου, για να βγάλουν τα απωθημένα τους, να δημιουργήσουν ένταση και κυρίως, να δημιουργήσουν προβλήματα. Ταυτόχρονα, αποκρούει και δημιουργεί ανάχωμα σε εκείνους, που χρησιμοποιούν το brand name του Ολυμπιακού, του ΠΑΟΚ, για να βάλουν μια ψευδεπίγραφη ταμπέλα, έξω από το μαγαζί τους ή έξω από το κατάστημα, που νοικιάζουν και εκεί το μόνο, που δεν προάγουν είναι το φίλαθλο πνεύμα και τον αθλητισμό.

Έλεγα, λοιπόν, κύριε Χήτα, ότι εγώ ποντάρω στον Αυγενάκη, πιο πριν έλεγα, ότι πιθανότατα να μη λύσει το σύνολο του προβλήματος, αλλά είμαι βέβαιος ότι κάνει μια σημαντική αρχή και υπακούοντας και στο δόγμα ότι «η αρχή είναι το ήμισυ του παντός», αρκεί να βοηθήσουμε όλοι μας και να συμφωνήσουμε σ' αυτό. Έλεγα, ότι πραγματικά δεν θα πρέπει να κρυφτούν, πίσω από το μανδύα του προσωπικού δεδομένου, όταν έχουμε φωτογραφία του εγκληματία, πάνω στην κερκίδα, να τον καλύψουμε, ώστε να μην παραπεμφθεί ή να μην οδηγηθεί σε δίκη.

Θα ήθελα, τελειώνοντας - στη συνέχεια θα αναφερθώ πιο αναλυτικά σε σκέψεις που έχω, κυρίως από την εμπειρία σε όλα αυτά τα επίπεδα που σας είπα, του καθηγητή, του αθλητικογράφου, του προπονητή, του διαιτητή - να αναφερθώ σε τρεις παραμέτρους της βίας, που είναι το σωματείο, ο φίλαθλος και ο δημοσιογράφος, γιατί υπάρχουν και δημοσιογράφοι, που πυροδοτούν αυτού του είδους τις διαδικασίες. Δεν θα πρέπει να θεσπίσουμε ένα δημοσιογραφικό κώδικα δεοντολογίας, εμείς, τουλάχιστον;

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Δημοσιογράφοι οπαδοί, εγώ το λέω.

**ΓΕΩΡΓΙΟΣ ΚΩΤΣΟΣ:** Προφανώς. Κύριε Χήτα, τελειώνοντας, να συμφωνήσουμε με το εξής, ότι κάποια στιγμή – είμαι βέβαιος, κύριε Υπουργέ, ότι στο επόμενο νομοσχέδιο για τον αθλητικό νόμο θα το φέρετε – να τελειώνουμε, με τον τρόπο εκλογής των Ενώσεων και κυρίως των ΕΠΣ. Αυτό το θλιβερό φαινόμενο των πληρεξουσίων, που το παίρνει ο οποιοσδήποτε από οποιοδήποτε σωματείο, ξέρουμε με τι διαδικασίες, όσοι έχουμε εντρυφήσει στο χώρο, πρέπει να το εξαλείψουμε.

Σας ευχαριστώ πολύ, ελπίζω να μην καταχράστηκα το χρόνο, στις επόμενες συνεδριάσεις θα είμαι πιο αναλυτικός, εάν μου δοθεί η ευκαιρία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Κυρίες και κύριοι συνάδελφοι, το νομοσχέδιο, που ήρθε στη Βουλή, μάς προκαλεί πολλή μεγάλη ανησυχία, καθώς σ’ αυτό δεν περιλαμβάνεται μόνο η κύρωση της Σύμβασης, αλλά και 20 άρθρα πάρα πολύ σοβαρά, στα περισσότερα εκ των οποίων διαφωνούμε απολύτως και εξηγούμαι.

Πώς είναι δυνατόν να συμφωνήσουμε σε άρθρα, όπως το άρθρο 3 και το άρθρο 4, που επιτρέπεται η συλλογή από την Αστυνομία, όχι μόνο του υλικού, που έχουν συλλέξει οι κάμερες στο στάδιο, αλλά και του υλικού, που δημοσιεύθηκε, στο διαδίκτυο, π.χ. τραβηγμένο από κινητό, από τηλεοπτικά δίκτυα, ακόμα και σε μέρη που είναι εντελώς άσχετα με αθλητικούς χώρους;

Δηλαδή, εισάγουμε στον ποινικό μας πολιτισμό επικίνδυνες εξαιρέσεις, που δεν αντέχουν ούτε καν στην κοινή λογική. Αν υπάρχει υλικό τραβηγμένο από κινητό, που καταγράφει συμπλοκή οπαδών ή φερόμενων, ως οπαδών, γίνεται δεκτό από όπου και αν έχει τραβηχτεί. Αν, όμως, αφορά συμπλοκές, για παράδειγμα, συμμοριών της νύχτας, δεν γίνεται αποδεκτό στα δικαστήρια.

Πώς είναι δυνατόν να συμφωνήσουμε σε άρθρα, όπως το άρθρο 7, όπου ξηλώνονται όλες οι προσπάθειες εξυγίανσης στο χώρο των αθλητικών ομοσπονδιών, ένα χώρο, όπου εδώ και δεκαετίες, ευδοκιμεί η βαθιά διαφθορά και η απόλυτη διαπλοκή;

Αναστέλλετε την απλή αναλογική, καταργείτε την ποσόστωση φύλου στα Διοικητικά Συμβούλια και βέβαια, με το άρθρο 8, διατηρείτε τους αιωνίως παράγοντες, στυλοβάτες της διαπλοκής, σε κάθε Ομοσπονδία, αυξάνοντας σε τρεις τις θητείες των Προέδρων των Ομοσπονδιών και παίζοντας με την ηλικία των 70 ετών. Άλλη μία θητεία, συνολικά τέσσερις θητείες, αν ο παράγοντας είναι κάτω των 70, ώστε προφανώς, να ευνοήσετε, φωτογραφικά, συγκεκριμένους παράγοντες.

Πώς είναι δυνατόν να συμφωνήσουμε σε άρθρα, όπως το άρθρο 9, με το οποίο παραχωρείτε ολυμπιακές αθλητικές εγκαταστάσεις σε αθλητικές ανώνυμες εταιρείες, χωρίς κανένα αντίτιμο, για τα δημόσια ταμεία; Όταν πουλιόταν αυτό το παραμύθι και από τη Νέα Δημοκρατία και από το ΠΑ.ΣΟ.Κ., πάντως από τις κυβερνήσεις, πριν την Κυβέρνηση του ΣΥΡΙΖΑ, από κοινού, το παραμύθι αυτό των Ολυμπιακών Αγώνων, που καταχρέωσε την ελληνική οικονομία, που καταχρέωσε την ελληνική κοινωνία και ήταν μία από τις αιτίες της οικονομικής κρίσης, ισχυριζόσασταν ότι θα φτιάχνονταν γήπεδα, όπου θα διοργανώνονταν, στο μέλλον διεθνή αθλητικά γεγονότα και θα αποτελούσαν χώρους άθλησης της νεολαίας, χώρους του μαζικού λαϊκού αθλητισμού. Αντ’ αυτού, τώρα, θέλετε να τα δώσετε σε παράγοντες του αθλητισμού και παράγοντες του αθλητισμού να αναλάβουν μεν τη συντήρηση, αλλά πώς θα αναλάβουν τη συντήρηση; Εισπράττοντας το σύνολο των εισιτηρίων, εισπράττοντας τα διαφημιστικά έσοδα, εισπράττοντας τα χρήματα από χορηγούς, εισπράττοντας το ενοίκιο από εκδηλώσεις, που θα φιλοξενούνται, στο χώρο, εισπράττοντας τα έσοδα από τη χρήση πάρκινγκ. Δεν μας λέτε, ας πούμε, τι θα γίνει με τις ομοσπονδίες, που χρησιμοποιούν αυτά τα ακίνητα, σαν προπονητικά κέντρα. Τι θα γίνει, θα τις πετάξετε έξω; Θα τις βάλετε να πληρώνουν στο νέο ιδιοκτήτη; Επίσης, ποιος θα πληρώνει το προσωπικό στα στάδια αυτά, που τώρα πληρώνονται από την Πολιτεία; Θα εξακολουθεί να τους πληρώνει το δημόσιο, ενώ θα δουλεύουν για αθλητικές ανώνυμες εταιρίες; Όσο για μαζικό λαϊκό αθλητισμό, ούτε λέξη. Προφανώς, δεν χωράει στο νεοφιλελεύθερο όραμα κάτι τέτοιο. Για εσάς ο αθλητισμός, η παιδεία, ο πολιτισμός, η υγεία είναι ένα πεδίο ευκαιριών για κέρδη, στις τσέπες λίγων με στάδια, όμως, που χτίστηκαν από τα χρήματα του ελληνικού λαού.

Πώς είναι δυνατόν να συμφωνήσουμε σε άρθρα, όπως το άρθρο 19, όπου διαλύεται το Ταμείο Αλληλοβοηθείας του Υπουργείου Πολιτισμού, ένα ταμείο που η κυβέρνηση ΣΥΡΙΖΑ εξυγίανε, ένα ταμείο, που γνωρίζουμε όλοι πολύ καλά πως λειτούργησε στο παρελθόν, σαν σκανδαλώδες μαύρο ταμείο, τροφοδοτώντας συγκεκριμένα πρόσωπα και πληρώνοντας μισθούς αποσπασμένων, σε συγκεκριμένα πολιτικά γραφεία, όπως εκείνο το πολιτικό γραφείο του πρώην Προέδρου της Νέας Δημοκρατίας.

Γνωρίζετε επίσης πάρα πολύ καλά ότι η δικαιοσύνη έχει παραπέμψει 17 άτομα του Ταμείου αυτού, που διαχειριζόταν εκατομμύρια, χωρίς καταστατικό, χωρίς πρωτόκολλο, εντελώς σκανδαλωδώς και ο αρχικατηγορούμενος, που ήταν δίπλα στη νέα Υπουργό Πολιτισμού, στο τραπέζι, όπου γινόταν η παραλαβή-παράδοση στο Υπουργείο Πολιτισμού, είναι από παλιά γνωστός της κυρίας Υπουργού.

Τι έχει συμβεί μέχρι τώρα, όσον αφορά το νέο Ταμείο; Πρώτον, αποπέμψατε τη διευθύντρια του. Ύστερα, αυξήσατε τον αριθμό μελών του Διοικητικού Συμβουλίου από πέντε σε επτά, ώστε να μπουν δικοί σας άνθρωποι και να μπορείτε να το ελέγξετε και επειδή ούτε αυτό είναι αρκετό, διότι τα στοιχεία γι΄ αυτό το σκάνδαλο είναι δυστυχώς, συντριπτικά, αποφασίζετε να το κλείσετε, ώστε να είναι πιο εύκολο να χαθούν τα επικίνδυνα έγγραφα, μεθαύριο, στα δικαστήρια, ώστε η πολιτική αγωγή να μην είναι η διοίκηση του Ταμείου, αλλά ένας πολύ πιο χειρίσιμος και πρόθυμος να ακολουθήσει τις οδηγίες σας εκκαθαριστής. Αυτό είναι το σχέδιό σας, αφού, επί τέσσερις μήνες, αλλάξατε ό,τι μπορούσατε, για να ελέγξετε αυτό το σκάνδαλο, τελικά είδατε πως δεν βγαίνουν οι συγκεκριμένες μεθοδεύσεις σας.

Είναι πολλά, που μπορούμε να πούμε, ακόμα. Να πούμε για το Καταστατικό της Ολυμπιακής Επιτροπής, που φαίνεται, στο άρθρο 13 και πού βρίθει σκοπιμοτήτων, ώστε να κερδοσκοπήσουν συγκεκριμένοι φίλοι, ώστε να διατηρηθούν σε καρέκλες, επίσης, συγκεκριμένοι φίλοι, ώστε να γίνει η Ολυμπιακή Επιτροπή ένα μαγαζάκι προσλήψεων, πάλι για δικούς σας φίλους; Να πούμε για το άρθρο 20, που διορίζετε άλλους τέσσερις ακόμα υπαλλήλους στο κατά τα άλλα δυσκίνητο και υπερβολικά βαρύ δημόσιο, όπως το κατηγορείτε, εδώ και 5,5 χρόνια, το κράτος του ΣΥΡΙΖΑ, γιατί είμαστε κρατιστές, κατά τα άλλα. Τέσσερις υπαλλήλους, με το άρθρο 20, χωρίς να αναφέρεται καν τι προσόντα πρέπει να έχουν και είναι λογικό αυτό, μιας και δεν μπορεί να γραφτεί, ως προσόν, η συγγενική σχέση με κυβερνητικούς παράγοντες, όπως κατά κόρον επιδίδεστε, σε σειρά από τέτοιες θέσεις ή να πούμε για το άρθρο 10, που ξηλώνετε τη διοίκηση του Καυταντζόγλειου, χωρίς να μας λέτε γιατί;

Και κλείνω με αυτό. Προφανώς, υπάρχει η εντύπωση ότι με νομοσχέδια, σαν και το σημερινό και με άλλα νομοσχέδια, που έχετε φέρει ή που ενδεχομένως σκοπεύετε να φέρετε, εγκαθιστώντας, εκ νέου, τα πελατειακά σας δίκτυα, θα μπορέσετε να μείνετε στην εξουσία. Νομίζετε ότι η σιωπή, που επιβάλλουν τα φιλικά σας media, θα κρύψει τα ρουσφέτια και τα σκάνδαλα.

Όχι μόνο δεν θα σας βγει αυτό το σχέδιο, αλλά, μέρα με τη μέρα, θα σας παγιδεύει σε ευθύνες, που, όταν αναζητηθούν τα ίχνη τους, θα οδηγούν κατευθείαν στα υπουργικά γραφεία και δυστυχώς, θεωρούμε ότι τότε θα είναι πολύ - πολύ αργά. Σας ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Και εμείς σας ευχαριστούμε.

 Κύριοι συνάδελφοι, θα σας διαβάσω τον κατάλογο με τους φορείς, έτσι όπως διαμορφώθηκε. Έχουμε φτάσει συνολικά στους 16 φορείς, που είναι οι εξής: Η Αρχή Προστασίας Προσωπικών Δεδομένων, ο Αθλητικός Εισαγγελέας, Κωνσταντίνος Σιμιτζόγλου, η ΕΠΟ, η ΔΕΑΒ, η Υποδιεύθυνση Αθλητικής Βίας, η SUPERLEAGUE SL1, SUPERLEAGUE SL2, ο Πανελλήνιος Σύνδεσμος Αμειβομένων Ποδοσφαιριστών, ο Πανελλήνιος Σύνδεσμος Αθλητικού Τύπου, ο Πανελλήνιος Σύνδεσμος Αμειβομένων Καλαθοσφαιριστών, ο Πανελλήνιος Σύνδεσμος Αμειβομένων Πετοσφαιριστών, ο Σύλλογος Οδηγών Αγώνων, η Εθνική Ολυμπιακή Επιτροπή, ο Σύλλογος Ελλήνων Ολυμπιονικών, η Πανελλήνια Ομοσπονδία Εργαζομένων Υπουργείου Πολιτισμού & Αθλητισμού και η Ομοσπονδία Μηχανοκίνητου Αθλητισμού Ελλάδος.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Κύριε Πρόεδρε, ζητώ το λόγο.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ορίστε, κυρία Σακοράφα, έχετε το λόγο.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Με όλο το σεβασμό, νομίζω ότι το νομοσχέδιο αναφέρεται περισσότερο σε πρόσωπα, τα οποία διοικούν. Καλό είναι να έρθουν όλες αυτές οι ομοσπονδίες των αθλητών, αλλά δεν βλέπω να έχετε πουθενά κάποια ομοσπονδία. Έστω να είναι ο ΣΕΓΑΣ, η μεγαλύτερη Ομοσπονδία και η αρχαιότερη, στη χώρα. Νομίζω ότι επιβάλλεται να έρθει. Έχετε βάλει και το Σύλλογο των Ολυμπιονικών, βάλατε τον ΠΣΑΠ, το ΠΣΑΤ, βάλατε τους αθλητές του μπάσκετ. Βάλατε τα πάντα και δεν βάλατε έναν εκπρόσωπο από μια ομοσπονδία.

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** *(Ομιλεί χωρίς να ακούγεται – εκτός μικροφώνου)*

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Όχι, θα μου επιτρέψετε, είναι τελείως διαφορετικό. Δεν συμφωνώ καθόλου, κύριε Υπουργέ. Η Ολυμπιακή Επιτροπή μπορεί να είναι εδώ…

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Με συγχωρείτε, αλλά κάνετε μεγάλο λάθος. Δεν τα ξέρετε όλα.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Με προσβάλλετε, κ. Υπουργέ. Υπηρετώ τον αθλητισμό σαράντα χρόνια, με προσβάλλετε.

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Με όλο το σεβασμό, εγώ πρώτα- πρώτα, δεν σας κοροϊδεύω, που μου είπατε και νωρίτερα. Εσείς απευθυνθήκατε, προηγουμένως, σε μένα και είπατε τέσσερις, πέντε φορές, «ποιον κοροϊδεύετε». Πρώτον, δεν σας κοροϊδεύω. Σας σέβομαι και το ξέρετε πάρα πολύ καλά.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Πάτε σε άλλο θέμα τώρα. Εγώ για άλλο λέω, εσείς λέτε κάτι άλλο.

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Λέω κάτι πολύ συγκεκριμένο, που προκύπτει, από τα λεγόμενά σας. Άρα, λοιπόν, επειδή, κυρία Σακοράφα, δεν σας κοροϊδεύω, με όλο το σεβασμό, σας μιλάω, αυτή τη στιγμή. Νομίζω ότι κάνετε μεγάλο λάθος και προσπαθείτε να παρασύρετε τους συναδέλφους, σε μια λάθος αντίληψη.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Κύριε Υπουργέ, σας παρακαλώ πάρα πολύ, δεν μου ταιριάζει αυτό, που λέτε.

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Όλες οι ομοσπονδίες καταλήγουν και εκπροσωπούνται στην Ολυμπιακή Επιτροπή, που κατ' επέκταση συμμετέχουν στη ΔΟΕ. Το γνωρίζετε πάρα πολύ καλά.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Θα σας επαναλάβω, κύριε Υπουργέ, από το ρόλο μου ως Βουλευτής και νομίζω ότι και οι συνάδελφοι πρέπει να πάρουν το λόγο και να τοποθετηθούν επ΄ αυτού. Η Επιτροπή Ολυμπιακών Αγώνων, εάν κληθεί, θα κληθεί για το θέμα, που την αφορά. Εδώ έχουμε θέματα, που αφορούν θητείες προέδρων ομοσπονδιών. Το θεωρώ απαράδεκτο και θέλω να καταγραφεί αυτό, κύριε Πρόεδρε, να μην κληθεί έστω και ένας να αιτιολογήσει ή να μην αιτιολογήσει αυτή σας την απόφαση. Δεν νομίζω ότι αυτό είναι παράλογο. Θεωρώ ότι είναι μέσα στα καθήκοντά μας. Δεν μπορεί να καλούμε όλες αυτές τις ομοσπονδίες των πρώην αθλητών, που δεν υπάρχει κάποιο άρθρο, εδώ μέσα, που να τους αφορά, εκτός από το Σύλλογο των Ολυμπιονικών και να μην έρχεται κάποιος, έστω από μια ομοσπονδία, να αιτιολογήσει, ναι ή όχι, για τις θητείες.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα βάλουμε το ΣΕΓΑΣ και την Ε.Ο.Κ., γιατί θα πρέπει να ολοκληρώσουμε και τη συζήτηση, όταν θα γίνει η συνεδρίαση με τους φορείς.

Τον λόγο έχει ο κ. Μπουρνούς.

 **ΙΩΑΝΝΗΣ ΜΠΟΥΡΝΟΥΣ (Εισηγητής Μειοψηφίας):** Κύριε Πρόεδρε, είναι πρωτάκουστο αυτό το πράγμα και απολύτως απαράδεκτο. Προτείναμε 10 φορείς, 3 ομοσπονδίες, που θέλετε ή δεν θέλετε, επειδή κάνουμε σε πραγματική φάση την κουβέντα, θέλουμε να ακούσουμε τη γνώμη της. Προτιμάμε το ΣΕΓΑΣ, την Ε.Ο.Κ. και την Κολυμβητική Ομοσπονδία. Προτείναμε 3 φορείς, που αφορά άμεσα η πρόθεση του Υπουργείου Πολιτισμού. Δεν βάλετε κανέναν μέσα, δηλαδή, δεν έχετε βάλει ούτε καν το Σύλλογο Γονέων και Κηδεμόνων Παιδικού Σταθμού του Υπουργείου Πολιτισμού. Προτείναμε και 4 φορείς, που μπορούν να μιλήσουν για το ζήτημα της ποσόστωσης φύλου, από τους οποίους, επίσης δεν υπάρχει κανένας. Σας πληροφορώ ότι, αν δείτε τη λίστα, που σας πρότεινα, θα καταλάβετε, ότι είναι από όλο το φάσμα, δεν προτείνουμε μόνο συγκεκριμένης κατεύθυνσης και δεν έχετε βάλει κανέναν φορέα από τους 10, που σας προτείναμε. Τι είναι αυτό το πράγμα;

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Οι φορείς είναι άνω των 40, έχουμε καλέσει την Ομοσπονδία Μηχανοκίνητου Αθλητισμού, το ΣΕΓΑΣ, την ΕΟΚ και την Κολυμβητική Ομοσπονδία. Προχωρούμε στη συζήτηση, για να μιλήσουν οι Βουλευτές και θα συνεννοούμαστε με τον κ. Μπουρνούς, για να μας δώσει έναν από τους 4 συλλόγους. Μέσα στους φορείς είναι η Πανελλήνια Ομοσπονδία των Εργαζομένων του Υπουργείου Πολιτισμού.

 Τον λόγο έχει ο κ. Μπούμπας.

 **ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ, κύριε Πρόεδρε.Κυρία Υπουργέ, κύριε Υπουργέ και καλώς είστε μαζί, γιατί αθλητισμός και πολιτισμός πηγαίνουν μαζί. Για παράδειγμα, στη δική μου ομάδα, στον Πανσερραϊκό, το έμβλημα της φανέλας είναι ο Λέοντας της Αμφίπολης και όταν θα αξιοποιήσετε, κυρία Υπουργέ, τον Τύμβο Καστά, επιτέλους, θα είναι καλό και για την ομάδα. Αυτά πηγαίνουν μαζί.

Ένα καλό σχολείο για εμάς, που ασχοληθήκαμε με το πολιτικό ρεπορτάζ, στη δημοσιογραφία, για πολλά χρόνια, μας έλεγαν οι παλιοί «είναι το αθλητικό ρεπορτάζ, ένα προπύργιο, για να καταλάβουμε τις εμφανίσεις της κοινωνίας». Αυτό έγινε πράξη, γιατί ασχολήθηκα, αρκετά χρόνια, με το αθλητικό ρεπορτάζ, σε τηλεοπτικό επίπεδο, πριν μπω στο πολιτικό.

Κυρίες και κύριοι, νομίζω ότι θα πρέπει να πιάσουμε το πρόβλημα, στην πραγματική του διάσταση. Καταρχάς, έχουμε να συζητήσουμε δύο πολύ σοβαρά και επίμαχα θέματα της κοινωνίας, που είναι η χειραγώγηση των αγώνων - τζόγος, γιατί είναι μια αρρώστια, είναι τζόγος, είτε είναι νόμιμος, είτε είναι παράνομος, πρέπει να έχει τέμπο, να έχει αρχές, διότι κλείνει σπίτια, αν δεν είμαστε προσεκτικοί, είναι ο εθισμός. Μάλιστα, οι τελευταίες ψυχολογικές έρευνες λένε «θεραπεύεται το να κόψει κάποιος το αλκοόλ, το τσιγάρο, τα ναρκωτικά, ο τζόγος δεν θεραπεύεται», είναι από την έννοια των ψυχιάτρων, που είναι πάρα πολύ δύσκολο. Αυτό λέει η παγκόσμια βιβλιογραφία. Μιας και αναφερθήκατε στους φορείς, προηγουμένως, βέβαια, πολύ σωστά είπε ο ομοϊδεάτης μου, συνάδελφος, ο κ. Χήτας, που το γνωρίζει καλά το θέμα, θα ήταν καλό να έρθει να μιλήσει και ένας ψυχολόγος, με ειδικότητα στην ψυχολογία του όχλου.

Θα ήταν πολύ καλό να κληθεί κάποια αστυνομική αρχή, με εξειδίκευση στη συμπεριφορά χουλιγκανισμού, στα γήπεδα. Επειδή ο κύριος συνάδελφος είπε για τις δωροδοκίες, που ξεκινούσαν, από αρχαιοτάτων χρόνων και η έννοια «συκοφάντης» από εκεί βγαίνει από τους αρχαίους Ολυμπιακούς Αγώνες, αλλά και η έννοια «χουλιγκανισμός» ξεκινάει το 1898, στο Λονδίνο, από κάποιες συμμορίες ή από την απρεπή συμπεριφορά κάποιου Πολ Χούλιγαν, ο οποίος ήταν Ιρλανδός, στην καταγωγή.

Σίγουρα θα πρέπει να δούμε το πρόβλημα της βίας στα γήπεδα, με την Επιτροπή, που έχει θεσπίσει ο κ. Αυγενάκης. Λέτε, σε κάποιο σημείο, όμως, σε αυτή την Επιτροπή Καταπολέμησης της Βίας ότι σε κρίσιμους αγώνες, για παράδειγμα, να μη σερβίρεται αλκοόλ, τέσσερις ώρες πριν και δύο μετά. Υπάρχουν αγώνες, που από το πρωί είναι οι φίλαθλοι. Λέτε, σε κάποια σημεία, να τιμωρηθούν, μέχρι και με πρόστιμο 10.000 ευρώ οι καταστηματάρχες, όπου θα είναι οπαδικό ορμητήριο το κατάστημά τους. Ας υποθέσουμε ότι εμφανίζονται, ξαφνικά, είκοσι άτομα, με κασκόλ, σε ένα κατάστημα, σε μια καφετέρια, σε ένα ψητοπωλείο. Τι σημαίνει; Θα ενοχοποιηθεί ο καταστηματάρχης, γιατί ξαφνικά εμφανίστηκαν δέκα άτομα, με τέτοια συμπεριφορά; Θέλει προσοχή.

Μιλάτε για έναν επιστημονικό συνεργάτη της Ομοσπονδίας ανωτάτου επιπέδου μορφωτικού και γνωστικού και καλά κάνετε, με πτυχίο και μεταπτυχιακό και δύο ξένες γλώσσες. Αν η μία εκ των δύο δεν είναι της Ε.Ε., είναι νομίζω τα ρωσικά ή τα αραβικά. Πώς έγινε η επιλογή αυτή; Κάποια σημεία θα πρέπει να τα δείτε.

Αυτό με την Αστυνομία, που βάζετε μέσα στην Επιτροπή, καλώς το βάζετε. Νομίζω ότι θα πρέπει να γίνουν ειδικά σεμινάρια αντιμετώπισης της βίας, στα γήπεδα και σε αστυνομικούς. Η παρακολούθηση είναι εν μέρει ένα σωστό σημείο, αλλά ο έλεγχος αυτός, μέχρι ποιο σημείο θα είναι; Δηλαδή, δεν είναι και η πανάκεια της όλης υπόθεσης. Ξεκινάει από άλλες βάσεις η βία στα γήπεδα. Σήμερα, σε όλο τον κόσμο, υπάρχουν βιαιοπραγίες και δεν μπορούμε να πούμε ότι π.χ. στη Γερμανία δεν υπάρχει χουλιγκανισμός, που θεωρείται προηγμένο κράτος και υπάρχει μόνο στη Λατινική Αμερική ! Υπάρχουν κατηγορίες χούλιγκαν, αυτό λέει η επιστημονική διάσταση. Ο Έλληνας δεν είναι ανάγκη να καταναλώσει αλκοόλ, για να κάνει βιαιοπραγίες στα γήπεδα, όπως ο Ευρωπαίος είναι, στην κεντρική Ευρώπη. Επομένως, υπάρχουν εθνικές διαφορές, θρησκευτικές διαφορές, ιδεολογικές διαφορές, κοινωνικές διαφορές. Θα προτείνω στον άνεργο, σήμερα, να έχει και ένα δωρεάν εισιτήριο για αγώνες, όχι μόνο ποδοσφαίρου και άλλων αθλημάτων, διότι, η ενασχόληση με τον αθλητισμό, η επιστήμη λέει, ότι καταπολεμά την κατάθλιψη και ο άνθρωπος, που είναι άνεργος, σήμερα ή χαμηλού εισοδήματος, έχει μια μελαγχολία. Ας του δώσουμε αυτή την ευκαιρία, μέσω του αθλητισμού να μπορέσει να ξεφύγει.

Να πάμε λίγο στο θέμα της χειραγώγησης αγώνων και πολύ ορθά εφαρμόζεται η Οδηγία της Ε.Ε. και η ευρωπαϊκή νομοθεσία, αλλά και στην Ευρώπη και το παράνομο στοίχημα καλά κρατεί, αλλά και το νόμιμο στοίχημα, όταν ξεφεύγει από τα στεγανά, κλείνει σπίτια. Θα μπορούσε να ελεγχθεί ο παίκτης του στοιχήματος, να δούμε την κοινωνική του θέση, το εισόδημα του, την ηλικία του, γιατί αυτός ο άνθρωπος μπορεί να παρασυρθεί και να καταστραφεί. Θυμάστε παλιά τη διάταξη στα καζίνο, που δεν αφήναμε δημοσίους υπαλλήλους να εισέρχονται, διότι, οι πληροφορίες και η έρευνα, μέσα από τα ρεπορτάζ, λέει ότι οι άνθρωποι, που πάνε στο ΣΤΟΙΧΗΜΑ, οι άνθρωποι που πάνε στα καζίνο, είναι οι ίδιοι και οι ίδιοι, δύσκολα αλλάζουν. Είναι εθισμός και αρρώστια ο τζόγος. Πρέπει να το δείτε.

Είπε κάτι ο κ. Χήτας για τη Γιουβέντους. Θυμάμαι ότι η μεγάλη ταραχή, στην Ιταλία, εκείνη την εποχή, διότι, η Γιουβέντους τιμωρήθηκε, διότι έπαιρνε και εξαρτησιογόνες ουσίες και είναι και το ντόπινγκ κοντρόλ, που πρέπει, κάποια στιγμή, να δούμε στην εμπορευματοποίηση του αθλητισμού. Θέλω να σας καταθέσω και μια άλλη μαρτυρία. Είμαι εκφωνητής, σε ποδοσφαιρικό γήπεδο, πάρα πολλά χρόνια και στον Πανσερραϊκό και σε άλλες ομάδες. Έχω κάνει παρουσίαση ζωντανή, στον κόσμο, στη μεγάλη παγκόσμια διοργάνωση του Εντούρο στο Final Four. Είναι πολύ σημαντική η θέση του παρουσιαστή, σε ένα γήπεδο, απέναντι στον κόσμο, που πρέπει να το δείτε, όπως κάνουν οι Γερμανοί, όπως κάνουν οι Ιταλοί, οι Ισπανοί, δίνουν μεγάλη βαρύτητα. Έφτασα σε σημείο να δυσκολευτώ από συνθήματα υβριστικά, από φιλάθλους διαφορετικών ομάδων, που θα συγκρούονταν. Πρέπει να λειτουργήσει, ως ειρηνοποιός και ως πυροσβέστης, να έχει μια ευστροφία, εκείνη την ώρα, αλλά πρέπει και να εκπαιδευτεί.

Καλό θα είναι αυτός που παίρνει τα μικρόφωνα στα γήπεδα και εκπροσωπεί τις ομάδες, να εκπαιδεύεται ή τουλάχιστον να γίνονται κάποια σεμινάρια για το πώς πρέπει να συμπεριφερθεί, απέναντι στους φιλάθλους. Από μια λέξη, μπορεί τα αίματα να ανάψουν και από μια λέξη, πραγματικά, κύριε Υπουργέ, μπορεί να αποφευχθεί ολόκληρο επεισόδιο. Είναι ένα πολύ σημαντικό κομμάτι, που δεν το έχει δει κανένας Υπουργός Αθλητισμού, όλα αυτά τα χρόνια, όχι μόνο στο χώρο του ποδοσφαίρου ή της καλαθοσφαίρισης – εγώ προέρχομαι από το πόλο, της υδατοσφαίρισης.

Ύστερα, άνθρωποι, που προσέφεραν και έφεραν μετάλλια και θα φέρουν μετάλλια, να δίδονται τα εχέγγυα σε αυτούς τους ανθρώπους. Δηλαδή, θα πρέπει να ασχοληθούν σοβαρά με τον αθλητισμό. Σίγουρα, θα αδικήσουμε αθλήματα. Είναι αδικημένο το Μπάτμιντον, που το είπα για αστειότητα. Εγώ έχω τη Ματίνα, τη Σωτηρίου, στις Σέρρες, που φέρνει χρυσά μετάλλια. Είναι αδικημένη η σκοποβολή, με την Κορακάκη. Θέλω να τα δούμε όλα αυτά. Αλλά υπάρχουν πτυχές, που πρέπει να τις θίξουμε, αν πραγματικά θέλουμε ο αθλητισμός να πάρει μια ευρεία έννοια στην κοινωνία, διότι είναι σε όλες της τις εκφάνσεις.

Πάμε στο μητρώο φιλάθλων. Πολύ σωστά το βάζετε. Αλλά και στους φιλάθλους θα πρέπει να γίνονται κάποια σεμινάρια για το πώς θα συμπεριφερθούν. Δεν φταίνε οι φίλαθλοι-οπαδοί. Κάνετε το μητρώο οπαδών, αν θυμάμαι καλά, από ηλικίας 16 ετών. Αυτό δεν λέτε; Το μητρώο φιλάθλων, για να μην έχουμε το οπαδικό. Αλλά είναι από ηλικίας 16 ετών. Και για την κίνηση, που θα γίνεται, μέσα από αυτές τις λέσχες, οι λέσχες είναι απαραίτητες για τις ομάδες. Δεν γίνεται οι ομάδες να λειτουργήσουν, χωρίς τις λέσχες.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κάνατε μια σωστή παρατήρηση. Με το νόμο αυτόν, που περνάμε, ενισχύουμε τις νόμιμες, τις σοβαρές, τις καλά οργανωμένες λέσχες και κατ' επέκταση, πέρα από αυτές τις λέσχες, προστατεύουμε και τις ΠΑΕ. Βεβαίως και πρέπει να υπάρχουν λέσχες, βεβαίως και πρέπει να είναι οργανωμένοι οπαδοί και να κυκλοφορούν, να μετακινούνται, να υποστηρίζουν την ομάδα τους. Ασυζητητί, ναι.

**ΧΡΗΣΤΟΣ ΜΠΟΥΜΠΑΣ:** Πέρα από το «ράλι Ακρόπολις», δράττομαι της ευκαιρίας, ως Σερραίος Βουλευτής, να πω για το αυτοκινητοδρόμιο των Σερρών, εκμεταλλευτείτε το, για τον μηχανοκίνητο αθλητισμό. Μπορεί πραγματικά να βγάλει ένα άλλο προφίλ και ένα image maker για την Ελλάδα, κύριε Υπουργέ. Είναι το μοναδικό στην Ελλάδα, αυτή τη στιγμή. Το λέω, γιατί είμαι Σερραίος, σίγουρα και θέλω να υποστηρίξω τον τόπο μου, αλλά, εκμεταλλευτείτε το, διότι ο μηχανοκίνητος αθλητισμός έχει μεγάλο image maker παγκοσμίως και πολλά λεφτά. Δείτε το λίγο. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Μπούμπα. Το λόγο έχει ο κ. Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ κύριε Πρόεδρε. Είναι μότο αυτής της Κυβέρνησης η κανονικότητα, η επιστροφή στην κανονικότητα. Αποτελεί κανονικότητα, λοιπόν, σε αυτή την Κυβέρνηση, η Υπουργός Πολιτισμού να νομοθετεί με διαδικασίες fast track. Η πρώτη φορά ήταν στο καλοκαιρινό πολυνομοσχέδιο, σας θυμίζω, του Υπουργείου Εσωτερικών, όταν κατήργησε τους διαγωνισμούς του Υπουργείου Πολιτισμού, για τον ορισμό καλλιτεχνικών διευθυντών στους εποπτευόμενους φορείς του Υπουργείου. Ένα πάγιο αίτημα του καλλιτεχνικού κόσμου, όλου του δημοκρατικού κόσμου, οι διευθυντές αυτοί να εκλέγονται, να ορίζονται, μέσα από διαφανείς διαδικασίες. Ένα πάγιο αίτημα, που ζητούσε όποιος νόμιζε ότι κάνει γι΄ αυτή τη θέση, να μπορεί να συμμετέχει. Πήγε προς τα πίσω, στην αδιαφανή κανονικότητα, όπου ο διευθυντής ορίζεται, πίσω από τις κλειστές πόρτες του Υπουργού Πολιτισμού ή του Πρωθυπουργού, που έχει ευαισθησία και διορίζει και στους εποπτευόμενους φορείς πολλούς ανθρώπους της εμπιστοσύνης του.

Σήμερα, λοιπόν, η Υπουργός φέρνει τρεις διατάξεις, τις υπ' αριθμόν 18, 19,20, οι οποίες δεν έχουν περάσει από καμία διαβούλευση, βεβαίως. Η δεύτερη αφορά την εκκαθάριση-συγκάλυψη του σκανδάλου του Ταμείου Αλληλοβοήθειας Εργαζομένων του Υπουργείου Πολιτισμού. Και επειδή, προηγουμένως, παρουσιάστηκε εδώ, ότι κάποιοι έστειλαν κάτι στον εισαγγελέα και κατηγόρησαν αθώους ανθρώπους, μακάρι να αποδοθούν λευκοί, πάνλευκοι, όλοι το θέλουμε αυτό, πρέπει να θυμίσω ότι, επί διακυβέρνησης ΣΥΡΙΖΑ, αυτό το Ταμείο που «φώναζε», ειπώθηκε, προηγουμένως, δεν είχε καταστατικό, δεν είχαν γίνει ποτέ εκλογές, δεν είχε προκύψει από εκλογές το Δ.Σ., αλλά αυτό το Ταμείο διαχειριζόταν χρήματα του δημοσίου.

Χρήματα, που πήγαιναν στο Ταμείο, με αποφάσεις Υπουργών Πολιτισμού της Ν.Δ. και του ΠΑ.ΣΟ.Κ., από το Ταμείο Αρχαιολογικών Πόρων και Απαλλοτριώσεων. Βέβαια, δόθηκε το θέμα, για να το εξετάσει το Γενικό Λογιστήριο του Κράτους, το οποίο βρήκε κάποια πράγματα, τα έστειλε στον Υπουργό και αμέσως, αυτεπαγγέλτως, ως είχε υποχρέωση, το Γενικό Λογιστήριο του Κράτους τα έστειλε στον εισαγγελέα. Βεβαίως και ο Υπουργός, από τη μεριά του, μετά έστειλε αυτά τα ευρήματα του Γενικού Λογιστηρίου του Κράτους, του ελέγχου, που έκανε, στον εισαγγελέα. Την ώρα, λοιπόν, που ο Εισαγγελέας Διαφθοράς παραπέμπει δεκαεπτά άτομα για την άσκηση κακουργηματικών πράξεων και σύσταση εγκληματικής οργάνωσης, η Υπουργός, όπως η ίδια έχει ανακοινώσει - γιατί το ανακοίνωσε, αφού υπήρχαν τόσες αντιδράσεις - θέτει το Ταμείο αυτό προς λύση- εκκαθάριση, ενώ δεν ξεκαθαρίζει βασικά θέματα, που θα έπρεπε να τα είχε κάνει, τα οποία είναι κομβικά, για τη λύση ενός νομικού προσώπου. Αυτή είναι η κανονικότητα της συγκάλυψης και προχωράμε παρακάτω.

Δεν μας είπε η κυρία Υπουργός τι θα γίνει με τους υπαλλήλους του Ταμείου είτε είναι το διοικητικό προσωπικό, είτε είναι οι υπάλληλοι του Παιδικού Σταθμού και θέλουμε να σημειώσουμε πως, στο νομοσχέδιο της Κυβέρνησης του ΣΥΡΙΖΑ, υπήρχε συγκεκριμένη διάταξη, που αφορούσε το μέλλον των εργαζομένων του Ταμείου να προσληφθούν, με ΑΣΕΠ, με αυξημένα μόρια, μιας και ήταν εκεί.

Δεύτερον, αναρωτιέται κανείς, γιατί με Υπουργική Απόφαση, στις 30/10/2019 τροποποίησε τη σύνθεση του Δ.Σ. του Ταμείου και από πενταμελές το έκανε επταμελές, αφού είχε σκοπό να το θέσει υπό εκκαθάριση. Ειπώθηκε, προηγουμένως, για να ελέγχει την πλειοψηφία !

Τρίτον, ορίζει μεν εκκαθαριστή, όπως προβλέπεται από τη νομοθεσία, αλλά δεν διευκρινίζει τις αρμοδιότητες του και με βάση τον Πτωχευτικό Κώδικα - ποιος αποφάσισε ότι πτώχευσε το Ταμείο - καμία δικαστική απόφαση δεν υπάρχει. Αποφάσισε η κυρία Υπουργός, λοιπόν, ότι πτώχευσε το Ταμείο και ορίζει εκκαθαριστή, αλλά αυτός ο εκκαθαριστής ασκεί διοίκηση και θα πρέπει να παραστεί στα δικαστήρια, που θα πραγματοποιηθούν, ως πολιτικός ενάγων. Δηλαδή, θα ασκήσει πολιτική αγωγή, για την υπεράσπιση των συμφερόντων του Ταμείου, το οποίο θα έχει κλείσει ή θα πρόκειται να κλείσει, διότι τελεί υπό καθεστώς εκκαθάρισης. Γιατί, αν δεν το κάνει ο εκκαθαριστής, τότε πολιτική αγωγή θα πρέπει να ασκήσει η Υπουργός Πολιτισμού. Δεν ξέρω, αν η κυρία Υπουργός Πολιτισμού σκοπεύει να ασκήσει πολιτική αγωγή, στα επικείμενα δικαστήρια.

Τέταρτο και τελευταίο, η Υπουργός δεν ξεκαθαρίζει με τι θα αντικαταστήσει το Ταμείο, αν θα δημιουργήσει καινούργιο Ταμείο και αν ναι, τι είδους φορέας θα είναι και ποιος θα ασκεί διοίκηση σε αυτό. Να σημειώσουμε ότι η προηγούμενη Κυβέρνηση είχε αποκαταστήσει το νομικό καθεστώς του Ταμείου και είχε οργανωθεί αυτή η ιστορία. Θέλω να θυμίσω ότι η εκκαθάριση του Οργανισμού Πολιτιστικής Πρωτεύουσας της Ευρώπης «Θεσσαλονίκη», το 1997, ολοκληρώθηκε το 2012. Η εκκαθάριση του ΕΠΕΠ ξεκίνησε, το 2010, δεν έχει ακόμη ολοκληρωθεί.

Αν αυτοί οι Οργανισμοί, που προαναφέραμε, έκαναν τόσα χρόνια να εκκαθαριστούν, ενώ δεν ήταν σε λειτουργία, φανταστείτε τι θα γίνει με την εκκαθάριση εν λειτουργία.

Όσον αφορά την τελευταία διάταξη του Υπουργείου Πολιτισμού. Ορίζονται τέσσερις ακόμη συνεργάτες, για την υποβοήθηση του έργου του Προέδρου του Ταμείου Αρχαιολογικών Πόρων και Απαλλοτριώσεων, δύο μετακλητοί και δύο ειδικοί συνεργάτες, χωρίς να προβλέπονται πουθενά τα προσόντα τους. Η διάταξη αναφέρει μόνο πως πρέπει να είναι αυξημένων προσόντων. Δεν ξέρω, αν και ένας ΣΕΦ, που έχει αυξημένα προσόντα θα μπορούσε ! Αυτή, λοιπόν, είναι η κανονικότητα των ημετέρων, αφού η Ν.Δ., ως Αντιπολίτευση, άναψε και κόρωσε, με το μεγάλο αριθμό των μετακλητών!

Οι συμπολίτες μας, που πιθανόν μας παρακολουθούν από την τηλεόραση, θυμούνται τον «κακό χαμό» που είχε γίνει με τους πολλούς «Συριζαίους», που ήταν μετακλητοί στο Κράτος. Εδώ, τώρα, η νέα μας Κυβέρνηση έχει αυξήσει τους μετακλητούς και έχει αυξήσει και το μισθό τους, διότι τα «δικά της παιδιά» δεν πρέπει μόνο να έχουν δουλειά, αλλά και να αμείβονται πλουσιοπάροχα ! Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Θα ανακοινώσω στην Επιτροπή ότι προσθέτουμε στους φορείς το Βοηθό Συνήγορο του Πολίτη για την ίση μεταχείριση των Φύλων. Θέλω να ρωτήσω, αν θέλετε την Ε.Ο.Κ. ή την Κολυμβητική Ομοσπονδία, κύριε Μπουρνούς, γιατί πρέπει να κρατήσουμε χαμηλά τον αριθμό των φορέων. Είναι πάρα πολλοί.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Κύριε Πρόεδρε, θέλω να μου υπενθυμίσετε ο Κανονισμός της Βουλής, μέχρι πόσους φορείς λέει ότι πρέπει να καλούμε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Έως 10 και ήδη έχουμε πάει στους 19 - 20. Θα καλέσουμε και την Ε.Ο.Κ..

Το λόγο έχει ο κ. Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ**: Εγώ μελέτησα, με πολλή προσοχή, το νομοσχέδιο και διαφωνώ με τις αξιολογήσεις που ακούστηκαν από την Αξιωματική Αντιπολίτευση ότι είναι fast - track, ότι είναι πρόχειρο κ.λπ.. Νομίζω ότι έχει στοιχεία τόλμης, ολιστικής προσέγγισης και ενός πνεύματος να εναρμονίσει την ελληνική πραγματικότητα με την ευρωπαϊκή. Ως εκ τούτου, θεωρώ, κύριοι Υπουργοί, ότι η δουλειά, που κάνετε, είναι πολύ σημαντική. Καμιά δουλειά δεν είναι τέλεια, αλλά είναι προς τη σωστή κατεύθυνση και νομίζω ότι η σωστή εφαρμογή μπορεί να φέρει γρήγορα θετικά αποτελέσματα.

Ωστόσο, επειδή ακριβώς εκτιμώ τη δουλειά, που κάνετε και επειδή βλέπω ότι και εσείς είστε ανοιχτός στη συζήτηση, θεωρώ, με την ιδιότητά μου περισσότερο, ως νομικού και συνταγματολόγου, ότι πρέπει να προλάβουμε την πιθανότητα να ακυρωθεί αυτή η δουλειά και θα σας πω τι ακριβώς εννοώ. Εστιάζω την παρατήρησή μου στο άρθρο 8, όπου, διά νόμου, επιβάλλονται κάποια κριτήρια στις ομοσπονδίες, που έχουν να κάνουν με περιορισμό θητειών, με το ηλικιακό κριτήριο και με την αναδρομικότητα αυτού του περιορισμού.

Όπως ξέρετε, σύμφωνα με το άρθρο 19 του ν.2725, οι ομοσπονδίες αναγνωρίζονται, ως νομικά πρόσωπα ιδιωτικού δικαίου, άρα, υπάγονται στο άρθρο 78 και επόμενα του Αστικού Κώδικα. Το άρθρο 12 του Συντάγματος αναγνωρίζει ευθέως την ελευθερία των ενώσεων, δηλαδή, την αυτονομία των ενώσεων και, αντιστοίχως, αυτό το στάτους, αυτό το καθεστώς, προστατεύεται και από το άρθρο 11 της Ευρωπαϊκής Σύμβασης Δικαιωμάτων του Ανθρώπου, δηλαδή, η διοικητική αυτονομία των ενώσεων. Φοβάμαι, λοιπόν, ότι εκεί εντοπίζεται ένα πρώτο πρόβλημα. Βεβαίως, θα μου πείτε ότι η Δ.Ο.Ε. χρησιμοποιεί το όριο και το ηλικιακό και της θητείες και λοιπά, όμως, η Δ.Ο.Ε. το έχει αποφασίσει μόνη της. Δεν έχει επιβληθεί διά νόμου. Εδώ, ίσως, θα αναζητήσουμε και τη λύση στο αδιέξοδο, που μπορεί να δημιουργηθεί συνταγματικά και νομικά, επί του θέματος.

Επίσης, στη Συνθήκη λειτουργίας της Ε.Ε., στο άρθρο 19, παράγραφος 1 και στο άρθρο 21, παράγραφος 1, του Χάρτη Θεμελιωδών Δικαιωμάτων, τα οποία, όπως ξέρετε είναι υπερνομοθετικό δίκαιο, δηλαδή, είναι ισότιμο και με το Σύνταγμα μας, απαγορεύεται η ηλικία, ως κριτήριο. Το λέω αυτό, διότι εγώ το έχω βρει μπροστά μου σε δύο fora. Το ένα είναι το Συμβούλιο της Ευρώπης, όπου εκπροσωπούμε τη χώρα μας και συχνά πρέπει να τοποθετούμαστε, πάνω σε τέτοια ζητήματα και δεν θα θέλαμε ποτέ η χώρα μας να εκτεθεί, πάνω σε αυτό. Το δεύτερο είναι το forum, το οποίο τρέχει τώρα, της συνταγματικής αναθεώρησης, όπου μας απασχόλησε, στο θέμα του Προέδρου και, αν θέλετε, στα πρακτικά, μπορείτε να δείτε τη νομική στοιχειοθέτηση της άποψής μου, διατύπωσα και εκεί κάποιες επιφυλάξεις.

Επίσης, το τρίτο σημείο είναι η αναδρομικότητα και αυτό έρχεται σε ευθεία σύγκρουση, με την αρχή τις δικαιολογημένης εμπιστοσύνης, που πρέπει να υπάρχει, έναντι της Πολιτείας, που είναι επίσης μια συνταγματικά προβλεπόμενη αρχή. Εντοπίζω αυτήν την τυπική αδυναμία, γιατί εσείς, κύριε Υπουργέ, πρώτος την εντοπίσατε και είπατε ότι είστε δεκτικός, σε παρατηρήσεις και από τα Κόμματα και από τους Βουλευτές και πιστεύω ότι είχατε κάνει πάρα πολύ καλή δουλειά και θα ήταν άδικο και για τη δουλειά, που κάνατε, αυτό το σημείο να αποτελέσει αδυναμία, για να υιοθετηθούν περισσότερο οι κακοπροαίρετες κριτικές από την ουσία, που ρυθμίζει το νομοσχέδιο, η οποία είναι πραγματικά εκσυγχρονιστική, ολιστική και τολμηρή, γιατί τα βάζετε με θέματα και με κέντρα και καταστάσεις, που κανείς μέχρι τώρα, δεν τόλμησε να τα βάλει.

Ένας τρόπος θεραπείας - και επανέρχομαι σε αυτό - θα ήταν να ενθαρρύνετε τις ίδιες τις Ομοσπονδίες να αυτοπεριορίσουν την εξουσία ή τη διάρκεια προσώπων και να μην το κάνετε εσείς, διά νόμου, ώστε έτσι να στερήσετε τη δυνατότητα σε αυτούς που θέλουν να προσβάλουν το νομοσχέδιο σας, εκ των υστέρων είτε στα ελληνικά είτε στα ευρωπαϊκά δικαστήρια.

Το λέω αυτό καλοπροαίρετα, διότι ακριβώς εκτιμώ την πολύ καλή δουλειά, που έχει γίνει και πιστεύω, ότι αυτή η δουλειά πρέπει να φέρει γρήγορα αποτελέσματα. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε τον κ. Στυλιανίδη, το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε. Κυρίες και κύριοι συνάδελφοι, το νομοσχέδιο, που συζητάμε σήμερα, είναι ενδεικτικό του τρόπου, που αντιλαμβάνεται η Κυβέρνηση της Ν.Δ. τη νομοθέτηση, για μια σειρά από ζητήματα, που αφορούν την οργάνωση και λειτουργία της δημόσιας σφαίρας, που είναι προχειρότητα, ευνοιοκρατία, συγκάλυψη και ιδεοληψία, προς όφελος των λίγων και των εκλεκτών.

Πρώτα απ' όλα, ήδη, επισημάνθηκε ότι σε μια Κύρωση Σύμβασης, για τον έλεγχο του παράνομου στοιχηματισμού και της χειραγώγησης αγώνων, ότι έχουν προστεθεί άρθρα και διατάξεις, που δεν έχουν καμία σχέση, με την Κύρωση. Δυστυχώς, η νομοθετική αυτή πρακτική είναι κανόνας για τη Ν.Δ., μόλις τρεις μήνες, μετά τις δημόσιες μεγαλόστομες διακηρύξεις, περί «καλής νομοθέτησης».

Στην ουσία των επιμέρους διατάξεων, μπορούμε να σταθούμε σε πολλά σημεία. Πλείστες είναι αυτές οι διατάξεις του νομοσχεδίου, που είναι προβληματικές και εγείρουν ζητήματα, τα οποία πρέπει να αποσυρθούν ή να διευκρινιστούν. Ήδη, ο Εισηγητής του ΣΥ.ΡΙΖ.Α. και αρκετοί συνάδελφοι ανέδειξαν εκείνα τα σημεία, τα οποία είναι συζητήσιμα και σας καλώ και εγώ, με τη σειρά μου, για αναθεώρηση.

Στη δική μου σύντομη, ελπίζω, τοποθέτηση, θέλω να αναδείξω δύο βασικά ζητήματα, που χρήζουν την προσοχή του Σώματος. Το πρώτο είναι η αναστολή των διατάξεων για την ποσόστωση φύλων, στις διοικήσεις των αθλητικών οργανισμών, σωματεία, ενώσεις, ομοσπονδίες και το δεύτερο, η εκκαθάριση του Ταμείου Αλληλοβοήθειας του Υπουργείου Πολιτισμού.

Ο ν. 4603/2019 της Κυβέρνησης του ΣΥ.ΡΙΖ.Α. ρύθμιζε μια σειρά από ζητήματα, που προωθούσαν τον εκδημοκρατισμό, την ισότητα και την αναλογικότητα εκπροσώπησης στο αθλητικό κίνημα. Συγκεκριμένα, θέσπιζε την απλή αναλογική, την ποσόστωση φύλου, την απαγόρευση συμμετοχής, δια αντιπροσώπου και μεριμνούσε για τη διασφάλιση των ομαλών διαδικασιών στις αρχαιρεσίες, με την παρουσία δικαστικού λειτουργού. Για την ποσόστωση φύλου, συγκεκριμένα, αυτή τη στιγμή, που μιλάμε, υπάρχει μέριμνα ότι σε κάθε αθλητικό οργανισμό, από τη βάση της πυραμίδας, έως την κορυφή της, πρέπει να υπάρχει στο Διοικητικό Συμβούλιο, κατ' ελάχιστον, εκπροσώπηση του αντίθετου φύλου, στο ένα τρίτο του συνολικού αριθμού των μελών. Ουσιαστικά, με αυτόν τον τρόπο, προωθείται η εκπροσώπηση του γυναικείου φύλου, φύλο, το οποίο σταθερά υποεκπροσωπείται, στις ανώτερες βαθμίδες του αθλητισμού. Να σας πω τρία παραδείγματα. Στην Ελληνική Ποδοσφαιρική Ομοσπονδία 18 μέλη- καμία γυναίκα, στην Ελληνική Ομοσπονδία Καλαθοσφαίρισης 21 μέλη- καμία γυναίκα, στην Ελληνική Ομοσπονδία Πετοσφαίρισης 21 μέλη - 5 γυναίκες μόνο, στον ΣΕΓΑΣ 21 μέλη-3 γυναίκες.

Η σημερινή Κυβέρνηση, αντίθετα, με μεγάλη ελαφρότητα και περισσή σπουδή, στο άρθρο 7 του τρίτου Μέρους του νομοσχεδίου, προχωρά στην αναστολή των παραπάνω άρθρων, έως το τέλος του 2020. Στην Αιτιολογική Έκθεση αναφέρεται ότι η αναστολή αποτελεί νομοθετική επιλογή, για να μην αναλωθεί η διοικητική ενέργεια και πόροι σε μια προ-ολυμπιακή χρονιά.

Δηλαδή, κύριε Υπουργέ, οι γυναίκες πρέπει να ενημερωθούν εδώ, ότι ουσιαστικά αποκλείονται από την εκπροσώπηση στους αθλητικούς οργανισμούς, στις εκλογές του 2020, γιατί δεν πρέπει να αναλωθούν πόροι και ενέργειες, σε μια προ-ολυμπιακή χρονιά. Ποια είναι αυτή η σπατάλη, που θα αποφευχθεί; Η τροποποίηση του Καταστατικού στο Πρωτοδικείο, ας πούμε; Δηλαδή, νομιμοποιείτε ένα καθεστώς, που, συστηματικά, με όλους τους τρόπους, απέκλειε τις γυναίκες από την αθλητική διοίκηση, ένα καθεστώς, που οι «εκλεκτοί», άνδρες, κατά συντριπτική πλειοψηφία, συντηρούν ένα πελατειακό σύστημα, που αναπαράγει, διαρκώς, τα ίδια πρόσωπα, με τις ίδιες αντιλήψεις και όλα αυτά, γιατί; Για να μην αναλωθούν διαχειριστικοί πόροι, όπως δηλώνετε ανερυθρίαστα!

Γιατί οι γυναίκες είναι ικανές να είναι αθλήτριες, με διακρίσεις σε ευρωπαϊκό και σε παγκόσμιο επίπεδο και να δοξάζουν τα ελληνικά χρώματα, είναι ικανές να προπονούν, τόσο σε αναπτυξιακό στάδιο όσο και σε επίπεδο πρωταθλητισμού, είναι ικανές να είναι επαγγελματίες του αθλητισμού, γιατροί, ψυχολόγοι, ερευνητές, διαιτητές, κριτές και τόσα άλλα επαγγέλματα, που στηρίζουν και προωθούν τον αθλητισμό, αλλά δεν είναι ικανές να συμμετέχουν στη διοίκηση, γιατί το καθεστώς διοίκησης τόσων ετών έχει βάλει τη γυναίκα στο παρασκήνιο, σε υποστηρικτικό και υποβοηθητικό ρόλο.

Αυτό το καθεστώς, ακριβώς, θέλουμε εμείς να ανατραπεί και γι' αυτό προχωρήσαμε στη νομοθέτηση του νόμου 4603/2019.

Εσείς, ακούγοντας, τάχα, όπως λέτε, τις γενικευμένες αντιδράσεις της αθλητικής κοινότητας, καταργείτε μια θετική ρύθμιση, αποκλείοντας τις γυναίκες από τη διοίκηση των αθλητικών οργανισμών. Εμείς θέλουμε να «σπάσουμε» αυτά τα «στεγανά», που αναπαράγουν, με τη λεοντή της ισότητας και της δημοκρατίας, τα πιο αντιδραστικά επιχειρήματα, για την πλάγια νομιμοποίηση του σημερινού καθεστώτος.

Θα είχε ενδιαφέρον, κύριε Υπουργέ, να μάθουμε τι λέει, αλήθεια, η Γραμματεία Οικογενειακής Πολιτικής και Ισότητας των Φύλων της Νέας Δημοκρατίας, στο συγκεκριμένο ζήτημα, μια Γραμματεία, που, διακηρυκτικά, ασχολείται με τη διατύπωση πολιτικών, που στοχεύουν στην εξάλειψη των ανισοτήτων, ανάμεσα στους άνδρες και τις γυναίκες.

Βέβαια, όταν ακούμε από το στόμα του ίδιου του Πρωθυπουργού, ότι στο πολυπληθέστερο Υπουργικό Συμβούλιο των τελευταίων ετών, δεν βρήκε γυναίκες για να τοποθετήσει, τι να περιμένει κανείς από τους Υπουργούς, που νομοθετούν, ακολουθώντας την ιδεοληψία του Αρχηγού τους; Γιατί, για ιδεοληψία πρόκειται.

 Όταν καταργείς ένα θετικό μέτρο, στο όνομα των ίσων ευκαιριών, υποχρεώσεων και δικαιωμάτων, πραγματικά, προκαλεί θυμηδία το συγκεκριμένο νεοφιλελεύθερο επιχείρημα, γιατί, στο όνομα της ισότητας, ξεχνά να αναφέρει τι συμβαίνει στην πραγματικότητα, μια πραγματικότητα, που, σήμερα, έχει παραγκωνίσει τις γυναίκες, εκτός αθλητικής διοίκησης. Εμείς θεωρούμε ότι στο σημερινό στάδιο της αθλητικής πραγματικότητας, οφείλουμε να εισάγουμε μέτρα, που θα προσελκύσουν σταδιακά τις γυναίκες στον αθλητισμό.

Εσείς θεωρείτε ότι όλα είναι «καλώς καμωμένα» και δεν σας προβληματίζει καθόλου η σημερινή κατάσταση. Δεν σας προβληματίζει ότι ο δείκτης ισότητας των φύλων, που δημοσιεύτηκε, πριν λίγο καιρό, από το ευρωπαϊκό ινστιτούτο EIGE, κατατάσσει την Ελλάδα στην τελευταία θέση, με ιδιαίτερα χαμηλό ποσοστό στην ενότητα POWER, που αφορά στην οικονομική, κοινωνική και πολιτική συμμετοχή των γυναικών, σε θέση ευθύνης τόσο στον ιδιωτικό, όσο και στο δημόσιο τομέα. Αυτή είναι η διαφορά δύο κόσμων, δύο αντιλήψεων, που συγκρούονται, επανειλημμένα. Η διαφορά αυτών, που συμμετέχουν διαχρονικά στα πράγματα, ρυθμίζουν, ελέγχουν, χειραγωγούν, κονιορτοποιούν τις αντίθετες απόψεις και στο τέλος της ημέρας υποστηρίζουν, υποκριτικά, ότι έχουμε ελευθερία και ισότητα, άρα, όλα είναι «καλώς καμωμένα».

Τώρα, έρχομαι στο δεύτερο θέμα, στη δεύτερη περίπτωση, που θέλω να αναδείξω. Αφορά στο άρθρο για την εκκαθάριση του Ταμείου Αλληλοβοήθειας του Υπουργείου Πολιτισμού, το οποίο εισάγεται, χωρίς δημόσια διαβούλευση. Μάλλον φαίνονται αστεία αυτά, που λέω, κύριε Υπουργέ, άρον - άρον και το οποίο, θα μου επιτρέψετε να πω ότι είναι προχειρογραμμένο και αντιφατικό. Άραγε, τι επιχειρεί να καταφέρει η κυρία Υπουργός Πολιτισμού; Να θολώσει τα νερά, από τις αποκαλύψεις, που έχουν δει το φως της δημοσιότητας, για το «αμαρτωλό» Ταμείο, ιδίως κατά τα έτη 2012-2014, που η ίδια ήταν η Γενική Γραμματέας του Υπουργείου; Να συγκαλύψει, ενδεχομένως, ένα σκάνδαλο τη στιγμή, που υπάρχουν πορίσματα ελεγκτικών αρχών, πόρισμα του Γενικού Λογιστηρίου του Κράτους, σχηματισμένες ποινικές δικογραφίες και έχουν, ήδη, πρόσφατα, ασκηθεί ποινικές διώξεις για την άσκηση κακουργηματικών πράξεων και σύσταση εγκληματικής οργάνωσης, σε 17 μέλη, που άσκησαν στο παρελθόν διοίκηση στο Ταμείο; Να μας πει τι φοβάται, ακριβώς, η κυρία Μενδώνη και ασχολείται διαρκώς με το πώς θα σταματήσει την εξυγίανση του Ταμείου, που πραγματοποιήθηκε, με διαφάνεια και διαβούλευση, με το νόμο 4598/2019, ενώ παράλληλα, προχωρούσε η δικαστική διερεύνηση.

Με το νόμο αυτόν, ρυθμίστηκαν τα θέματα χρηματοδότησης, λειτουργίας του προσωπικού του Ταμείου, τα οποία αφήνει και πάλι στον «αέρα», με το υπό συζήτηση άρθρο και σπεύδει, πριν δύο μήνες, να αντικαταστήσει τη Διευθύντρια του Ταμείου, που βοήθησε στην έρευνα της δικαιοσύνης, ενώ από την άλλη, σπεύδει να αυξήσει τον αριθμό μελών του Διοικητικού Συμβουλίου, από πέντε σε επτά, μόλις, πριν πέντε ημέρες. Γιατί, άραγε η τροποποίηση της σύνθεσης του Διοικητικού Συμβουλίου του Ταμείου και από πενταμελές το έκανε εφταμελές, αφού έχει σκοπό να το θέσει, υπό εκκαθάριση; Ας μας απαντήσει σε αυτό η κυρία Υπουργός.

Στο άρθρο 19, προβλέπεται ορισμός εκκαθαριστή, εντός ενός μήνα, από τη δημοσίευση του παρόντος και στη συνέχεια, ότι από την έκδοση της απόφασης του ορισμού του εκκαθαριστή, λήγει, αυτοδικαίως, η θητεία του Διοικητικού Συμβουλίου και του Διευθυντή αυτού. Άραγε, ποια η σκοπιμότητα ανασυγκρότησης του Διοικητικού Συμβουλίου, που, σε έναν περίπου μήνα, δεν θα υπάρχει;

Την ίδια στιγμή, δεν ξεκαθαρίζει βασικά θέματα, τα οποία είναι κομβικά για τη λύση ενός νομικού προσώπου. Εν μέσω αντιφάσεων και αλληλοαντικρουόμενων διατυπώσεων, άλλα αναφέρονται στην Αιτιολογική Έκθεση, όπου λέει «λύεται και τίθεται υπό καθεστώς εκκαθάρισης» και άλλα στην ίδια τη διάταξη του άρθρου 19, όπου «μετά την περάτωση της εκκαθάρισης, το Ταμείο λύεται οριστικά», όπως μας είπε και σήμερα.

Επομένως, τη συγκεκριμένη διάταξη, ως εκκαθάριση- συγκάλυψη της επί πολλά έτη σκανδαλώδους διαχείρισης στο Ταμείο, τη στιγμή, που πλέον αυτό λειτουργεί, με κανόνες διαφάνειας, την καταγγέλλουμε.

Πέραν των δύο βασικών αναφορών, πολλά μπορούμε να πούμε και για άλλα σημεία του νομοσχεδίου, όπως η δυνατότητα στα μη ολυμπιακά αθλήματα να είναι μέλη της Ελληνικής Ολυμπιακής επιτροπής. Αυτό εγείρει, κύριε Υπουργέ, πολλά ερωτήματα, μιας και πολύ ευλόγως θεωρούν ότι φωτογραφίζει συγκεκριμένες φίλα προσκείμενες αθλητικές ομοσπονδίες, που θα χάσουν το καθεστώς του ολυμπιακού αθλήματος, από το 2020 και μετά. Ας μην αναφερθώ, αν και έχω συγκεκριμένα να σας πω.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Πείτε, σας παρακαλώ. Περιγράφετε κάτι, γιατί δεν το λέτε και ολόκληρο;

**ΚΑΛΛΙΟΠΗ ΒΕΤΤΑ**: Υπάρχει αυτό, θα σας το πω μετά… Υπάρχουν αυτά τα αθλήματα, που θα φύγουν από ολυμπιακά, το ξέρουμε.

Επίσης, η μετατροπή της Ολυμπιακής Επιτροπής σε νομικό πρόσωπο ιδιωτικού δικαίου, δημιουργεί μια ντε φάκτο απεμπόληση των βασικών αρχών του αθλητισμού, ο οποίος είναι συνταγματικά κατοχυρωμένος, ως δημόσιο αγαθό και όχι ως προϊόν εμπορευματοποίησης. Νομίζω ότι ανοίγεται ο δρόμος γι΄ αυτό.

Το νομοσχέδιο, που έχουμε μπροστά μας, συνιστά σε βασικά σημεία του μια αναχρονιστική, κατασταλτική για οπισθοδρόμηση και διευθέτηση του ελληνικού αθλητικού κόσμου, ενώ, με την προσθήκη της τελευταίας στιγμής, για το Ταμείο Αλληλοβοήθειας, εγείρονται σοβαρά ζητήματα νομιμότητας, χρηστής πρακτικής και συγκάλυψης προσώπων. Γι' αυτόν το λόγο, σας καλώ να δείξετε κοινή λογική και πολιτικό θάρρος, να αποσύρετε τις συγκεκριμένες διατάξεις και να προασπίσετε, έστω την ύστατη στιγμή, το νομοθετικό κύρος του ελληνικού Κοινοβουλίου.

**ΓΕΩΡΓΙΟΣ ΣΤΥΛΙΟΣ(Πρόεδρος της Επιτροπής)**: Το λόγο έχει ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Άκουγα, με πολλή προσοχή τα όσα είπε η κυρία Βέττα, σχετικά με τον αποκλεισμό των γυναικών και ότι είμαστε δύο διαφορετικοί κόσμοι. Είναι βέβαιο, ότι είμαστε δύο διαφορετικοί κόσμοι, αλλά δεν συζητάμε για δύο διαφορετικά νομοσχέδια. Πρέπει να μιλάμε για το ίδιο νομοσχέδιο και, δυστυχώς, δεν το έχετε διαβάσει καν. Δεν αναφέρουμε, ποτέ και πουθενά, για αποκλεισμό γυναικών από διοικήσεις. Πού το είδατε αυτό γραμμένο;

Δεύτερον, θα μου επιτρέψετε να επαναλάβω το ερώτημα, το οποίο σας έκανα νωρίτερα και αποφύγατε να απαντήσετε. Όταν περιγράφετε συνωμοσίες, σχέδια, πλάνα, υπονοείτε κάτι; Παρακαλώ να τα λέτε, με το όνομά τους.

Δεν θα επεκταθώ, δεσμεύομαι, όμως, ότι τη Δευτέρα θα μιλήσω αναλυτικά, επειδή άκουσα τους προβληματισμούς των συναδέλφων, περί νομιμότητας ή μη, υπάρχουν ήδη αποφάσεις διεθνών συνομοσπονδιών, οι οποίες απαντούν ξεκάθαρα και για θητείες, αλλά και πάνω απ' όλα, λέει, συγκεκριμένα, η World Athletics, που είναι η ομοσπονδία, όπου υπάγεται και ο ΣΕΓΑΣ και ξέρετε τι λέει; Ότι το καταστατικό της World Athletics, δεν είναι υπεράνω κανενός νόμου του κράτους. Αυτό, ως απάντηση, καταρχήν και επιφυλασσόμαστε για τη Δευτέρα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Μενδώνη.

**ΛΙΝΑ ΜΕΝΔΩΝΗ (Υπουργός Πολιτισμού και Αθλητισμού)**: Θα απαντήσω, σήμερα, σε κάποια πράγματα, γιατί τη Δευτέρα δεν θα είμαι.

Καταρχήν, σε αυτό, το οποίο ευλόγως ρώτησε η κυρία Σακοράφα, πού βρίσκεται η δικαστική διαδικασία, σας λέω ότι έχουν γίνει όλες οι προανακριτικές και ανακριτικές πράξεις, έχει συγκροτηθεί ποινική δικογραφία και βρίσκεται στο στάδιο της κύριας ανάκρισης. Από κει και πέρα, αυτό το οποίο ομολογώ ότι δεν καταλαβαίνω από τους Βουλευτές της Αξιωματικής Αντιπολίτευσης, είναι γιατί φοβούνται τόσο πολύ την εκκαθάριση των ταμείων. Είναι ένα αμαρτωλό μόρφωμα, όπως οι ίδιοι λένε, αλλά δεν καταλαβαίνω, γιατί φοβούνται τόσο πολύ την εκκαθάριση, η οποία, σε κάθε περίπτωση, διασφαλίζει ότι το αρχείο του Ταμείου και όλα τα στοιχεία θα είναι στη διάθεση της δικαιοσύνης.

 Άλλωστε, οι δικοί τους εκπρόσωποι στην Κυβέρνηση τους, έστειλαν όλα τα σχετικά έγγραφα, ήδη, στη δικαιοσύνη. Η δικαιοσύνη, λοιπόν, θα κάνει το έργο της, θα αποφανθεί για το ποιοι είναι ένοχοι και ποιοι δεν είναι, για το αν είναι ένοχοι ή δεν είναι. Δεν υπάρχει, λοιπόν, κανένας λόγος ιδιαίτερου φόβου για την περίφημη εκκαθάριση του Ταμείου. Όλα έχουν πάρει τον δρόμο τους. Επομένως, γιατί τόσος φόβος; Θα μπορούσατε, άλλωστε, να είχατε ενημερωθεί από τον Υφυπουργό της Κυβέρνησής σας, να γνωρίζατε πολύ καλά, ότι ο ίδιος βρισκόταν σε μια συνεννόηση, - προκύπτει από το πρωτόκολλο του αυτό - έστελνε οτιδήποτε στις εισαγγελικές αρχές. Επομένως, από εκεί δεν νομίζω να τίθεται θέμα.

 Τώρα, για τα 45 εκατομμύρια, τα οποία επαναλαμβάνονται και ακούγονται. Αυτά αφορούν ένα επίδομα πολιτιστικό, το οποίο έπαιρναν όλοι οι υπάλληλοι του Υπουργείου Πολιτισμού, μέχρι το 2009, οπότε και ενσωματώθηκε το επίδομα αυτό με το άρθρο 77 του ν.3746, κανονικά, στη λογική των επιδομάτων. Άσχετο, αν καταργήθηκε αργότερα, λόγω μνημονίων.

 Πρώτον, μιλήσατε για την εξυγίανση, που έγινε, επί των ημερών σας. Ποια εξυγίανση; Και για ποιο νομικό πρόσωπο μιλάτε, ότι έγινε; Γιατί και αυτό ακούστηκε. Το Ταμείο Αλληλοβοηθείας εσείς το κατηγορούσατε, ότι ένας από τους λόγους του αμαρτωλού προφίλ του ήταν ότι αποτελούσε ένωση προσώπων, χωρίς νομική προσωπικότητα. Ακριβώς, αυτές οι λέξεις. Η νομική μορφή του Ταμείου Αλληλοβοηθείας Υπαλλήλων Υπουργείου Πολιτισμού και Αθλητισμού αποτελεί ένωση προσώπων, χωρίς νομική προσωπικότητα, αναφέρεται και στην απόφαση της 5ης Ιουλίου του 2019, δύο μέρες, πριν τις εκλογές. Εσείς το επαναλάβατε.

 Δεύτερον, μιλούσατε για το δημόσιο χρήμα, το οποίο εξυγιάνθηκε κ.λπ.. Λοιπόν, τα χρήματα, τα οποία, όντως, προέρχονταν η χρηματοδότησή τους από το Ταμείο Αρχαιολογικών Πόρων, συνέχισε. Και στο νόμο, που κάνατε, το Μάρτιο του 2019 και στην Υπουργική απόφαση των δύο ημερών προ των εκλογών, συνέχισε κανονικά το ποσοστό αυτό να υπάρχει. Επομένως, για ποια εξυγίανση μιλάτε; Όλα αυτά είναι πάρα πολύ σχετικά.

 Καταρχήν, είπατε ότι δεν ετέθη σε διαβούλευση. Μα, εγώ η ίδια ανακοίνωσα την διαδικασία της εκκαθάρισης, την 1η ή 2α Σεπτεμβρίου. Επομένως, ο χρόνος είναι εξαιρετικά εύλογος, κύριε Σκουρολιάκο, και, αν θέλετε, μη με διακόπτετε, γιατί εσείς θα έχετε τον χρόνο να μιλήσετε τη Δευτέρα, ενώ εγώ δεν θα τον έχω. Δεν θα τον έχω, γιατί δεν θα είμαι εδώ.

 Μιλήσατε για το ότι απεπέμφθη η Διευθύντρια του Ταμείου. Βεβαίως, διότι ήταν ελέγχουσα και ελεγχομένη. Την είχατε τοποθετήσει Διευθύντρια του Ταμείου Αλληλοβοηθείας και συγχρόνως, Προϊσταμένη του Τμήματος του Παιδικού Σταθμού του Υπουργείου Πολιτισμού, όπερ και παραμένει και θα έχει την ευθύνη του Παιδικού Σταθμού, όταν, μετά την εκκαθάριση, θα περιέλθει στο Ταμείο. Επομένως, πως εξεδιώχθη, η κυρία Κουτσή; Δύο θέσεις είχε, περιορίζεται στη μία.

 Το Δ.Σ. του Ταμείου, που μου λέτε ότι το αυξήσαμε από 5 σε 7 μέλη. Στην Υπουργική απόφαση της 5ης Ιουλίου, αναφέρεται, ρητά, ότι το Ταμείο διοικείται από 7μελές διοικητικό συμβούλιο. Επομένως, δεν αυξήσαμε κάτι. Απλώς, συμπληρώσαμε τα 2 μέλη.

Επειδή ακούσαμε και ότι στο τραπέζι της ανάληψης των καθηκόντων, δίπλα μου καθόντουσαν πρόσωπα, τα οποία κατηγορούνται, να σας παραπέμψω στις φωτογραφίες, ώστε να δείτε ότι ήταν δίπλα στον κ. Υφυπουργό τον δικό σας και στην κυρία Γενική Γραμματέα της δική σας Κυβέρνησης και όχι δίπλα σε εμένα.

Για τους υπαλλήλους, στους οποίους αναφερθήκατε. Ήδη, ο Υφυπουργός της δικής σας Κυβέρνησης είχε αναφέρει ότι προχωρεί σε μια διάταξη που εις γνώσιν του θα μπορούσε να είναι και αντισυνταγματική. Λοιπόν, η μεταφορά του προσωπικού παραμένει ακόμα εκκρεμής στον ΑΣΕΠ, ο οποίος ενεργεί έλεγχο αντισυνταγματικότητας, λόγω της δικής σας ρύθμισης και θα αποφανθεί, σχετικά με την νομιμότητα της όλης διαδικασίας μεταφοράς του προσωπικού. Επομένως, η ένταξη του Ταμείου σε καθεστώς εκκαθάρισης, ουδόλως, θίγει τους 30 εργαζομένους. Εφόσον ο ΑΣΕΠ προχωρήσει τη διαδικασία, οι εργαζόμενοι αυτοί θα έρθουν στις κεντρικές υπηρεσίες του Υπουργείου Πολιτισμού και θα καλύψουν τις ανάγκες του Τμήματος Παιδικού Σταθμού.

Όσο για το κόστος, επειδή, κυρία Σακοράφα, αναφερθήκατε στο 40% από το Ταμείο Αρχαιολογικών Πόρων, βεβαίως, αυτό το ποσοστό έρχεται στο Υπουργείο Πολιτισμού και προφανώς, πρέπει να διατίθεται για όλα αυτά, που είπατε. Στην Ειδική Έκθεση, που επισυνάπτεται του σχεδίου, που έχετε στη διάθεσή σας, αναφέρεται ότι για το κόστος του 1 έτους εκκαθάρισης, το ποσό θα είναι περίπου 500 χιλιάδες. Σήμερα, το ποσό αυτό αγγίζει τις 800 χιλιάδες και περιορίζεται στις 500 χιλιάδες. Δηλαδή, από το ποσοστό του 40% θα συνεχίσει να λειτουργήσει ο Παιδικός Σταθμός διά του Ταμείου Αλληλοβοηθείας.

Και θα κλείσω με τις fast track διαδικασίες, διότι αναφέρθηκαν και αυτές. Εγώ δεν είδα, κύριε Σκουρολιάκο, κανέναν από τον καλλιτεχνικό κόσμο να θρηνεί για τις προκηρύξεις, οι οποίες ήταν φωτογραφικές και οι οποίες αποδεικνύονται από την αλληλογραφία της δικής σας Κυβέρνησης. Το είχα πει, όταν ψηφίστηκε η διάταξη. Και επιπλέον, την ώρα, που γινόταν οι προκηρύξεις αυτές, οι οποίες έβγαιναν στον αέρα, ανανεώνατε τη θητεία των καλλιτεχνικών διευθυντών, που ήταν ημέτεροί σας. Καταλαβαίνω, όμως, την αγωνία σας. Διότι στις προχθεσινές αρχαιρεσίες του Υπουργείου Πολιτισμού, από τις 33 έδρες, οι 24 πήγαν σε αυτούς, που κατηγορείτε, κύριε Σκουρολιάκο. Όλως τυχαίως και οι πέντε στον ΣΥΡΙΖΑ. Είναι δύσκολο να το αποδεχτείτε. Η απόφαση του Εισαγγελέα στέλνει 17 άτομα στον ανακριτή. Απατώντας στην κυρία Σακοράφα, το είπα. Από εκεί και πέρα, η δικαιοσύνη θα κάνει τη δουλειά της. Η δικαιοσύνη θα αποφανθεί, εάν είναι ένοχοι. Εδώ θα είμαστε. Σήμερα, όμως, που μιλάμε, δεν έχει για κανέναν από αυτούς αποφανθεί η δικαιοσύνη ότι είναι ένοχοι, διότι είναι στο στάδιο της προανακριτικής διαδικασίας.

Επομένως, σας θυμίζω ότι κατά το διεθνές ενωσιακό και εθνικό δίκαιο, το τεκμήριο της αθωότητας εξακολουθεί να ισχύει.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ολοκληρώθηκε η συνεδρίαση της Επιτροπής. Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Βλάσης Κωνσταντίνος, Γκιουλέκας Κωνσταντίνος, Δούνια Παναγιώτα (Νόνη), Καλλιάνος Ιωάννης, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Μπαρτζώκας Αναστάσιος, Φόρτωμας Φίλιππος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Δελής Ιωάννης, Γκιόκας Ιωάννης, Συντυχάκης Εμμανουήλ, Χήτας Κωνσταντίνος, Μπούμπας Κωνσταντίνος και Γρηγοριάδης Κλέων.

Τέλος και περί ώρα 19.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**